
CAPITOLUL 1 


O tulburare ciudată îl învălui pe Merrid, chiar în clipa în 
care tânăra femeie pătrunse în compartiment. Era o 
dimineaţă rece, de februarie şi, deşi foarte devreme, 
dincolo de geamuri se distingea clar gara Seldkircke. 

Buimăcit încă de somn, Merrid o privea pe necunoscută 
care se aşezase la capătul opus, al celeilalte banchete. ŞI 
cum stătea aşa, dreaptă, profilul ei, ivit dintre zăpezi şi 
brazi, părea aproape ireal. 

Se auzi ţârâitul unei sonerii, şi trenul îşi reluă drumul 
prin Tyrol-ul hibernal. Părea un tren fantomă; roţile 
alunecau tăcute pe şinele îngheţate, iar zăpada înăbuşea 
zgomotul locomotivei. 

Peste tot - zăpadă. Nesfârşită şi de o mare frumuseţe, 
acoperea pantele, împodobea brazii şi  împovăra 
acoperişul vilelor, ascunse în depresiunile munţilor. 

Dar, complet treaz acum, nu dădea nicio atenţie 
acestui peisaj strălucitor. Din când în când îşi lua ochii de 
la silueta liniştită a surorii sale, Connie, pentru a o cerceta 
pe furiş pe noua venită, cu priviri discrete şi puţin jenate. 

Simţea o dorinţă inexplicabilă de a-i vorbi, de a-i adresa 
măcar un cuvânt. Cu toate astea, Connie rupse prima 
tăcerea. Se redresă, schiţând o grimasă, apoi se întinse şi 
frecându-se la ochi, declară că nu poate dormi. 

— Trenul ăsta mă plictiseşte de moarte, zise ea 
nervoasă. Dumnezeu ştie de ce nu ne-om fi întors până la 
Kehl, pentru a lua de acolo Orient-Expresul! În fine, dacă 
tot nu se poate dormi, cred c-am putea totuşi mânca, ce 
zici? 


Deschizând sacul tirolez pe care-l avea pe genunchi, se 
puse pe treabă, făcând haz de necaz. După ce îşi înăbuşi 
un căscat, începu să scoată chifle, unt, cârnaţi, şuncă, 
brânzoaice şi un termos cât toate zilele pe care îl 
umpluse cu cafea caldă în ajun, la Munich. Când scoase 
capacul, aroma cafelei se răspândi în tot compartimentul. 
Cu un gest maşinal, Lewis luă paharul pe care i-l întinse 
sora lui dar, după o clipă, avu o ezitare şi, întorcându-se 
spre Connie, făcu semn cu capul spre cealaltă persoană 
din compartiment. Connie îi urmări privirea, mirată. O 
asemenea atitudine din partea fratelui ei, de obicei atât 
de tăcut şi rezervat, o derută. Cu mutra ei copilăroasă 
ridică din umeri dar, supunându-se dorinţei fratelui său, 
se aplecă spre tânăra din compartiment cu un gest 
ademenitor. 

— Noi o să luăm micul dejun acum, pentru că vagonul 
restaurant se ataşează abia la Innsbruck. N-aţi vrea să 
mâncaţi cu noi? 

Ca şi cum nu ar fi auzit, tânăra nu reacţionă, rămânând 
în continuare absentă. În cele din urmă îşi întoarse încet 
capul. 

— Nu, mulţumesc, răspunse ea cu o voce surdă. 

Aproape fără să-şi dea seama Lewis se amestecă în 
discuţie, încercând să o convingă. 

— O, ba da! Să încercăm... Nici noi nu avem cine ştie 
ce, dar am fi bucuroşi dacă aţi vrea să mâncăm 
împreună. 

Pentru prima dată, ea îşi întoarse privirea spre el şi 
Lewis, pătruns parcă de o forţă necunoscută, simţi un fior 
străbătându-l din cap până-n picioare. Ochii aceştia atât 
de mari, atât de albaştri, de un albastru strălucitor, ca de 
gheaţă, atât de îndepărtați, păreau stăpâniţi de o mare 
tristeţe. 

— Sinceră să fiu, zise ea, mă simt incapabilă să înghit 
ceva. 

— Dar nici nu trebuie să mâncaţi, zise el pe un ton care 
voia să pară firesc, beţi măcar o ceaşcă de cafea, căci e 


aşa de frig! Trenurile astea nu sunt bine încălzite şi urcăm 
într-una. Suntem în plin munte. 

Urmă o pauză în timpul căreia privirea necunoscutei, 
părăsindu-l pe Lewis, se înălţă spre piscurile îngheţate. 
Tremură uşor. 

— Da, în munte e foarte frig. 

Făcu un efort spre a-şi veni în fire şi reuşi chiar să 
zâmbească. 

— Sunteţi foarte amabil. Dacă într-adevăr nu vă 
deranjează, o să beau cu plăcere o cafea. 

El se simţi foarte fericit în urma acestei acceptări şi îi 
întinse ceaşca sa, de care nici nu se atinsese, apoi, 
făcându-se că nu bagă de seamă mirarea lui Connie, o 
urmări atent pe tânăra care-şi sorbea cafeaua, ţinând 
paharul cu amândouă mâinile. Încet, încet, obrajii ei palizi 
începeau să se îmbujoreze. 

Lewis observă că era îmbrăcată cu o rochie de serj 
albastră, foarte simplă şi chiar puţin lustruită în dreptul 
coatelor. Purta nişte pantofi negri, tociţi şi un palton de 
lână, de culoare închisă. De asemenea, valiza pe care o 
pusese pe banchetă lângă ea, era foarte ieftină. 
instinctiv, privirea sa căută o etichetă pe care să 
descopere un nume. Dar pe valiză nu era nici nume, nici 
etichetă. 

Urmă o tăcere stranie, stânjenitoare, care fu de scurtă 
durată, căci în prezenţa lui Connie, care ar fi câştigat cu 
siguranţă un campionat mondial de vorbărie, nu putea fi 
mult timp linişte. Aprinzându-şi o ţigară, ea îşi îndepărtă 
de pe frunte bogatul păr blond şi se ghemui într-un colţ al 
banchetei, ca o pisicuţă care şi-a terminat porţia de lapte. 

— Permiteţi-mi să mă prezint, zise ea pe un ton vesel. 
Mă numesc Connie Merrid, iar el e Lewis, fratele meu. 
Suntem americani, dar de trei săptămâni ne plimbăm prin 
Europa: Strasbourg, Salzbourg, Munich etc. Acum ne 
îndreptăm spre Viena, pentru a întâlni un prieten - Steve 
Lennard, care este corespondentul permanent al ziarului 
New York Dispatch Sunt aşa de nerăbdătoare să cunosc 


Viena, dar mărturisesc sincer că aş petrece bucuroasă 
câtva timp prin aceşti munţi, zise ea uitându-se pe 
fereastră. Nu e minunat să priveşti atâta zăpadă? 

Neputând evita răspunsul la această întrebare directă, 
necunoscuta îşi înălţă privirea şi rosti muşcându-şi încet 
buzele: 

— Nu, zise ea, pentru mine nimic din toate astea nu e 
minunat. 

Se lăsă din nou o linişte apăsătoare. 

Deşi răspunsul nu fusese deloc aspru, tristeţea, 
aproape ciudată care o învăluia pe această tânără, îl 
descumpăni complet pe Lewis care o privea acum cu şi 
mai multă afecţiune. Aproape insensibilă la aceste 
nuanţe, Connie continuă conversaţia, fumându-şi liniştită 
ţigara. 

— Sunteţi englezoaică, nu-i aşa? 

— Da, dar nu locuiesc în Anglia. Mi-am petrecut o bună 
parte din viaţă pe continent. Acum... Vin de la Munich. 

— Intr-adevăr? se interesă Connie. Cred că mergeţi 
adesea prin munţi. 

Obrajii necunoscutei se îmbujorară. Suferinţa ei îl 
emoţionă pe Merrid, făcându-l să intervină. După ce îi 
aruncă surorii sale o privire plină de subinţelesuri, zise: 

— Connie, nu crezi că e prea devreme pentru a pune 
atâtea întrebări? 

In acel moment Merrid avu impresia că o undă de 
uşurare se aşternu pe chipul necunoscutei. 

Trenul înainta greu printr-o trecătoare săpată între 
stânci, străjuită de stalactite imense care-i dădeau 
aspectul unei grote subterane, misterioase, dar privirea 
lui Merrid era aţintită asupra delicatei siluete din faţa sa. 
Incerca să lupte împotriva acestei fascinaţii care-l tulbura 
creându-i o stare de confuzie. Nu-şi putea explica această 
obsesie care pusese subit stăpânire pe întreaga lui fiinţă. 
Om de bun simţ, echilibrat, se considera capabil să opună 
rezistenţă unei iubiri fulgerătoare. Şi totuşi, acum îşi 
simţea bătăile inimii mai puternice şi avea sentimentul că 


fusese predestinat să întâlnească această fată 
fermecătoare, asupra căreia plana o vagă amenințare. 

Vreme de mai bine de o jumătate de oră, liniştea domni 
în compartiment. Tânăra stătea nemişcată, cu obrazul în 
palme, cu ochii fixaţi asupra unei cărți pe care o scosese 
între timp din valiză. 

Deodată uşa fu deschisă şi şeful de tren îşi vâri capul în 
compartiment, anunțând cu o voce melodioasă: 

— Lăchen - staţia următoare. Vă rog, pregătiţi-vă 
paşapoartele. La Lăchen se face controlul paşapoartelor. 

Inchise uşa şi îşi continuă drumul. 

Merrid avu impresia că necunoscuta încremenise de 
spaimă, în colţul ei, cu degetele crispate pe carte. 

Trenul încetini. Se auzi scârţâitul frânelor. După ce 
puse cartea jos, tânăra apucă mânerul valizei. Crezând că 
vrea să o ridice, Merrid i se adresă: 

— Pot să vă ajut? 

— Mulţumesc, răspunse ea cu o voce stinsă, dar cobor 
aici, la Lăchen. 

După ce rosti aceste cuvinte, dincolo de geamuri apăru 
o gară mare, tristă, mohorâtă. O ultimă zdruncinătură şi 
trenul se opri. Adunându-şi toate forţele, imediat tânăra 
fu în picioare. Foarte palidă, ea adresă lui Merrid şi surorii 
sale un surâs de adio şi, luându-şi valiza, cobori pe peron. 

O privi cum se îndepărtează repede, pierzându-se în 
ninsoare. 

— Cam distantă, frumuşica asta, îşi dădu cu părerea 
Connie. 

Merrid clătină uşor din cap. 

— Nu, Connie, era speriată, cumplit de speriată. 

La aceste cuvinte, Connie rămase cu gura căscată. 

— In tot cazul era foarte grăbită. Uite, şi-a uitat şi 
cartea. 

Intr-adevăr cartea pe care o citea necunoscuta 
rămăsese uitată pe banchetă. Connie nu apucă să 
schiţeze vreun gest, că Merrid se şi aplecă spre banchetă 
şi o luă. Era un roman nemtesc, o operă de Heinrich 


Mann. Merrid o deschise şi din nou îşi simţi inima 
bătându-i cu putere. 
Pe prima pagină era scris: 


Pentru Sylvia Ullwin 
KARL 


iar pe a doua 
Gasthof Hohne 
KRIEGERALP 


În timp ce privea cu mare atenţie această adresă, 
Merrid auzi zgomotul unor paşi apropiindu-se pe culoar. 
Inchise cartea repede şi îi dădu drumul în buzunar. 
Imediat îşi făcură apariţia doi poliţişti austrieci, care 
inspectară cu privirea compartimentul, înainte de a 
examina cu mare atenţie paşapoartele pe care Lewis le 
prezentase. 

Cel mai vârstnic întrebă în germană: 

— Sunteţi singuri în acest compartiment? 

— Da, după cum se vede, răspunse cu un aer firesc 
Lewis. 

Polițistul îl fixă atent, după care, părând satisfăcut, se 
înclină şi porni alături de tovarăşul său. 

— Ce voiau? întrebă Connie curioasă. 

— A! nimic... formalităţile obişnuite, răspunse Lewis 
cuibărindu-se din nou în colţul său. _ 

Dar indiferența pe care o afişa era aparentă. In timp ce 
trenul îşi relua drumul, roţile păreau că îngână o 
rugăciune magică, asemenea unui descântesc: 

Syl-via... UII-win... Gast-hof... Hoh-ne Krie-ger-alp... Syl- 
via... Ull-win... Gast-hof... Hoh-ne... Krie-ger-alp. 


CAPITOLUL 2 


Hotelul Bristol se înălța pe Ring la un pas de Operă şi 
era suficient să vezi haina portarului pentru a înţelege că 
e unul din cele mai bune hoteluri din Viena. 

Era ora şase după-amiază. Trecuseră trei zile de la 
episodul matinal petrecut în trenul care venea de la 
Seldkirche. Întins pe canapea, într-una din minunatele 
camere pe care Connie le alesese pentru ei, Merrid 
încerca să-şi concentreze atenţia asupra ediţiei europene 
a ziarului New York Dispatch. Era singur în cameră şi 
imensa oglindă cu ramă aurită îi reflecta silueta. Un rid îi 
brăzda fruntea, conferind figurii sale plăcute, expresia 
unui om care se preocupa mereu de aspectul său fizic. 

Ani în şir, Merrid se străduise să-şi întărească fiecare 
fibră a fiinţei sale, pentru a putea îndura orice i-ar oferi 
viaţa. Putuse obţine prin moştenire, o mare companie de 
navigaţie, dar tatăl său, reuşise fără prea multă greutate 
să-l convingă să-şi înceapă ucenicia de la munca de jos. 
Cum se spune în marină, trecuse de la coadă la cârmă. 
Dormise pe punte, se urcase pe catarg când vântul din 
nord venea cu furtună, întărindu-se după modelul 
spartanilor. 

Acum, la treizeci de ani, conducea - de la moartea 
tatălui său, survenită în urmă cu trei ani - compania 
Merrid Shipping, dar îşi păstrase aspectul unui ofiţer de 
marină comercială, deşi era un mare om de afaceri. 

Femeile nu jucaseră niciodată un rol important în viaţa 
lui, deşi nu era nici timid, nici stângaci, nici grosolan, şi 
multe doamne fuseseră profund decepţionate văzându-l 

insensibil la farmecele fiicelor lor. 

Şi iată că imposibilul se produsese, brusc şi inexplicabil, 
în cursul acestei călătorii în Europa, pe care o acceptase, 
mai degrabă pentru a-i face plăcerea lui Connie, decât 
pentru gustul său personal. Soarta îi dăruise o întâlnire 
scurtă... O fată pe care n-o cunoştea, pe care n-o mai 
văzuse niciodată, n-o va mai revedea niciodată. Şi totuşi, 
în sufletul său se aprinsese o flacără, strălucitoare şi 
fierbinte. 

Chiar şi în aceste momente când făcea eforturi pentru 
a citi articolele din Dispatch, imaginea încântătoare a 
necunoscutei îl obseda fără încetare. 

In timp ce încerca să-şi concentreze atenţia asupra 
lecturii, uşa camerei se deschise şi un hohot de râs 
anunţă intrarea lui Coonie şi a lui Steve Lennard. Se 
vedea pe feţele lor că se distraseră bine şi aveau de gând 
să-şi păstreze buna dispoziţie. 

— Ruşine celui care vine la Viena şi stă închis într-o 
cameră de hotel! exclamă Steve, arătând cu degetul spre 
Merrid. In fond ce ai de stai aşa izolat? De ce nu mai ieşi? 
Habar n-ai ce pierzi! 

— Am fost la Kalzenberg, se lăudă Connie fratelui ei. Ce 
perspectivă minunată! Apoi Steve m-a dus la o cofetărie 
unde se serveşte o ciocolată şi nişte prăjituri despre care 
nu-ţi spun decât atât: în viaţa mea n-am mâncat ceva mai 
bun! 

— Connie a făcut senzaţie înfulecând şase prăjituri, 
dacă nu chiar şapte. Şi, dacă n-aş fi luat-o cu forţa, ar fi şi 
acum acolo, mâncând cu lăcomie, fără cea mai mică jenă. 
Mi se întâmplă ceva inexplicabil. Connie m-a scandalizat 
întotdeauna şi cu toate astea, de la vârsta de şase ani, în 
prezenţa ei, sunt omul cel mai fericit. 

— Asta e dragostea, rosti maliţioasă Connie. 

— Mi-e greu să fiu de acord cu ea, dar cred că totuşi 
are dreptate, suspină ziaristul, întinzându-se pe un 
fotoliu. 

Era un băiat drăguţ, căruia îi plăcea să pară cinic şi 

sofisticat, deşi în esenţă era foarte tandru, chiar naiv 
uneori. 

Privindu-l mirat pe Lewis, îl întrebă: 

— Tu, care practic nu ai ieşit din hotel, ce gândeşti 
despre această ţară? 

— Puţinul pe care l-am văzut mi s-a părut destul de 
plăcut. 

— Asta e doar o impresie superficială. Dar dacă ai 
încerca să priveşti dincolo de aparenţe... dacă ai fi auzit 
măcar crâmpeie din ceea ce se povesteşte despre 
lagărele de concentrare. 

— Sunt într-adevăr aşa de înspăimântătoare? întrebă 
Connie. 

— Mai rău. Şi sunt gata să explodeze. Sunt închişi acolo 
oameni foarte culţi - printre care mulţi profesori, 
institutori - pentru simplul motiv că au refuzat să lingă 
cizmele conducătorilor. În fine, gata! zise Steve, 
ridicându-se. Grăbeşte-te, Lewis; trebuie să fim la Operă 
la ora opt şi înainte trebuie să şi mâncăm!... 

Lewis răspunse printr-un gest expresiv: 

— Nu cred că voi merge la Operă... 

— Cum! exclamă ziaristul. Atunci eu de ce mi-oi fi dat 
atâta osteneală ca să avem locuri? Ascultă Lewis, nu ştiu 
ce te-a apucat, dar începi să devii un nesuferit. 

Înţelegând că ziaristul era sincer şocat de atitudinea sa, 
Lewis dădu înapoi: 

— O, bine Steve, o să merg cu voi. 

— Ei da! Aşa te vreau! 

— Sunt gata într-un minut, anunţă Connie trecând spre 
dormitor, şi o să apar mai frumoasă ca niciodată. 

De fapt se lăsă aşteptată douăzeci de minute. Nici 
Steve, nici Lewis nu găsiră de cuviinţă să se schimbe. 
Luară cina la restaurantul hotelului şi apoi porniră spre 
Operă. 

Când ajunseră acolo, sala era deja aproape plină. Se 
cânta Boema - una dintre operele îndrăgite de vienezi. 
Deşi totul anunţa o seară strălucitoare, Lewis nu era în 

apele lui. Când orchestra atacă uvertura, frumuseţea 
muzicii îl învălui pentru o clipă cu farmecul ei, dar încet, 
încet atenţia lui se îndepărtă de la acest spectacol, de 
altfel foarte bine montat şi susţinut de interpreţi 
remarcabili, iar gândurile îi zburară departe de scena 
strălucitoare. În ciuda tuturor eforturilor nu se putu 
concentra asupra spectacolului şi se pomeni scotocind cu 
privirea, în căutarea unei imagini. Descoperi în sală multe 
femei frumoase pe care le privea fugitiv, dar niciuna nu 
era cea pe care o căuta. 

Destinul îl chema şi se simţea incapabil de a împiedica 
împlinirea lui. În pauză, plimbându-se prin foaier, Lewis se 
întoarse spre Steve şi întrebarea îi veni pe buze, aproape 
fără să-şi dea seama. 

— Spune-mi Steve... ce este Kriegeralp? 

Întrerupt în mijlocul unei fraze, Lennard îl privi surprins: 

— Un munte. Dar de ce mă întrebi? 

— Unde se află? 

— Oho! departe de aici. Este un munte vecin cu 
Burstegg, la frontieră, plutind în nicăieri. Nimic în afară de 
roci, zăpadă şi ghețari. Nici trenuleţul montan nu 
pătrunde până acolo. 

Lewis surâse unui gând ascuns. Imediat păru că şi-a 
revenit şi fu o companie excelentă pentru tot restul serii. 
Totuşi, în ciuda insistențelor lui Steve, nu vru să-i 
însoţească la cină după spectacol şi se întoarse în camera 
sa. 

A doua zi dimineaţa, la ora când hotelul începu să se 
trezească, Lewis scrise câteva cuvinte surorii sale Connie, 
spunându-i că va lipsi câteva zile din Viena şi sfătuind-o 
să-şi continue excursiile în compania lui Steve. Apoi, 
foarte discret, se îndreptă spre Kriegeralp. 

CAPITOLUL 3 


Întoarcerea la Lăchen nu i-a creat probleme lui Merrid. 
Dar acolo a început să se lovească de primele dificultăţi. 
Coborând din tren pe acelaşi peron - bântuit acum de un 
vânt rece - unde o văzuse dispărând pe Sylvia, el se simţi 
pătruns de un sentiment de fericire, dar elanul i se tăie 
brusc căci, ieşind din gară, se trezi fără niciun mijloc de 
transport. Sub un adăpost descoperi două sănii ai căror 
cai, încărcaţi de saci, se încălzeau pe lângă foc împreună 
cu stăpânii lor. Cei doi oameni refuzară categoric să facă 
o călătorie atât de lungă până la Kriegeralp. Ridicând din 
umeri, ei îi mărturisiră lui Lewis că Heinrich s-ar lăsa 
poate convins, dar că ei doi, ar fi trebuit să fie nebuni 
pentru a face aşa ceva. 

În faţa gării, pe cealaltă parte a străzii pustii, acoperită 
în întregime de zăpadă, era un bar modest, de unde 
răzbăteau acorduri muzicale amestecate cu zgomote. 
Acolo, aşezat confortabil, aproape de o sobă, cu o carte în 
mână, îl găsi pe Heinrich. 

După ce Lewis îi puse întrebarea, omul nu răspunse. 
Era un ţăran cu fruntea mică, ochii tot mici şi obrazul 
puternic marcat de intemperii. Deodată îşi aţinti asupra 
interlocutorului său privirea şireată dar nu lipsită de 
bunăvoință. 

— Domnul meu, Kreigeralp e foarte departe şi foarte 
sus. Şi apoi Gasthof Hohne nu e un loc potrivit pentru 
dumneavoastră, conchise el ridicând din umeri, 
asemenea colegilor lui. 

— De ce spuneți asta? 

— Pentru că nu e ca la Burstegg, domnul meu, acolo nu 
sunt nici discoteci, nici baruri. 

— lată un motiv în plus să mă duc acolo, i-o întoarse 
Lewis. 

Înţelegând imediat gluma, Heinrich izbucni în râs. 

— La revedere, pe curând! zise Lewis. Mă grăbesc să 
ajung cât mai repede la Gasthof Hohne. 

Apoi scoase din buzunar o bancnotă pe care i-o întinse 
interlocutorului său, fără nicio vorbă. 

Heinrich căscă ochii, surprins. 

— Dragă domnule, după cum v-am mai spus, locul 
acela e foarte departe şi foarte sus, mormăi el. Cam 
două, trei ore de mers cu sania pe ninsoare, căci va mai 
ninge, adăugă privind cerul. E anotimpul zăpezilor, când 
ninge tot timpul şi nu puţin! 

Îşi linse buzele, cu ochii aţintiţi asupra bancnotei. Până 
la urmă nu putu rezista tentaţiei, înşfăcă bancnota 
consimţind să-l ajute pe Lewis, dar arătându-i prin gesturi 
că nu-şi asumă nicio responsabilitate. Işi goli paharul de 
bere şi se ridică făcându-i semn lui Lewis să se 
pregătească repede de plecare. 

Zece minute mai târziu, calul era deja înhămat, iar 
Lewis şi Heinrich, acoperiţi bine, se pregăteau de plecare. 
La comanda scurtă a lui Heinrich calul se puse în mişcare. 

Curând satul Lăchen rămase în urmă şi sania pătrunse 
într-o trecătoare, urcând greu pe un drum în serpentină. 
Peisajul era superb. În spatele lor se zărea satul pitit ca o 
pasăre în imensitatea albă a văii, iar în faţă şi 
pretutindeni în jur peisajul era dominat de măreţia 
fastuoasă a munţilor Dolomiţi. Piscuri înalte acoperite de 
stânci şi de brazi se înălţau până la nori, vrând parcă să 
străpungă şi bolta cerească. Pretutindeni - zăpadă, linişte 
şi zăpadă. În mijlocul nesfârşitelor zăpezi, înconjurat de o 
gravă tăcere a naturii, omul îşi dădu seama de micimea 
lui. La poalele acestor munţi semeţi, cei doi păreau nişte 
furnici târându-se pe suprafaţa unui univers încremenit. 

Cei doi oameni din trăsură vorbeau puţin, dar Heinrich 

părea foarte neliniştit din pricina vremii. Stătea mereu cu 
ochii aţintiţi pe cer şi pe la unsprezece, când primii fulgi 
de zăpadă începură să cadă, îi aruncă lui Lewis o privire 
semnificativă. 

Puțin înainte de prânz ajunseră la un mic popas. 
Heinrich îşi hrăni calul, lăsându-l apoi să se odihnească. 
Era o cabană mizerabilă, ultimul adăpost înainte de 
imensul deşert Kriegeralp, unde călătorul trebuia să se 
mulţumească cu puţinul care i se oferea. Meniul se 
compunea doar din brânză şi pâine neagră. In timp ce 
mânca, Heinrich vorbea în şoaptă cu paznicul cabanei. 
Lewis nu distingea cuvintele, dar bănuia că cei doi 
vorbeau despre el. 

Deşi într-o stare lamentabilă, această cabană li se păru 
celor doi, un mic paradis faţă de ceea ce aveau de îndurat 
continuându-şi drumul prin furtuna care se stârnise. 
Urcau tot mai sus, pe un drum din ce în ce mai abrupt şi 
mai îngust. Pe aici nu mai erau nici pomi, iar vântul urla 
peste povârnişurile dezolante, aruncându-le în faţă o 
zăpadă fină care îi orbea. Cu toate acestea îşi continuau 
drumul, dar în anumite locuri erau obligaţi să coboare din 
sanie şi să o împingă, unindu-şi forţele, pentru a rezista 
uraganului, căci aproape la fiecare pas se cufundau până 
la genunchi în zăpada proaspătă. 

Merrid n-ar fi fost în stare să spună cât timp a durat 
acest urcuş. Era atât de înfofolit încât nu-şi putea privi 
nici ceasul. Dar, în amurg, tocmai când teama că noaptea 
îi va prinde pe drum li se cuibărise în suflet, după ce 
ieşiră dintr-o văgăună, Lewis descoperi în faţa lui, Gasthof 
Hohne. 

Era o casă lungă, dar scundă, construită în întregime 
din lemn cu acoperişul abrupt şi înclinat. Merrid 
presupuse că trebuia să fie o casă foarte veche, având în 
vedere micile vitralii de la ferestre; de la una din ele se 
zărea o lampă cu gaz aprinsă, parcă tocmai spre a le 
lumina drumul. Văzând-o, Lewis suspină uşurat. Obosit şi 
înţepenit, se smulse din sanie şi se repezi spre uşă. 

Omul care veni să-i deschidă era trecut de cincizeci de 
ani. El rămase o clipă nemişcat, fixându-l pe Lewis cu o 
privire luminoasă. Fu pentru noul venit o apariţie ciudată. 
Era un om voinic. Părul bogat şi barba stufoasă încadrau 
un obraz palid, cu trăsături fine, pe care se citea 
demnitatea. Avea o ţinută impunătoare, nobilă. 

Lewis fu cel care vorbi primul: 

— Aş putea găsi o cameră? Am făcut un drum greu şi 
am fi bucuroşi să ne adăpostim aici. 

Pentru o clipă hangiul păru mirat, apoi se scuză, plin de 
amabilitate: 

— lertaţi-mă... Am fost surprins văzându-vă în faţa 
mea... Nu ne aşteptam să vină cineva pe o asemenea 
vreme, pe o asemenea furtună... Vă rog să intraţi. Am să 
vă arăt imediat camera dumneavoastră. 

Interiorul clădirii, cu holuri înguste şi scări foarte 
abrupte, cu balustrada sculptată, îi trădau vechimea. 
Camera lui Lewis, deşi mică şi nu prea confortabilă, 
impresiona prin curăţenia tavanului şi a pereţilor din lemn 
de brad. Hangiul puse pe noptieră lumânarea aprinsă pe 
care o ţinea în mână. 

— Sper să vă simţiţi bine aici, zise el cu acelaşi aer 
demn şi oarecum resemnat. Imediat va fi gata şi cina. Se 
serveşte jos, la ora şase. 

Rămas singur, Lewis privi camera cufundată în 
penumbră, cu sentimentul omului obişnuit să doarmă 
oriunde. Apoi deschise fereastra cu vitralii grele. Învăluită 
de furtună, casa părea un avanpost izolat, cocoţat 
deasupra lumii, pe o culme a muntelui Kriegeralp. Nimic 
însă nu-l putea tulbura pe Lewis care murmura, plin de 
exaltare ca-ntr-o rugăciune: „Mi-am atins scopul. Ea 
trebuie să fie aici”. 

Un clopot care suna insistent îi aminti ora cinei. Se 
spălă repede pe mâini şi pe faţă, se şterse cu un prosop 
scorţos de apa rece şi cobori la parter. 

Sufrageria, lungă şi scundă, precum casa, ocupa 
jumătate din parter, având în mijloc o masă de brad cu 

bănci şi era luminată de două lămpi suspendate. 

Când Lewis intră, trei persoane erau deja la masă, dar 
niciuna dintre ele nu era Sylvia. Decepţionat, se înclină 
Uşor şi se aşeză. 

Cei trei îşi întrerupseră masa şi îl priviră fără jenă. La 
capătul mesei stătea o tânără frumos machiată, dar care 
avea aerul unei bolnave lipsită de speranţă. Respira 
sacadat şi din când în când o îneca tuşea. Purta o vestă 
roşie şi o fustă scurtă, crem. În ciuda aspectului 
bolnăvicios îşi păstra încă farmecul şi delicateţea. Lângă 
ea era un aparat de radio portativ şi la picioare un teckel. 
Fata fuma, fără să se atingă de mâncare. 

În dreapta ei stăteau un bărbat şi o femeie cu aerul 
plictisit al celor căsătoriţi, cu nişte figuri dezagreabile, 
care îi făceau antipatici. Mâncând cu lăcomie, nu-i dădură 
nicio atenţie lui Lewis, ocupându-se doar de supa din 
farfurie. 

Tânăra însă avu o altă atitudine. După ce mica 
bucătăreasă îl servi pe Lewis, îşi aprinse o ţigară şi i se 
adresă: 

— Bună! 

— Bună! răspunse Lewis. 

— Ce seară frumoasă, continuă ea într-o engleză 
impecabilă. 

— Foarte frumoasă, aprobă Lewis fără entuziasm. 

Surâsul scurt îi fu întrerupt de un acces de tuse. Când 
îşi recăpătă suflul spuse: 

— Staţi liniştit, n-am vrut să fiu decât amabilă. Dar cred 
că trebuie să încep prin a mă prezenta: domnişoara Rudi, 
din Viena. lar el e micuțul meu Billy. 

Câinele se aşeză, scoase limba şi o privi cu nişte ochi 
plini de blândeţe. 

— În dreapta mea - domnul şi doamna Schatz din 
Rosenheim. 

Auzindu-şi numele, cei doi soţi îşi ridicară capetele, 
schiţând un salut rigid, ca două jucării mecanice. 

— Ei nu sunt ca mine şi nici nu cunosc engleza. Aşa că 

pot să-i bârfesc liniştită. Sunt aşa de plicticoşi! Nu ştiu 
decât să mănânce şi să schieze sub îndrumarea lui Karl 
Edler. De fapt toţi cei care vin aici, sunt sau iubitori ai 
schiului, sau bolnavi de piept, ca mine. Dar eu nu sunt 
foarte bolnavă, preciză ea zâmbind cu tristeţe. Numai 
puţin. 

— Înţeleg, zise Lewis. 

In aceeaşi clipă uşa se deschise şi îşi făcu apariţia un 
om scund, o persoană foarte obişnuită şi ştearsă, care 
purta o cămaşă albă şi un costum albastru călcat 
impecabil. Avea un lanţ de ceas din aur şi nişte ochelari 
cu rame din acelaşi material. Cu un pas foarte hotărât se 
duse spre locul său şi, înainte de a se aşeza, îl salută pe 
Lewis lovindu-şi călcâiele. Domnişoara Rudi îl prezentă cu 
aceeaşi ironie nonşalantă: 

— Domnul Oberholler, din Innsbruck. Nu bea, nu 
fumează şi nu iubeşte decât munţii. 

— Aşa este, confirmă domnul Oberholler şi Lewis 
descoperi în spatele lentilelor groase ale ochelarilor, o 
privire veselă. De fapt, de aceea sunt aici. Îmi petrec 
toate vacanţele la munte. Restul timpului stau doar prin 
oraşe, pentru că sunt negustor ambulant. 

Lewis clătină din cap. Domnul Oberholler luă o lingură 
de supă şi, după ce îi aprecie calitatea plescăind din 
limbă, se întoarse cu un gest patern spre Rudi. 

— De ce nu mâncaţi, scumpă domnişoară? E bună şi 
pentru dumneavoastră o supă pe un aşa ger. Şi apoi, asta 
dă puteri. 

— Oh, nu forţele sunt cele care îmi lipsesc, reflectă 
Rudi cu o neaşteptată amărăciune. Când această viaţă 
plăcută a hanului se va sfârşi, să fiţi sigur că e opera mea. 

Puțin descumpănit, omul îşi mângâie gânditor părul 
tăiat ca o perie, dar îşi reveni repede şi se întoarse bine 
dispus spre Lewis. 

— Dar pe dumneavoastră, dragă domnule, ce v-a adus 
la Gasthof Hohne? Vă plac sporturile de iarnă? 

— Imi plac toate sporturile, răspunse vesel Lewis. 

— Ah!... Aveţi de gând să rămâneţi mai mult timp aici? 

— Zău că asta nu o ştiu! Depinde... 

— Şi de unde veniţi? De la Munich, cumva? 

— Nu, răspunse vag Lewis. Sunt în vacanţă şi 
călătoresc cam la întâmplare. 

— Da, da, înţeleg, zise omul zâmbind. 

Il fixă pe Lewis cu nişte ochi care păreau foarte mici din 
pricina lentilelor de miop, după care se concentră 
definitiv asupra farfuriei pe care o avea în faţă. 

După ce serviră supa, hangiul, despre care Lewis află 
că se cheamă Anton, aduse celălalt fel de mâncare - o 
tocană de vită, cu cartofi. Îşi servi el însuşi musafirii, mai 
stătu câteva clipe şi apoi silueta sa masivă se pierdu în 
întuneric, părăsind sufrageria. 

Conştient de curiozitatea pe care le-o inspira 
tovarăşilor săi, Lewis rămase cu ochii plecaţi, privindu-şi 
farfuria. Nu îl deranja prea mult această curiozitate, cât 
mai ales starea lui din ce în ce mai deprimată. Bucuria pe 
care o simţise în clipa când ajunsese aici, era încet, încet 
înlocuită cu plictiseala şi cu sentimentul trist al eşecului. 
Brusc îşi dădu seama de absurditatea gestului său 
nesăbuit. Fusese o nebunie din partea lui să vină aici 
pentru a se claustra alături de nişte străini. Se considera 
victima unei halucinaţii, a unui miraj care-l determinase 
să facă un astfel de gest. 

Dar iată că tocmai când se simţea mai descurajat, uşa 
se deschise din nou. Instinctiv, Lewis îşi înălţă capul. 
Inima îi bătu cu putere. Simţi că se sufocă. Două 
persoane intrau în încăpere: prima era un tânăr bine 
făcut, în costum de schi, cealaltă era Sylvia Ullwin. 

In timp ce ea se-ndrepta spre masă, mai frumoasă 
decât o păstrase în amintire, Lewis înţelese deodată totul: 
era aici pentru ea, pentru Sylvia, căci, în sfârşit, întâlnise 
femeia după care tânjise ani şi ani. 

CAPITOLUL 4 


Se scurseră multe minute fără ca Sylvia să observe 
prezenţa lui Merrid. Figura ei părea la fel de îngrijorată şi 
preocupată ca şi în tren. Privea în jos, fără să acorde vreo 
atenţie celorlalţi comeseni căci, robustul ei însoțitor îi 
vorbea fără încetare; din când în când, răspundea cu o 
voce slabă. 

Văzându-i astfel, Lewis simţi o puternică antipatie faţă 
de acest necunoscut, care era cu siguranţă, austriac şi 
avea în jur de douăzeci şi şapte de ani. Bine făcut, voinic, 
cu aliura unui taur, avea un semn pe obraz, o mică 
cicatrice albă, iar umerii săi laţi trădau o forţă 
extraordinară. 

Ridicând brusc ochii, privirea Sylviei se ciocni de cea a 
lui Merrid. Efectul fu surprinzător. Se întrerupse în mijlocul 
unei fraze şi îl privi fix, împietrită, în timp ce obrajii se 
colorau. Apoi, încet, încet, păli şi fu gata să leşine. Dar 
reuşi să-şi vină în fire şi privi în altă parte, bău puţină apă 
şi făcu efortul de a reînnoda conversaţia întreruptă. 

Totuşi, incidentul nu scăpase însoţitorului ei. Fără să o 
mai asculte, el se întoarse spre Lewis şi îl fixă cu o privire 
impertinentă şi ostilă. 

— Numele meu este Edler, zise el în sfârşit, cu un ton 
arogant. Karl Edler, din Bâle, profesor de schi la Gasthof 
Hohne. 

Înfigând furculiţa într-un cartof, Lewis îl privi, apoi îl 
duse la gură. In timp ce mânca îl examină pe profesorul 
de sport şi apoi îi vorbi. 

— Zău? Încântat. 

Edler se roşi violent şi, în timp ce-i replică lui Lewis pe 
un ton agresiv din cauza nervozităţii, muşchii de la gât i 
se încordară: 

— Când mă prezint, aştept să mi se răspundă cu 
aceeaşi politeţe. 

Lewis tăcu o bună bucată de vreme, dându-i celuilalt 
senzaţia că nu va răspunde, după care vorbi destins: 

— Lewis Merrid. 

— Cumva american? 

— De ce nu? 

Se aşternu tăcerea. Toţi comesenii îi urmăreau acum 
pe cei doi oameni, chiar rotunda doamnă Schatz îşi 
întrerupsese masa, simțind încordarea care plutea în aer. 

— Poate sunteţi aici pentru a învăţa să schiaţi? rosti 
Edler printre dinţi, pe un ton de insultă. 

— Poate, răspunse Lewis, rece. Cât luaţi pentru o oră? 

Spre mirarea tuturor, Rudi izbucni în râs, iar obrazul lui 
Edler se roşi mai mult. Nu se aşteptase ca celălalt să-i 
ţină piept aşa de calm. Simţindu-se brusc într-o stare de 
inferioritate el ridică tonul. 

— lau mult mai puţin decât ar trebui, pentru că eu am 
câştigat numeroase competiţii. Vă spun asta, fiindcă 
poate n-o ştiţi. 

— Minunat, zise Lewis, cu un zâmbet forţat. Ce noroc 
pentru Gasthof Hohne să fiţi aici, când staţiuni precum 
Kitzbuhel, Burstegg şi toate celelalte mari staţiuni de schi 
vă solicită să le oferiţi concursul. 

— Mă aflu aici, pentru că îmi convine, urlă Edler. 

Furia îl făcu să se ridice pe jumătate, dar amintindu-şi 
probabil că trebuia să fie prudent, se aşeză din nou pe 
bancă, fixându-l pe Lewis cu o figură răutăcioasă. Lângă 
el, Sylvia rămăsese nemişcată şi palidă. 

În ciuda aşteptărilor, Oberholler fu cel care întrerupse 
cearta. Ştergând cu mâna geamul aburit, privi spre cer. 

— Of, ninge mereu, zise el, şi vântul se înteţeşte. 
Domnule Edler, nu uitaţi că mi-aţi promis o lecţie pentru 
mâine. Parcă la zece, nu? Oricum, mi-am notat în agendă. 

Edler aprobă mormăind şi apoi, aplecându-se asupra 
farfuriei, începu să mănânce repede, în timp ce îi vorbea 
Sylviei cu jumătate de gură. 

Domnişoara Rudi suspină uşor, îndreptându-şi corpul 
delicat. Deşi îi părea rău văzând disputa aşa de repede 
încheiată, nu lăsă să se observe nimic din ceea ce simţea. 
Stingând în scrumieră cea de-a cincea ţigară, îl privi 
zâmbind pe Lewis. 

— În ceea ce mă priveşte, cina s-a terminat. Acum o să- 
mi ofer puţină muzică, în loc de desert. 

Cu o mână expertă potrivi aparatul, căută un disc în 
albumul de lângă ea şi îi dădu drumul. In atmosfera 
apăsătoare a acestei încăperi, se auziră, sfâşietoare, 
primele măsuri din Marşul funebru al lui Chopin. 

— Frumos, nu-i aşa? zise Rudi zâmbind spre Lewis. E 
bucata mea preferată. 

Nu termină de vorbit că Edler fu în picioare, dintr-o 
săritură: 

— Ştii că nu suport acest disc. Dacă-l mai puneţi să 
cânte aici, vă asigur că într-una din zile îl veţi găsi 
bucățele. 

Părăsind furios sala, se adresă peste umăr Sylviei. 

— Plec la atelier, mă găseşti acolo după ce termini de 
mâncat. 

leşi din încăpere trântind uşa. După plecarea sa se lăsă 
tăcerea, căci domnişoara Rudi oprise aparatul. Lewis se 
întoarse spre ea: 

— Mai puneţi-l, şopti el. Şi mie îmi place foarte mult 
muzica asta. 

— Adevărat? întrebă ea în timp ce faţa i se destinse. 

Deschise din nou aparatul şi ascultară discul până la 
sfârşit. 

Lewis îşi dădu seama că Sylvia era incapabilă să mai 
mănânce. La un moment dat puse furculita pe masă şi se 
pregăti de plecare. Lewis, care aşteptase cu nerăbdare 
acest moment, se ridică şi el de la masă, urmând-o pe 
fată afară din încăpere. O opri pe un culoar care, prin 

spatele scărilor ducea spre o ieşire secundară a hanului. 

— Domnişoara Ullwin, zise el, aş vrea să vă vorbesc. 

Ea se întoarse, lipindu-se de perete, speriată. 

— De ce mă urmăreşti? 

— Nu vă temeti, nu vreau decât să vă ajut. 

— Dar eu nu vreau ajutorul dumneavoastră. De ce mi- 
aţi vorbit în tren? De ce aţi venit aici? 

— Mi-am dat seama că aveţi necazuri mari. Nu mă 
contraziceţi, sunt sigur de asta. 

Tonul calm şi liniştitor al lui Lewis făcu să tremure 
vocea fetei, ca şi cum s-ar fi luptat cu lacrimile. 

— N-aveţi niciun drept să vă amestecați în treburile 
mele, absolut niciunul. Dar dacă vreţi într-adevăr să mă 
ajutaţi, dispăreţi de aici. Plecaţi chiar mâine în zori. 

El clătină din cap cu gravitate. 

— Nu am să plec până nu am să pun la punct totul în 
ceea ce vă priveşte. Acum am sentimentul că niciodată 
nu am avut alt scop în viaţă. Şi-apoi, simt o mulţime de 
lucruri pe care vreau să le clarific. Mai întâi Karl... Cine e, 
de fapt? 

Ea îl privi atentă, respiră adânc şi răspunse: 

— Karl este un prieten minunat, nu cred că e altul mai 
bun în lume. Urmează să ne căsătorim. 

Trecu o clipă până să poată înţelege cuvintele ei. Se 
simţi ca şi cum l-ar fi lovit cu pumnul în faţă. 

— Vă rog, plecaţi! repetă ea, cu acelaşi ton grăbit. Tot 
ceea ce vă cer este să plecaţi. Este cel mai mare serviciu 
pe care mi-l puteţi face. 

Apoi, înainte ca el să poată spune ceva, tânăra dispăru 
prin uşa ce dădea în curte. 

Lewis rămase o clipă în faţa acestei uşi închise, luptând 
cu impulsul puternic de a vorbi din nou cu Sylvia. Apoi se 
întoarse şi urcând scara, se duse în camera sa. 

Karl, logodnicul ei... Acest gând îl tortura, în timp ce 
stătea în picioare în mijlocul camerei, pradă unor gânduri 
întunecate, observă că valiza nu mai era aşa cum o 
lăsase. Se aplecă imediat şi verifică atent tot ceea ce era 

înăuntru. Nu lipsea nimic, dar se vedea clar că fusese 
controlată minuţios. 

Ridicându-se luă în mână lumânarea şi privi atent în 
jurul lui, până în unghiurile cele mai întunecate. În 
aceeaşi clipă se auzi zgomotul unui geam spart, urmat de 
un pocnet îndepărtat şi Lewis fu asurzit de şuieratul unui 
glonţ care se înfipse în lemnul peretelui despărțitor. Intr-o 
clipă fu în genunchi şi închise obloanele interioare. După 
care, ridicându-se constată că proiectilul trecuse doar la 
câţiva centimetri de el. Gândi că poate mai târziu va avea 
ocazia să-l felicite pe cel care trăsese, pentru precizia lui, 
dar acum nu putea face nimic, căci ar fi fost o nebunie să 
fugă afară prin întuneric şi prin zăpadă. 

Cu ajutorul briceagului, Lewis scoase glonţul care se 
înfipsese în peretele de brad şi examinându-l ajunse la 
concluzia că fusese tras de un Mausser de tip vechi. 

In timp ce cântărea în palmă această bucată de plumb 
deformată îl năpădiră gândurile. 

„O să am măcar o amintire a vizitei mele aici. Cât 
despre ideea de a pleca a doua zi - nici vorbă!” 

CAPITOLUL 5 


A doua zi de dimineaţă când se sculă, Lewis începu prin 
a face ordine: luă scaunul cu care blocase uşa, apoi 
deschise obloanele care îi salvaseră viaţa în ajun. 

Niciodată şi nicăieri în lume, nici chiar în ţinuturile 
mărilor tropicale, aurora nu putea fi mai frumoasă: cerul 
părea translucid şi soarele înălțându-se, învăluia într-o 
lumină roz munţii înzăpeziţi. Spectacolul era încântător şi 
Lewis, deschizând fereastra pentru a-şi umple plămânii cu 
acest aer îmbătător, se simţi deodată într-o formă foarte 
bună. 

Situaţia dintre Sylvia şi Karl nu i se mai păru nici 
teribilă, nici imposibil de schimbat. | se părea că lucrurile 
nu sunt aşa simple şi trebuia să descopere semnificaţiile 
ascunse ale acestor întâmplări. Se bărbieri, se spălă cum 
putu cu buretele şi apa din cană apoi îşi trase peelun 
pantalon gros de schi, un pulover şi-şi puse încălţăminte 
solidă. 

Când cobori la micul dejun, nu găsi în sala de mese 
decât pe Heinrich, omul cu sania, şi pe Anna, mica 
servitoare. 

Retras în spatele unei ceşti de cafea fierbinte, având în 
faţă o jumătate de pâine de secară, Heinrich era din nou 
bine dispus. In timp ce Anna îl servea pe Lewis, îi zâmbi 
deschis. 

— Vă întoarceţi cu mine? întrebă el, făcând semn cu 
capul spre fereastra de unde se vedea calul înhămat deja 
la sanie. 

— Nu, altă dată, răspunse Lewis. 

— Aţi face mai bine să vă întoarceţi acum, îl asigură 
Heinrich, în timp ce-şi sorbea cafeaua. Dacă mai 
rămâneţi, puteţi cădea pe munte şi să vă răniţi. 

— Îmi plac teribil căderile, răspunse Lewis rupându-şi o 
bucată de pâine şi, în general, rareori mă rănesc. 

Heinrich râse cu poftă, dar când Lewis încercă să reia 
conversaţia spre a-l determina să vorbească, figura sa 
redeveni circumspectă şi vicleană ca întotdeauna. Era 
clar că, şi dacă ar fi ştiut ceva, nu ar fi fost dispus să-i 
împărtăşească nimic lui Merrid. Când se ridică pentru a-şi 
lua rămas bun, Lewis îi strecură o bancnotă în mână. 

— Pentru eventualitatea că veţi fi chemat să-mi căutaţi 
cadavrul, adăugă el. 

Apreciind deopotrivă şi banii şi gluma, Heinrich râse cu 
plăcere şi apoi declară: 

— Sunteţi generos, domnule american. Dar fiţi atent... 
nu cumva gluma dumneavoastră să devină realitate... 

După plecarea lui Heinrich, Lewis îşi termină micul 
dejun şi se hotărî să se întoarcă în camera sa, căci avea 
sentimentul vag că prezența lui la parter ar putea să 
împiedice cursul normal al întâmplărilor. Urcă deci la el în 
cameră şi se aşeză aproape de fereastră cu scopul de a 
supraveghea curtea hanului şi împrejurimile. 

Un timp nu se zări decât sania lui Heinrich 
îndepărtându-se uşor apoi, pe la zece, Edler ieşi din han 
în compania lui Oberholler. Era ora fixată din ajun pentru 
lecţia de schi, dar pe figura lui Karl se citea clar că 
renunţase la aceasta. Totuşi, indiferent de celelalte 
ocupaţii ale sale, instructorul ţinuse să-şi îndeplinească 
obligaţiile profesionale. Cei doi bărbaţi intrară în baraca în 
care Karl îşi făcuse atelierul şi ieşiră de acolo cu nişte 
schiuri. După ce şi le fixară bine, porniră spre pârtiile de 
la vest de Gasthof. 

Trecu o jumătate de oră. Lewis începuse să creadă că a 

pierdut fără rost această dimineaţă când deodată apăru 
Sylvia, mai jos de el. Inima îi bătu puternic, privind-o; ea 
intră în baraca unde erau schiurile, îşi alese o pereche şi 
şi-o fixă cu mişcări iuți. Îşi potrivi un mic sac tirolez pe 
spate şi după ce se asigură dintr-o privire că nimeni n-o 
urmăreşte, dispăru în spatele atelierului. 

Imediat Lewis deschise uşa camerei. Era clar că Sylvia 
pleca undeva şi el avea de gând s-o urmărească. În mai 
puţin de un minut ajunse la atelierul lui Edler. O jumătate 
de duzină de schiuri erau aranjate sub fereastră. Lewis îşi 
alese cea mai frumoasă pereche de schiuri de concurs, 
din lemn de nuc, probabil norvegiene, asemănătoare prin 
forma lor riguroasă celor cu care se obişnuise în Canada. 

Era aproape sigur că erau schiurile pe care le folosea 
Edler în concursuri, pentru că păreau construite pentru un 
om de talia lui. Dar asta nu făcu decât să crească dorinţa 
lui Lewis de a şi le însuşi. In fond, toate astea se puteau 
aranja mai târziu. 

Cu schiurile în picioare, înarmat cu două bețe din lemn 
de bambus, purtând pe cap o căciulă groasă pe care o 
găsise pe masă, Merrid porni. O stare de euforie îl 
cuprinse când simţi schiurile alunecând pe zăpadă. Cu ani 
în urmă devenise un maestru al acestui sport dificil. 
Trupul său subţire, musculos şi dur, având o greutate 
ideală, era parcă făcut pentru astfel de aptitudini. 

Sylvia avea un avans de vreo cinci sute de metri şi se 
îndrepta direct spre creasta muntelui. Era atât de grăbită 
să ajungă la destinaţie, încât nu se uită în urmă nici 
măcar o dată. 

Dar Lewis consideră că e mai prudent să nu fie văzut şi 
de aceea îşi propuse să urce mai sus decât ea. 
Ascensiunea aceasta era dificilă, chiar periculoasă, dar 
punea între el şi Sylvia un parapet înzăpezit. 

Timp de o jumătate de oră, Lewis continuă această 
cursă paralelă, apoi deodată, ajungând în vârful unei 
creste, nu mai văzu în faţa sa decât un vast platou, o 
nesfârşită mare de zăpadă, în mijlocul căreia se distingea 

un punct negru, o rândunică şi aceasta nu era altcineva 
decât Sylvia. În timp ce o privea, cu mâna streaşină la 
ochi, ea dispăru în scobitura unei văi. 

Atunci Lewis porni cu toată viteza pe urmele desenate 
peste zăpada imaculată. Se scurse astfel o jumătate de 
oră, apoi o oră. Pe măsură ce urmărirea se prelungea, 
Lewis se simţea din ce în ce mai înflăcărat. 

Deodată îşi simţi inima tresărind. După ce învinse o 
pantă abruptă, trecând printr-o rafală de zăpadă, Lewis 
descoperi că urmele lăsate de schiurile Sylviei duceau la 
o colibă pitică, ascunsă într-o scobitură a muntelui. 

Respiră adânc. Acesta era locul spre care se îndreptase 
grăbită fata pe care o urmărea. 

Pentru a ajunge la colibă, Merrid, prudent, ocoli puţin. 
Pe măsură ce se apropia, îşi dădu seama că această 
colibă din lemn era într-o stare jalnică. Deşi părea demult 
abandonată, fumul subţire care ieşea prin coşul vechi, 
arăta că acum era locuită. 

Când ajunse la zece metri de cabană, Lewis îşi scoase 
sehiurile şi le înfipse în zăpadă. Apoi se apropie încet, 
privind înăuntru printr-o ferestruică. Aşezată lângă o 
masă de lemn, Sylvia scotea din sacul tirolez câte ceva 
de mâncare - un pui îngheţat, două bucăţi de pâine, 
portocale şi mere. În faţa ei stătea un bărbat între două 
vârste, chel, cu faţa rotundă şi ţinută respectabilă. Fata îi 
povestea ceva, iar el o asculta clătinând din când în când 
din cap, în timp ce privirea îi aluneca mereu spre 
mâncare. 

Lewis n-avea niciun chef să-i spioneze. De aceea se 
întoarse brusc de la ferestruică, porni spre uşă, o 
deschise şi intră în colibă. 

Întrerupându-se în mijlocul unei fraze, Sylvia se 
întoarse şi îl privi stupefiată. Plimbarea cu schiurile îi 
colorase obrajii, iar puloverul mulat scotea în evidenţă 
sânii frumoşi. Lewis avea impresia că în aceste clipe era 
mai frumoasă decât oricând. 

După un moment de tăcere, tânăra exclamă: 


29 


— Dumneavoastră! 

Schiţând un gest de disperare se întoarse spre domnul 
de lângă ea. 

— Tată, el este. Acesta e omul despre care ţi-am 
vorbit! 

Ochii umezi ai bătrânului îl priviră pe noul venit cu 
bunăvoință; o bunăvoință aparentă însă, căci sub masca 
ei, bătrânul îl examina cu mare atenţie pe Lewis, 
păstrându-şi în tot acest timp o atitudine prietenoasă, 
simplă, dar nu chiar veselă. 

— Domnul Merrid? zise el întinzând mâna şi surâzând 
oaspetelui. Chiar în clipa asta vorbeam despre 
dumneavoastră. Permiteţi-mi să mă prezint, zise el 
ridicându-se cu demnitate; profesor Ullwin de la 
Universitatea din Heidelberg. 

Lewis strânse o mână jilavă şi fină. 

— Sunt foarte bucuros să vă cunosc, domnule. 

— Mulţumesc, dragul meu băiat, mulţumesc, îmi place 
spontaneitatea ta. Sylvia tocmai îmi vorbea despre 
dorinţa dumitale de a ne ajuta să ieşim din situaţia 
neplăcută în care ne aflăm. Fiica mea a fost cam reţinută, 
cum e şi firesc, dar eu sunt foarte încântat să ne dai o 
mână de ajutor... O! scuză-mă, tot vorbind, am uitat 
bunele maniere... Te rog, ia loc. Te deranjează dacă-ţi 
propun să-mpărţim această gustare? N-avem mare lucru 
să-ţi oferim, dar o facem din toată inima. 

Lewis mulţumi, refuzând propunerea. Privindu-l mai 
atent pe profesor îl găsi simpatic, probabil datorită 
educaţiei alese care estompa manifestările lui cam 
dulcege. 

— După cum am înţeles, domnule Merrid, sunteţi 
american şi călătoriţi prin acest ţinut sărac. Dacă a-ţi şti 
cât vă invidiez pentru această libertate de a hoinări. 
„Nepreţuita libertate” cum o numea William Cowper! - 
poetul... Îmi permiteţi să vorbesc în timp ce mănânc? Din 
cauza furtunii de ieri mesele mele au fost cam 
neomeneşti. Sylvia, draga mea, îmi pare rău că n-ai putut 

să găseşti nişte fructe mai bune. Astea sunt lamentabile! 

După aceste cuvinte de reproş adresate fiicei sale, 
începu să curețe o portocală, vorbindu-i din nou lui 
Merrid. 

— Pot să mă laud, domnule Merrid, că am o mare 
capacitate de a cunoaşte oamenii. Privind un chip ştiu 
dacă trebuie sau nu să-l primesc în lumea mea, de aceea, 
chiar dacă raţionamentul meu vi se pare naiv, sunt gata 
să vă fac mărturisiri. 

Făcu o pauză, după care continuă pe un ton grav şi 
solemn. 

— Domnule Merrid, ţin să vă aduc la cunoştinţă că sunt 
un fugar. 

Se aşternu tăcerea. Profesorul continuă să-şi mestece 
demn portocala, după care îi zâmbi cu tristeţe lui Merrid. 

— Sau, ca să mă exprim mai exact, sunt o victimă, 
domnule Merrid... o victimă a actualului regim politic. 
Până acum câtva timp, am fost profesor titular la catedra 
de literatură engleză, a Universităţii din Heidelberg. Ah! 
unde sunt acele zile minunate când, împreună cu scumpa 
mea soţie - care azi nu mai este - ne plimbam seara pe 
malurile râului Neckar. Pe atunci eram iubit şi respectat 
de elevii mei, cunoscut şi apreciat nu numai pentru 
inteligenţa mea, dar şi pentru ideile mele liberale. Dar, 
vai! Tocmai acest liberalism, tocmai acest umanism care 
mă caracteriza, a devenit deranjant pentru autorităţi, 
după venirea la putere a actualului guvern. 

Sylvia încercă să protesteze: 

— Tată, de ce trebuie să... 

Privirea lui semnificativă îi întrerupse fraza. 

— Cum vă spuneam, venirea la putere a regimului 
totalitar mi-a făcut viaţa imposibilă, iar în cele din urmă, 
când viaţa însăşi mi-a fost în pericol, a trebuit să fug. 
Draga mea fiică, Sylvia, care m-a susţinut în permanenţă, 
a fugit la Munich odată cu mine. Acolo am fost însă 
suspectaţi, apoi arestaţi şi doar un mare noroc ne-a ajutat 
să scăpăm şi să ne retragem în acest loc singuratic, unde, 

în vremurile bune, fiica mea venea la schi şi unde am 
găsit prieteni de nădejde. 

Profesorul făcu din nou o pauză, apoi, gesticulând, 
continuă: 

— Şi astfel, domnule Merrid, de aproape trei săptămâni 
eu, om cultivat şi rafinat, trăiesc în această colibă 
mizerabilă, ascuns ca un adevărat criminal, hrănit de fiica 
mea şi de domnul Edler, cu te miri ce. Şi acum te întreb, 
dragul meu, această situaţie nu te mişcă nu-ţi provoacă 
simpatie? 

Lewis continua să-şi privească atent interlocutorul care, 
sub masca unui actor de comedie, reuşea să-şi păstreze 
demnitatea, în ciuda obrazului buhăit şi neras şi a 
hainelor vechi pe care le purta. li reveni în minte tot ceea 
ce îi povestise Steve Lennard despre refugiații politici şi 
ororile din lagărele de concentrare. Vorbi încet: 

— Cred că aţi petrecut momente groaznice, domnule. 
Şi totuşi, n-aţi putea lua legătura cu consulul 
dumneavoastră? 

Profesorul ridică anevoie din umeri: 

— Dragul meu, pentru un expatriat, un astfel de refugiu 
este, de cele mai multe ori, o iluzie fatală, o întârziere a 
sfârşitului. Şi în această situaţie aş fi arestat şi dus într-un 
lagăr... Asta ar însemna bastonul de cauciuc, un glonţ în 
spate... „a fost omorât în timp ce încerca să fugă”... Nu, 
nu! |n rezolvarea acestei probleme trebuie să am 
încredere doar în mine şi în judecata şi curajul prietenilor. 

— Şi ce v-aţi gândit să faceţi? întrebă Merrid. 

Profesorul se aplecă deasupra mesei. 

— Să plec de aici, domnule Merrid. Nu-mi pot permite 
să mai aştept. Nu pentru că n-aş putea trăi fără confort 
dar, cu fiecare clipă care trece, creşte şi riscul de a fi 
prins. Trebuie să trec frontierea elveţiană. După aceea, 
având libertatea de mişcare aş ajunge în câteva zile la 
Paris: dar ceea ce este foarte periculos şi dificil este să 
trec în Elveţia. Domnul Edler, un băiat tare drăguţ, care 
este şi logodnicul fiicei mele, a întocmit un plan pe care 

vrem să-l punem în aplicare cât mai repede. Dar pentru 
aceasta, am mare nevoie de sprijinul dumneavoastră. De 
aceea venirea dumneavoastră aici mi se pare o mână 
providenţială, pentru care vă mulţumesc. 

Înainte ca Lewis să poată spune ceva, Sylvia puse 
mâna pe braţul profesorului, implorându-l: 

— Tată, nu-l poţi compromite pe domnul Merrid 
băgându-l în această încurcătură. Te rog! O să ne 
descurcăm bine şi singuri. E prea periculos pentru dânsul 
să se implice aici. 

— Cred că ar fi mai periculos dacă nu m-aş implica, zise 
Lewis, căci ieri seară, cineva a tras în mine şi puţin a lipsit 
să nu mă nimerească. 

Profesorul se scuză, zâmbind. 

— Cred că vinovatul e Karl. E stupid! Oricum, el a făcut- 
o. A făcut-o numai din dorinţa de a ne proteja. Aş vrea ca 
acest incident să nu vă îndepărteze de noi şi să nu ne 
priveze de ajutorul dumneavoastră! 

— Dimpotrivă, răspunse Lewis, asta mă face şi mai 
hotărât. Din acest moment sunt la dispoziția 
dumneavoastră. 

— A! dragul meu, exclamă profesorul plin de 
entuziasm. Ridicându-se pe jumătate, îi strânse mâna lui 
Lewis, privind spre cer. Am înţeles din prima clipă, când 
v-am văzut, că providenta îmi trimite un semn. 

Lewis îşi retrase mâinile cât putu de repede. Deşi 
bătrânul era destul de simpatic, îl deranjau gesturile lui, 
aproape cabotine. Tot ceea ce consimţise să facă, era 
numai pentru Sylvia. Se întoarse spre ea, cu un gest 
impulsiv: 

— Pentru că acum suntem aliaţi, n-aţi vrea să-mi 
strângeţi mâna? 

— O fac doar pentru tatăl meu, răspunse ea. 

Când îi atinse mâna, Lewis o simţise tremurând. Avea o 
figură rătăcită, parcă ruşinată şi, privind-o, Lewis văzu o 
lacrimă rostogolindu-se pe obraz. 

Profesorul nu observă nimic. Fericit că poate conta pe 

ajutorul lui Lewis, se apucă repede să mănânce. 

CAPITOLUL 6 


Când musafirii de la Gasthof se adunară pentru cină, 
Edler avea o mutră posomorâtă. Cu siguranţă că aflase 
tot ce se întâmplase la colibă şi, aplecat deasupra 
farfuriei, tăcea ostentativ. Poate de aceea ceilalţi 
comeseni vorbiră mai cu poftă. Mai ales Oberholler 
pălăvrăgea fără încetare. El oferi celorlalţi o dare de 
seamă amănunţită asupra lecţiei de schi pe care o luase 
în acea dimineaţă, după care se întoarse spre Lewis şi îi 
zâmbi amical: 

— Dar dumneavoastră, dragă prietene, pe unde aţi fost 
toată dimineaţa? 

— O! ici şi colo... Am hoinărit la întâmplare. 

Oberholler surâse din nou: 

— Dacă înţeleg bine, cam ăsta e stilul dumneavoastră. 
Şi totuşi ce aţi remarcat interesant în cursul plimbării de 
azi-dimineaţă? 

Lewis îi răspunse cu o privire inexpresivă: 

— Ce-aş fi putut să remarc, domnule Oberholler? _ 

— O! Nu se ştie niciodată, răspunse vesel celălalt. In 
aceşti munţi se pot întâmpla o mulţime de lucruri 
deosebite. 

— Atunci, data viitoare o să deschid mai bine ochii, 
răspunse grav Lewis, şi dacă o să observ ceva neobişnuit, 
o să vă aduc la cunoştinţă. 

— Să fie într-un ceas bun, încuviinţă zâmbind micul 
negustor ambulant. Şi eu, de altfel, sunt foarte atent... În 
ceea ce mă priveşte, e singura modalitate de a evita orice 
pas greşit. 

— Cu riscul unui pas greşit, suspină domnişoara Rudi, 
astă seară aş vrea să dansez puţin. 

Avea faţa trasă, obosită, se vedea că nu e-n apele ei. 

— Am petrecut o dimineaţă groaznică! Toată lumea a 
fost plecată şi n-am găsit pe nimeni căruia să-i pot spune 
un cuvânt. Ce-ar fi să ne distrăm puţin după cină? 

— După cină, eu o să mă culc, zise repede doamna 
Schatz. 

— Normal, suspină iarăşi Rudi. Karl, sunteţi dispus să 
dansaţi? 

Karl, îmbufnat, refuză mormăind şi fata se întoarse spre 
Lewis. 

— Vedeţi, nimeni nu vrea să danseze. N-am noroc şi 
gata! Dar ce-aţi zice de nişte cărţi? O partidă de pichet, 
de exemplu. Ador jocul de pichet. 

Lewis îl privi pe Edler cu coada ochiului şi apoi 
răspunse cu amabilitate: 

— Regret, domnişoară... poate altă dată. 

Rudi ridică din umerii ei mici, îşi aprinse o altă ţigară şi 
tuşi puţin la contactul cu fumul. 

— Dumnezeule, ce-i de făcut? Câtă plictiseală ca să-mi 
îngrijesc plămânii! 

Părea atât de afectată, încât Sylvia, smulgându-se din 
starea ei de apatie, îi întinse mâna. 

— Domnişoară, vreau să fac o partidă de cărţi cu 
dumneavoastră. 

Deodată obrazul palid al lui Rudi se-nflăcără. 

— O, sunteţi foarte drăguță, repede, să căutăm cărţi! 

Când cele două tinere începură jocul, Edler se ridică şi 
părăsi încăperea, fără să spună „bună seara”. Un minut 
mai târziu, Lewis plecă după el şi cei doi bărbaţi se 
întâlniră în atelier. 

— Căutaţi cearta cu lumânarea, îi zise Edler, 
aruncându-i o privire întunecată. 

— Asta mă scuteşte de plictiseală, i-o întoarse Lewis. 

— Cum vreţi! răspunse instructorul,  însoţindu-şi 
cuvintele de un gest expresiv. Adineauri am vorbit cu 

Ullwin la cabană. Să fim bine înţeleşi: el este cel care vrea 
să fiţi cu noi, nu eu. 

Lewis se rezemă de masă. Impertinenţa lui Edler îl 
scârbea, dar îşi propuse să-şi ascundă sentimentele. Nu 
era prima dată când i se oferea ocazia de a se măsura cu 
oameni agresivi şi siguri pe ei, ca acest tânăr elveţian. 

— Mai sunt unele lucruri pe care aş vrea să vi le fac 
cunoscute, continuă Edler pe acelaşi ton. In primul rând 
Sylvia. Când bătrânul va ajunge în Elveţia, ne vom 
căsători. 

— Şi vreţi să primiţi felicitările mele chiar acum? 
întrebă Lewis relaxat. 

Faţa lui Edler se congestionă: 

— Vă sfătuiesc să fiţi atent! Nu m-am angajat în 
această afacere din plăcere. E foarte periculoasă, vă veţi 
convinge repede, de aceea nu e nevoie să îmi mai 
îngreunaţi situaţia prin atitudinea dumneavoastră ironică. 

— Pericolul e atât de mare? 

— Mai mare decât credeţi. Ullwin e căutat peste tot şi 
vor cu orice preţ să pună mâna pe el. Până acum, şansa a 
fost de partea noastră. Nimeni nu ştie că se află aici. Dar 
oricând norocul ne poate întoarce spatele. 

Îl privi atent pe Lewis. 

— leri am crezut că sunteţi dintre cei care-l caută. 

— De aceea aţi tras? 

O grimasă se ivi pe buzele lui Karl. 

— O să mai auziţi multe gloanţe şuierând, până vom 
rezolva problema. Inţelegeţi? 

— Atât cât îmi permite inteligenţa mea cam limitată. 

— Bun, astea fiind zise, să trecem la subiect. Tentativa 
noastră va avea loc mâine seară. Sunt sigur că un om ca 
dumneavoastră ne poate ajuta, dar vă avertizez că nu va 
fi deloc uşor... 

— Dispreţuiesc victoriile uşoare. 

Din nou Karl zâmbi cu răutate. Scoase din buzunar o 
bucăţică de creion şi începu să deseneze pe suprafaţa 
netedă a mesei. 

— lată, anunţă el pe un ton autoritar. Linia aceasta este 
frontiera elveţiană; cea de deasupra - frontiera germană. 
Noi ne aflăm aici, în acest colţ de lume, ascunşi în munţii 
dintre cele două frontiere. Sunt două posibilităţi de a ieşi 
de aici: prin partea de sus, sau prin partea de jos. În ceea 
ce priveşte prima variantă, drumul este uşor, putem trece 
frontiera pe lângă orăşelul Breintzen şi ajungem la 70 de 
kilometri de Zurich. După cum vedeţi e foarte simplu, 
chiar prea simplu. Pe toate aceste drumuri domnul Ullwin 
este căutat. Poliţia are semnalmentele sale şi la Breintzen 
sunt mult mai mulţi poliţişti decât case. Dacă alegem 
cealaltă variantă, e mai dificil. Va trebui să trecem 
muntele Kriegeralp, escaladând locuri prin care puţini 
oameni se-ncumetă să treacă. Şi asta, pe timp de noapte. 
Dar dacă reuşim să ajungem la frontieră teferi şi 
nevătămaţi, putem trece fără mari probleme în Elveţia, 
pentru că drumurile acestea simt mai puţin 
supravegheate. 

— Acesta este deci, planul dumneavoastră? 

— Da. A trebuit să amânăm plecarea pentru mâine 
seară din pricina lunii care ne va ajuta să nu ne frângem 
gâtul. Dar nu mai putem aştepta prea mult, din cauza 
vântului care-şi va face în curând apariţia, declanşând 
avalanşe. Ei, ce ziceţi, vă plac avalanşele, domnule 
american? 

— Da, grozav! 

Văzându-l pe Edler cum râde dispreţuitor, Lewis simţi 
că-l mănâncă palmele. 

— O să vă vedem la treabă, sus pe Kriegeralp. Atunci o 
s-o lăsaţi mai moale, precis... 

In timp ce instructorul vorbea, uşa se deschise şi în 
cadrul ei apăru Sylvia. Ea rămase nemişcată în prag, cu 
umerii puţin încovoiaţi şi braţele atârnându-i pe lângă 
corp. Evită să privească pe vreunul dintre cei doi bărbaţi, 
dar toată atitudinea sa exprima teamă. 

Văzând-o, Karl se îndepărtă de masă pentru a-i veni în 
întâmpinare, luând-o ostentativ de mijloc. Privindu-l pe 

Lewis, i se adresă fetei, pe un ton cum nu se poate mai 
tandru: 

— Ei bine, draga mea, ai câştigat partida? 

— Nu, răspunse Sylvia cu o voce ciudată. Am pierdut-o. 

CAPITOLUL 7 


Trecu şi ziua următoare, cenuşie, apăsătoare, 
posomorâtă. Când se lăsă întunericul, luna sosi la 
întâlnire făcându-şi datoria, deşi, din când în când 
dispărea după câte un nor. 

La ora opt, ora fixată în ajun, când Lewis traversă 
curtea, simţi apropierea furtunii. 

Îl găsi pe Karl în atelier, ajutând-o pe Sylvia să-şi pună 
piei de focă pe schiuri, pentru a evita prăbuşirea pe 
pantele abrubte. instructorul părea mai încordat ca de 
obicei şi privirea lui se întunecă parcă, văzându-l pe 
Lewis. 

— Aţi întârziat. 

Lewis ignoră această remarcă şi vorbi foarte degajat: 

— Vântul se-nteţeşte. Aţi văzut cerul? De aceea nu mi 
se pare prea sigur... 

— Nimic nu pare sigur, când n-ai de gând să pleci, 
bombăni Edler. 

— Voi ştiţi foarte clar ce aveţi de făcut, dar, după 
părerea mea, condiţiile meteorologice sunt net 
nefavorabile. 

— Eu sunt singurul care hotărăşte în această privinţă, i- 
o întoarse Karl. Aşa că, vom pleca. 

Lewis nu mai zise nimic. După ce-şi fixă schiurile, se 
ridică şi îi adresă Sylviei un surâs încurajator, pe care ea 
însă, nu i-l întoarse. Dar nu-şi mai feri privirea şi îi vorbi 
deschis: 

— Ar fi foarte bine dacă aţi veni cu noi. Sus, pe munte, 
vom avea nevoie de ajutor pentru tatăl meu. Nu e prea 

ager şi schiază prost. Totuşi mai puteţi încă renunţa la 
această acţiune. 

Lewis îi răspunse doar printr-un zâmbet. Atunci Sylvia 
întoarse capul. 

Plecară în şir indian, cu Karl în frunte, care le arăta 
drumul. După cum prevăzuse Lewis, vântul sufla tare, dar 
Karl le ordonă să se grăbească, aşa că, la ora zece 
ajunseră la cabană. 

Îmbrăcat în pardesiu şi cu un fular gros la gât, 
profesorul îi aştepta, palid, cu un surâs încremenit de 
spaimă. 

— Ah! dragii mei băieţi! Sylvia, scumpa mea! Sunteţi 
într-adevăr, minunaţi. După cum vedeţi, sărmanul fugar e 
gata. Ca şi poetul mi-am măturat mizerabila cocioabă, am 
stins lumânarea şi mi-am încins şalele... 

— Dar n-aţi vrea să plecaţi cu acest pardesiu, exclamă 
Karl. Nu e vorba de o excursie turistică. 

— Dar, bunul meu Karl, mi-e teamă să nu-mi fie frig 
acolo sus, în munte. 

— Ei bine, o să vă fie frig. Dar asta e mai puţin grav 
decât să vă împiedicaţi în acest pardesiu şi să ne trageţi 
pe toţi în prăpastie. 

Profesorul părea atât de dezolat, încât Lewis fu cuprins 
de compasiune. lar când bătrânul îşi scoase pardesiul, îi 
zise: 

— Daţi-mi-l, o să-l duc eu. ÎI voi ataşa la sacul meu. 
Treaba asta nu mă deranjează câtuşi de puţin. 

Karl îl privi cu nişte ochi răi, mormăind ceva printre 
dinţi, apoi se apropie de fereastră şi privi afară. Deşi 
vântul şuiera în jurul cabanei, cerul era, pentru moment, 
degajat. 

— Suntem pe cale să pierdem timp, zise el ironic. 

Încruntându-şi sprâncenele îl privi pe profesor care 
stătea cu mâinile împreunate pe burtă. 

— Aşteptaţi cumva să vă servim cina? Sau, poate, vreo 
delegaţie care să vă invite să vă întoarceţi la Heidelberg? 

— Nu, dragul meu, răspunse profesorul cu uimitoare 

umilinţă, aştept momentul în care să putem înălța o rugă 
Creatorului. Să-i cerem bunului Dumnezeu să 
binecuvânteze şi să ajute acţiunea noastră. 

Scena era ciudată. În timp ce profesorul îşi spunea pios 
rugăciunea, Lewis se simţea din ce în ce mai neliniştit. Se 
întreba, fără să-şi poată răspunde, dacă ceea ce vedea, 
era credinţă sinceră, sau pură batjocură. Sylvia, cu ochii 
închişi avea un aer cam forţat, dar Ullwin părea 
întruchiparea extazului divin. După ce termină îşi suflă 
nasul şi vorbi pe un ton plin de resemnare: 

— Ei bine, dragi prieteni, să mergem! De-acum sunt 
pregătit pentru orice s-ar întâmpla. 

Cei doi bărbaţi luară câte o frânghie de pe masă, iar 
Karl şi-o înfăşură peste umeri. leşiră din cabană unul după 
altul, conştienţi că porneau într-o direcţie foarte 
periculoasă. 

Trecătoarea pe unde-şi propuseseră să treacă era pe 
culmea nord-estică a muntelui Kriegeralp. Deocamdată, 
începură să urce o pantă destul de abruptă care îi duse la 
o curmătură acoperită cu un strat de gheaţă presărat cu 
zăpadă. 

Luna strălucea pe cer şi se vedea ca în plină zi. Lewis 
înţelese cât de importantă era pentru ei această lumină. 
În spatele lor, cabana părea acum o ambarcaţie pitică şi 
întunecată, în mijlocul imensităţii albe. Deasupra lor, se 
înălța semet Kriegeralp. 

Se opriră înainte de a escalada primul ghețar şi se 
aşezară în ordine: în frunte - Karl, apoi Sylvia, urmată de 
Lewis şi de profesor. De cum începură ascensiunea 
ghețarului, Lewis înţelese de ce Edler fusese de acord cu 
participarea lui la această acţiune. Aşa cum spusese 
Sylvia, profesorul nu se pricepea aproape deloc să 
schieze. Pe gheaţa albăstruie îl trăgea mereu în urmă şi 
Lewis trebuia pur şi simplu să-l târască de-a lungul 
pantei. Manevra era foarte obositoare. Lewis strângea din 
dinţi, încordându-şi muşchii şi trebuia să-şi adune toate 
puterile pentru a trage povara de la celălalt capăt al 

frânghiei. 

După ce trecură primul ghețar se odihniră puţin în 
zăpadă, lângă un perete de gheaţă. 

Pentru a trece cel de-al doilea ghețar fură nevoiţi să-şi 
scoată schiurile şi să le pună pe umeri, sporindu-şi astfel 
greutatea. Urcau pe suprafaţa ghețarului. În frunte - Karl 
îşi croia drum prin gheaţă cu târnăcopul. Ajunseră foarte 
sus şi vântul, măturând piscurile golaşe se năpusti 
sălbatic asupra lor. 

Vreme de aproape zece minute îşi croiră drum oblic, 
spre înălţimi. Deodată, tocmai când ajunseră în porţiunea 
cea mai abruptă a ghețarului, luna dispăru brusc. Ca şi 
cum cineva ar fi suflat într-o lumânare; rămaseră 
nemişcaţi, în întunericul greu, care îi acoperi. Peste 
câteva minute, fulgi uşori le umeziră obrajii. 

Incepuse ninsoarea. 

Deşi se afla la vreo douăzeci de metri de el, Lewis îl 
auzi pe Karl înjurând printre dinţi, şi o tristeţe apăsătoare 
îl copleşi dându-şi seama ce însemna pentru ei această 
ninsoare. İl blestema pe Karl, care ar fi trebuit să prevadă 
această situaţie. Il târî pe profesor prin întuneric, până 
când ajunseră sub un acoperiş de gheaţă unde stăteau 
Karl şi Sylvia. 

— N-o să dureze mult, zise imediat instructorul, parcă 
pentru a se apăra. Şi va fi mai bine pe celălalt versant. 
Prin ninsoarea măruntă, putem trece mai repede 
frontiera. 

— Până una, alta, ar fi mai bine să ne adăpostim, zise 
ferm, Lewis. 

Îi acoperi, pe bătrân şi pe Sylvia, cu paltonul 
profesorului, apoi toţi patru rămaseră tăcuţi sub streaşină 
de gheaţă. Era un frig groaznic. Viscolul care sufla 
deasupra ghețarului, era din ce în ce mai tăios, iar 
ninsoarea se-nteţea. 

Aparent foarte liniştit, Edler vru să-şi aprindă o ţigară, 
dar de trei ori încercarea nu-i reuşi. Mormăind o 
înjurătură, aruncă ţigara care se stinsese din nou. Luna 

rămânea ascunsă, iar zăpada se ridica în jurul lor. 

Lewis se întoarse spre Sylvia. Abia zărindu-se în 
penumbră, obrazul ei părea, scofâlcit de frig. Simţi cum 
tremură lângă el, şi cu greu îşi reţinu impulsul de a o 
îmbrăţişa. Deodată începu să vorbească: 

— Nu mai putem sta mult timp astfel. 

— Şi de ce, mă rog, exclamă Karl. O să aşteptăm să se 
oprească ninsoarea, după care ne vom relua drumul. 

Lewis privi cadranul luminos al ceasului. 

— Mai aşteptăm încă o jumătate de oră. Dacă 
ninsoarea nu încetează, facem cale-ntoarsă, zise el. 

— Nici vorbă! răspunse Karl. Dacă nu depăşim 
trecătoarea în această noapte, nu vom putea ajunge la 
frontieră fără să fim reperaţi. 

— Dar riscăm să ajungem acolo cadavre, obiectă 
profesorul clănţănind din dinţi. Deja nu-mi mai simt 
picioarele. 

— Deşi am trăit la ţărmul mării şi deci, nu am 
experienţa omului de la munte, cred că şi un orb ar vedea 
care e situaţia. Dacă mai stăm aici, o să îngheţăm. Dacă 
vrem să  înaintăm orbeşte împotriva acestei brize 
montane, care vine dinspre nord, vom sfârşi într-o 
prăpastie. De aceea vă mai spun, încă o dată că, dacă 
într-o jumătate de oră vremea nu se schimbă ne vom 
întoarce la cabană. 

Se lăsă o tăcere apăsătoare. 

În întuneric, ochii lui Karl scânteiau, ţintuindu-l cu 
privirea. Apoi, instructorul mormăi ceva de neînțeles şi 
cuprins de nervozitate, lovi puternic cu bocancul, zăpada 
îngheţată. 

După douăzeci şi cinci de minute, Lewis se ridică şi 
spuse simplu: 

— Ne întoarcem! 

Se produsese o inversare ciudată. Acum Lewis 
comanda şi pentru moment, Karl nu opunea nicio 
rezistenţă, mulţumindu-se să tacă încruntat, în timp ce 
Lewis strânse frânghiile pentru a face cale-ntoarsă de-a 

lungul ghețarului. 

Datorită întunericului şi furtunii de zăpadă, această 
acţiune se anunţa foarte periculoasă. Dar Lewis, care era 
acum în căutarea unor puncte de reper, avea simţul 
orientării, caracteristic marinarilor. În plus, pentru că 
fusese de multe ori de cart noaptea, devenise puţin 
nictalop. Dar ceea ce îi dădea avânt în aceste momente 
era gândul că de undeva, din spate, Karl îl pândea să-i 
frângă gâtul. 

Ajunseră fără niciun incident la locul unde îşi puteau 
pune schiurile. Dar când îşi luă avânt pe zăpada proaspăt 
căzută, simţi că aceasta cedează sub picioarele lui. li 
avertiză pe ceilalţi printr-un urlet, sări şi, ca prin minune, 
ateriză pe o porţiune de zăpadă tare. In acel moment 
frânghia se întinse la capăt şi Lewis, chiar înainte de a 
resimţi şocul, înţelese că Sylvia a căzut în scobitura 
ghețarului. 

Instinctul de conservare îl făcu să se năpustească 
înainte şi, cu corpul astfel înclinat în direcţia opusă 
crăpăturii, el se învârti pe loc, apoi începu să tragă, 
întinzând frânghia. De cealaltă parte îl auzea pe Edler 
strigând că frânghia e ruptă. Urmară o mulţime de 
recomandări şi directive, cărora Lewis nu le dădu nicio 
atenţie, toate eforturile lui concentrându-se pentru a o 
aduce pe Sylvia spre el. Pe măsură ce întindea frânghia, 
Lewis era puternic emoţionat, ştiind că a te izbi de gheaţă 
în urma unei căderi bruşte era un mare pericol. Sylvia şi- 
ar fi putut rupe o mână sau un picior. Lewis se gândi la 
efecte şi mai grave, căci auzise vorbindu-se şi de schiori 
care-şi zdrobiseră craniul, în urma unor astfel de 
accidente. 

În sfârşit, cu o ultimă sforţare, reuşi să o aducă pe 
Sylvia lângă el. Îngrozit, dădu drumul frânghiei şi o 
cuprinse de mijloc. 

— Sunteţi rănită? 

Era atât de aproape, încât îi simţi respiraţia, în timp ce 
fata îl privea cu ochii dilataţi de spaimă. Stătură aşa un 

moment, după care ea se îndepărtă, cuprinsă de o mare 
agitaţie. 

— Mă simt bine, murmură, nu am nimic, absolut nimic. 

Lewis nu apucă să răspundă, că şi apăru Karl, împreună 
cu profesorul, care ocoliseră crăpătura. 

— Isteţule, de ce n-ai aşteptat să vin, ţipă instructorul, 
clocotind de mânie. Nu ţi-ai dat seama că era suficient un 
pas pentru a te prăbuşi cu ea cu tot? 

Fără să răspundă Lewis se îndepărtă şi cu capul plecat, 
porni înainte. 

După o jumătate de oră ajungeau pe platou şi două ore 
mai târziu intrau în cabană, începea să se lumineze. Deşi 
fuseseră pe drum toată noaptea, acţiunea lor se soldase 
cu un eşec total. 

Profesorul era extenuat. Se aşeză pe o bancă, lângă 
perete, ca un om de zăpadă care se prăbuşeşte. 
Aruncându-i o privire, Lewis înţelese că trebuia să aprindă 
focul cât mai repede. 

leşi din cabană, pe lângă peretele care adăpostea nişte 
butuci. 

Aplecându-se pentru a aduna nişte surcele, îşi dădu 
seama că Edler îl urmase şi se ţinea aproape de el. Lewis 
se ridică încet. 

Gâfâind, cu privirea întunecată, instructorul i se adresă 
lui Lewis, silindu-se să zâmbească: 

— Mi se pare că vă consideraţi şeful, dar vă-nşelaţi... 

— Nu, răspunse Lewis, clătinând din cap. De data asta, 
nu. 

Atunci Karl se încruntă şi trimise un pumn spre bărbia 
lui Lewis. Deşi puternică, lovitura nu fusese bine plasată 
şi Lewis se feri rapid. 

Amintindu-şi de fată şi tatăl ei, care stăteau în cabană, 
zise cu o voce dură, hotărâtă: 

— Controlează-te, isteţule! Nu fii imbecil! 

Dar Karl, cu capul plecat se năpusti din nou asupra lui, 
furios ca un taur. 

Lăsând jos lemnul pe care-l ţinea, Lewis se puse în 

gardă. De câte ori, prin îndepărtate porturi, nu participase 
la astfel de atacuri? Cunoştea atât de bine tehnica de 
luptă, încât îi fu foarte uşor să evite loviturile dezordonate 
ale elveţianului. La un moment dat, când Edler se 
pregătea să lanseze un nou asalt, Lewis aşteptă o 
secundă, după care îi plasă lui Edler o lovitură 
fulgerătoare în bărbie, chiar în momentul în care elanul 
instructorului se adăuga forţei cu care Lewis lovise. 
Stupefiat, Edler îşi îndoi genunchii şi se prăbuşi la pământ 
fără cunoştinţă. 

Lewis îi masă articulațiile, după care luă un pumn de 
zăpadă şi îl fricţionă la ceafă. 

— Ridică-te, îi zise Lewis pe un ton convingător, în timp 
ce Karl îşi revenise în simţiri, n-ai nimic, e doar un 
accident uşor. Intră ca şi cum nimic nu s-ar fi întâmplat. 

Karl se ridică în fund, cu o figură stupidă, apoi, 
revenind repede la realitate, păru dispus să reia lupta. 
Dar privirea şi tonul lui Lewis îl făcură să renunţe. Se 
ridică în picioare şi intră în cabană împleticindu-se. 

Peste un minut Lewis îl găsi înăuntru. Aprinse repede 
focul şi pregăti pentru fiecare o ceaşcă cu cacao. Bucuroşi 
că au scăpat teferi după peripeţiile nopţii, cei patru băură 
liniştiţi, cacao. 

Sylvia rămânea inflexibilă, cu ochii plecaţi. Edler îşi 
rumega tăcut nemulţumirea, în timp ce profesorul, după 
ce îşi pusese hainele ude să se usuce lângă sobă, se 
înveli cu o pătură şi se aşeză ghemuit pe bancă. 

Deodată începu să strănute zgomotos şi, căutându-şi 
batista se plimba prin cabană mormăind plângăreţ: 

— Când mă gândesc că trebuia să fiu în Elveţia la ora 
asta... Şi iată-mă, revenit în punctul de plecare, cu un 
guturai serios. 

Făcu o pauză, pentru a-şi şterge nasul, apoi continuă: 

— Ar trebui să fac o baie la picioare, cu faină de 
muştar... Dar tocmai asta-mi lipseşte: un lighean în care 
să fac o baie la picioare, numai cu făină de muştar... Ah! 
Doamne... Doamne!.. Lewis, cacaoa pe care mi-ai oferit-o 

e o minune, dar ce n-aş da să am măcar o picătură de 
whisky! 

Lewis încercă să-l consoleze pe bătrân: 

— Curaj, profesore! Nu trebuie să ne dăm bătuţi după 
eşecul primei tentative. Dimpotrivă, trebuie să ne întărim 
forţele pentru a găsi o altă soluţie... 

— Ei bine, găsiţi-o dumneavoastră, că tot sunteţi mai 
isteţ, îi zise Karl, mângâindu-şi bărbia. 

— Hai, hai! bunul meu Karl, nu vă mai enervaţi aşa, îi 
zise profesorul pe un ton de reproş. După tot ce s-a 
întâmplat, eu sunt cel mai nefericit. Nu era destul de 
caraghios să fiu un fugar? Dar să fiu un fugar răcit... 
Hapciu!... asta chiar că e imposibil de suportat! 

— Bravo! Faceţi pe clown-ul. Profitaţi şi distraţi-vă bine, 
că peste două zile n-o să mai aveţi timp pentru aşa ceva. 
De n-o fi aşa, să nu mai îmi spuneţi pe nume! 

Şi deodată, în liniştea care urmă acestei declaraţii 
zgomotoase, se auziră bătăi în uşă. Se uitară încremeniţi 
unul la celălalt, cu nervii încordaţi la maximum. 

— Cine e? întrebă Lewis. 

Apoi, pentru că ciocăniturile continuau, se duse să 
deschidă. 

Vântul se năpusti înăuntru împingând două persoane, 
la vederea cărora, Lewis scoase un strigăt de surpriză. 
Musafirii erau sora sa Connie şi Steve Lennard. 

CAPITOLUL 8 


— lată-l pe Lewis Merrid în persoană! declară Connie, 
vărsându-şi tot necazul adunat în ultimele zile. Să pleci 
aşa, fără să spui nimic. 

Am crezut că mesajul acela nu-ţi aparţine şi că eşti în 
mâinile naziştilor... 

Karl, care-i întâmpinase pe cei doi încruntând din 
sprâncene, interveni imediat, întrebându-l pe Lewis: 

— Cine sunt aceşti oameni? 

— Sora mea şi un vechi prieten. 

— Cum de au ştiut că sunteţi aici, la cabană? 

Connie răspunse imediat: 

— Proprietarul de la Gasthof ne-a spus că e posibil să-l 
găsim pe Lewis aici, după ce.. Steve l-a făcut să 
vorbească... Bine, Lewis, dar trebuia să ne explici... 

Lewis le povesti totul în câteva fraze. După ce înţelese 
situaţia, Connie se întoarse cu un gest reflex spre Sylvia. 

— Vai, sunt dezolată... Nu mă îndoiam... Cât de mult 
regret că nu ne-aţi spus totul în tren. Am fi făcut tot ce ne 
stătea în putere ca să vă ajutăm. 

Steve îl privi intrigat pe profesor, apoi întrebă: 

— Nu ne-am mai întâlnit cumva? Îmi păreţi cunoscut... 

— Nu, dragul meu, nu cred că ne-am mai văzut până 
astăzi. 

— E ciudat, totuşi, eu... În sfârşit tot nu mai contează. 
Lewis, spune-ne ce ai de gând să faci în continuare? 

— După părerea mea, declară Merrid vorbind foarte 
apăsat, situaţia nu e deloc uşoară. Din cele două 
posibilităţi de ieşire, am încercat una, care s-a soldat cu 

un eşec. Nu ne rămâne decât s-o încercăm şi pe cea de-a 
doua. Riscul de a fi prinşi este mult mai mare, dar cel 
puţin profesorul, poate evita să-şi sucească gâtul. 

— Mulţumesc, dragul meu, zise profesorul cu modestie. 
Sunt foarte mişcat de grija pe care o porţi integrităţii 
mele corporale. 

Lewis continuă: 

Mi se pare foarte periculos să mai călătorim în grup. Şi 
altceva: va trebui să ne deplasăm foarte repede, adică, să 
avem la dispoziţie o maşină bună. Steve, tu şi Connie ne 
puteţi ajuta. Steve, veţi pleca fără întârziere la Viena şi 
veţi face rost de acolo de o maşină serioasă, cu care veţi 
ajunge în acest sătuc izolat de la graniţă. 

Merrid scoase din buzunar harta pe care şi-o procurase 
la Gasthof şi întinzând-o pe masă arătă un punct lui 
Connie şi lui Steve. 

— Uite, la Breintzen... Acolo o să ne întâlnim. Nu e 
decât la zece kilometri de Lăchen şi Lăchen mi se pare un 
loc destul de ferit, unde am avea şansa să ajungem fără 
prea multe greutăţi. De la Lăchen ne vom îndrepta rapid 
spre Breintzen. 

— Breintzen? ştiu, strigă Steve lovind cu pumnul în 
masă. E un sat care are pe pod un singur post de 
frontieră şi imaginaţi-vă că am şi prieteni la Breintzen. 

Cu ochii pe hartă, Lewis aprobă încântat. 

— Perfect, asta simplifică lucrurile. Voi veţi merge la 
Breintzen cu maşina, iar noi cu sania sau pe jos, 
călătorind pe timp de noapte. Ne vom întâlni acolo... 

— Şi după aceea? interveni Karl pus pe ceartă. Şi eu 
cunosc localitatea Breintzen. De fiecare parte a podului 
sunt trei gărzi cu mitralierele pregătite să tragă. Aşa 
încât, dacă ar fi „s-o ştergem” cum spuneţi, ar trebui să 
fim pisici... şi să avem noroc cu carul! 

— Calm, calm, zise Steve pe un ton liniştitor. V-am spus 
că am prieteni la Breintzen. Unul dintre ei, cu care am 
relaţii foarte strânse, se numeşte Johann Schwartz. Are un 
magazin de antichităţi şi închiriază lunar camere, pentru 

că apartamentul e prea mare pentru el. E un om foarte 
descurcăreţ şi în plus, dispus să facă orice pentru mine, 
căci i-am făcut un mare serviciu acum doi ani. Ca să fiu 
mai clar, e un podar care îi ajută pe oameni să treacă 
frontiera clandestin. Deci, dacă ne vom întâlni acolo, cum 
doreşte Lewis, o să vă ajut să treceţi dincolo. Şi după ce 
aţi trecut frontiera, în două ore sunteţi la Zurick. 

Profesorul aprobă cu o voce bolnavă. 

— Admirabil, dragul meu. Vă mărturisesc că am mai 
multă încredere în acest nou plan, decât în celălalt, cu 
atât mai mult cu cât, după experienţa nopţii trecute, dacă 
tot trebuie să îmi risc viaţa, prefer să o fac în condiţii 
confortabile. 

— Deci, aşa rămâne, zise Connie, care tăcuse până 
atunci. Cu o singură modificare. Sylvia va merge cu noi la 
Viena. 

Karl scoase un suspin, apoi declară cu un fel de rictus: 

— Dar, bineînţeles! Voi avea marea plăcere să vă 
însoțesc! 

lronia sa nu fu observată de Connie care o ajuta pe 
Sylvia să-şi repună pulovărul cel gros, şi un moment mai 
târziu, toţi trei părăseau cabana. 

CAPITOLUL 9 


Când rămase singur cu Steve şi Lewis, profesorul le 
zâmbi, frecându-şi mâinile cu un gest ademenitor. 

— Domnilor, marele Talleyrand a zis odată, că cel mai 
mare duşman al omului este un stomac gol. De aceea, 
cred că am face bine să ne mai întărim puţin. Aş fi spus 
asta şi mai devreme, continuă el zâmbind, dar ştiind ce 
rezerve se află în dulapul meu de alimente, mi-am dat 
seama cu regret, că sunt insuficiente pentru şase 
persoane. O să mă disculp, amintindu-vă un percept al lui 
Cicero: nevoia te învaţă să fii discret. 

În timp ce vorbea, Ullwin se îndreptă spre bufet şi cu 
gesturi de scamator, scoase pe rând, diferite produse. 

— Veţi constata, domnilor, că am puţine provizii. lată 
un ou, apoi altul mai mic. Un pic de faină şi de ceai pe 
fundul cutiei... şi o oală în care se mai văd urme de unt. 
Dragii mei, văd că v-aţi întristat. Dar cine ştie? Cu puţină 
răbdare şi îndemânare, e posibil să aveţi o surpriză. 
Desigur, n-aveţi de unde să ştiţi că în acel bătrân 
Heidelberg, care mi-a fost nespus de drag, eram 
considerat, nici mai mult, nici mai puţin, decât un expert 
în arta culinară şi toată Universitatea lăuda salatele 
preparate de mine. 

Profesorul se foia pe lângă sobă, bătea ouăle cu făina, 
încălzea apa, fără a înceta să le ţină musafirilor săi, 
cuvântări interminabile. Repede, făcu o mulţime de 
clătite şi o cană de ceai. Se aşeză imediat la masă şi 
începu să guste din propriile preparate. 

Abia după aceea îi invită pe cei doi să mănânce. 

— Luaţi loc, domnilor. Vă rog să mă scuzaţi pentru 
graba mea, dar ea se datorează nu numai poftei de 
mâncare, ci şi unui neplăcut guturai care mă încearcă. Vă 
mai amintiţi ce spunea poetul Burns? „Trebuie să-ţi 
hrăneşti guturaiul şi să-ţi înfometezi durerea” Aşa că, eu 
urmez sfatul lui. 

Incepură să mănânce toţi în linişte, dar Steve nu-şi lua 
ochii de la profesor, privindu-l uimit, cu fruntea încreţită. 

— Profesore, figura dumneavoastră mă intrigă grozav! 

— De ce? întrebă celălalt, aruncându-i o privire piezişă. 

— Pentru că, dacă nu cumva aveţi un frate geamăn, 
sunt gata să jur că v-am întâlnit undeva. Dar nu pot să-mi 
amintesc unde. 

Profesorul luă ultima clătită, îşi linse degetele şi îi 
surâse binevoitor ziaristului. 

— A, dragul meu, nu vă mai consumaţi pentru aşa 
ceva. La ce bum să ne încredem în capriciile memoriei? 
Nu mă îndoiesc că aţi mai întâlnit oameni care seamănă 
cu mine, la nas, la gură, sau la ochi. În fond nu ne tragem 
toţi din Adam şi Eva? 

Lewis avu impresia că profesorul îi aruncă o ocheadă, 
dar totul se desfăşură atât de repede, încât nu fu sigur. 
Ullwin continuă cu o voce suavă: 

— Dragii mei, mai avem aproape o oră până să pornim 
spre Gasthof. Nu ne-ar trece timpul mai uşor, dacă am 
face o partidă de cărţi? 

— După părerea mea, ideea nu e deloc rea. Un poker? 

— A, poker... Am avut ocazia să joc de puţine ori... Dar 
dumneavoastră, domnule Lennard, cred că sunteţi un 
expert. 

— O, nu. Mă descurc, atâta tot. 

— Ei bine, să facem o mică partidă, aprobă Ullwin cu un 
zâmbet binevoitor. 

Profesorul scoase dintr-un buzunar, un pachet de cărţi 
vechi, puse într-un colţ al mesei resturile micului dejun şi 
începură partida. 

Folosiră chibrituri în loc de fise şi profesorul insistă ca 

fiecare băț să fie echivalentul unui dolar. 

Ullwin părea neştiutor, jucând cu candoarea unui copil 
şi întreba politicos dacă poate să decarteze. Işi risipea 
beţele şi Steve se amuza copios pe seama lui. Dar până la 
urmă tot el câştiga. 

Steve începu să-şi piardă buna dispoziţie văzând că 
Ullwin, în ciuda manifestărilor absurde, câştiga mereu. 
Lewis pierduse mult şi partida devenise un fel de duel 
între Steve şi profesor. Steve suferea mult când pierdea. 
Astfel că după o oră de joc, era într-o stare jalnică. 

— Fir-ar să fie! exclamă el, aruncând cărţile pe masă. 
Nu mi s-a mai întâmplat aşa ceva! Vă datorez peste două 
sute de şilingi. 

— Începătorii sunt întotdeauna băftoşi, dragul meu, 
declară profesorul zâmbind. Ce să-i faci! De data asta 
norocul meu a învins un maestru al jocului. 

— N-ar fi bine să vă opriţi acum? 

— Nici vorbă declară Steve. Vreau să recâştig ceea ce 
am pierdut, chiar dacă ar fi să mor! 

Profesorul împărţi cărţile. După ce le privi pe ale sale, 
Steve cobori pleoapele pentru a-şi ascunde surpriza şi 
bucuria. Lewis îl observă şi înţelese că prietenul său avea 
cărţi bune. Neavând nimic de pierdut se retrase din joc 
pentru a urmări cu interes desfăşurarea partidei. 

Cu nonşalanţă, Steve împinse două chibrituri spre pot. 
Profesorul îl imită. Steve repetă mişcarea, Profesorul, de 
asemenea. Steve supralicită cu trei bețe, dar profesorul 
nu se lăsă mai prejos. 

Totul se petrecea aşa cum dorea Steve, dar, dând 
impresia că mizează la întâmplare strigă: 

— Boierule, încă zece! 

— Foarte bine, dragul meu! 

— Şi încă zece! 

— Cum doriţi! 

Steve îşi reţinu cu greu un zâmbet de satisfacţie, 
luându-şi portofelul, scoase un teanc de bancnote şi le 
aruncă pe masă strigând: 

— Nu mai am bete, dar iată cu ce le înlocuiesc! 

— Dragul meu, protestă uşor profesorul, a cărui privire 
se aprinse văzând atâtea monede, ai o poftă de leu. Mi-e 
tare teamă că o să mă ruinezi. 

Chibriturile şi bancnotele reprezentau o sumă 
frumuşică, de care Steve se bucura deja. Făcu semn cu 
capul că e dispus să încheie jocul. 

— Careu de popi, profesore. Sunt dezolat că v-am făcut 
una ca asta. 

Profesorul zâmbea resemnat, în timp ce îşi pipăia 
cărţile înainte de a le arăta. Puse pe masă un careu de 
aşi. 

— Neamule! murmură Steve cu o voce abia auzită, în 
timp ce zâmbetul său se transforma într-o grimasă de 
clown trist. 

Inghiţea greu, ca şi cum ceva îl ardea pe gât. Fusese o 
înfrângere totală, gândea Lewis, râzând în sinea lui, în 
timp ce profesorul îşi văra liniştit în buzunar câştigul. 

— iți mulţumesc, dragul meu, că m-ai învăţat acest joc. 
Dacă o să mai îmi daţi câteva lecţii, cred că o să reuşesc 
să mă descurc la poker... Dar mi se pare că focul e gata 
să se stingă. V-aş rămâne îndatorat dacă unul dintre 
dumneavoastră ar avea amabilitatea să aducă nişte 
lemne. 

Steve făcu un efort pentru a se ridica şi ieşi din cabană. 

Peste câteva clipe, Lewis îl găsi învins, bombănind în 
faţa stivei de lemne. 

— Neamule, cât n-aş da să-mi amintesc unde l-am mai 
văzut! 

— Poate la vreo altă partidă de poker, îşi dădu cu 
părerea Lewis, aplecându-se să ia lemne. 

Steve îi aruncă o privire plină de reproş şi cu fruntea în 
palme îşi continuă şirul gândurilor. Se scurseră câteva 
minute. Deodată ziaristul, lovindu-şi cu palma piciorul, 
strigă: 

— Am găsit! 

Stăpânindu-şi cu greu agitația, se întoarse spre 

prietenul său: 

— Simţeam că ceva e în neregulă. Un biet refugiat 
politic! Ne tragem toţi din Adam şi Eva! Ochiul meu nu 
mă înşală. E vorba, nici mai mult nici mai puţin, de un 
şarlatan. De un şarlatan de clasă internaţională. Luna 
trecută, la Viena, a furat nişte smaralde în valoare de 
două sute de mii de şilingi. Fotografia lui era publicată în 
toate ziarele! Nu naziştii sunt pe urmele lui, ci poliţia! 

O linişte apăsătoare urmă acestei declaraţii violente. 
Lewis, înmărmurit, aruncă lemnele pe care le avea în 
mână. 

— Eşti sigur? 

— Mai sigur ca niciodată! El reuşise să intre ca 
funcţionar la Societatea Equitable din Viena. Poate nu ştii 
ce înseamnă asta. Este o veche întreprindere comercială 
cu obiecte de împrumut ipotecate. În general, membrii 
acestei societăţi nu dau aconturi pentru bunuri mobile. 
Dar în cazul acesta fuseseră de acord să facă o excepţie 
pentru că era vorba de o pereche de cercei celebri, nişte 
smaralde de o mare valoare, care aparținuseră demult 
unei regine. Ullwin a reuşit să le subtilizeze şi de aceea 
este urmărit de poliţie de săptămâni întregi. Am văzut şi 
afişe mari cu figura lui, promiţându-se o mare 
recompensă celui care va da relaţii despre el. 

Din nou se lăsă tăcerea. Lewis cunoştea demult 
exuberanţa prietenului său, dar acum, Steve era foarte 
sigur pe el. Tatăl Sylviei era un hoţ, un bandit 
internaţional care reuşise să-şi asigure ajutorul lui, 
pretinzându-se a fi o victimă a naziştilor, îl înşelaseră într- 
o manieră mârşavă şi Sylvia devenise complicea acestei 
minciuni. 

Lewis rămase cu capul plecat, năpădit de gânduri 
negre. Dar, ridicându-se deodată, foarte hotărât, zise: 

— Vino cu mine, Steve. Trebuie să-l facem să 
vorbească. 

În întunericul cabanei, profesorul, numai în cămaşă, se 
descălţase şi-şi băgase picioarele într-o găleată cu apă 

caldă. 

— Sper, dragii mei, că baia asta, chiar fără făină de 
muştar, o să-mi facă bine. Jalnică imagine, nu-i aşa? 

Lewis nu răspunse nimic. Acest bătrân îl dezarma cu 
jovialitatea lui dar, cu un gest hotărât se îndreptă spre 
scaunul pe care se afla vesta lui Ullwin. Băgând mâna 
într-un buzunar, scoase pachetul de cărţi, şi cercetându-le 
cu atenţie, observă că multe dintre ele aveau colţurile 
tăiate. 

— De la Universitate le-aţi adus, nu-i aşa? îl întrebă el 
pe Ullwin, privindu-l fix. 

— Bineînţeles, dragul meu, nu călătoresc fără ele. 

— Eram sigur, zise Lewis. Cred că cei de la Heidelberg 
vă regretă mult... 

Profesorul înţelese că era demascat, dar rămase 
nepăsător, reuşind chiar să zâmbească. 

— Sunt neconsolaţi, dragul meu. Rectorul, un om în 
vârstă, cu o barbă foarte lungă şi cu jiletca plină de pete 
a renunţat de atunci să-şi bea porţia de bere de 
dimineaţă şi cea de seară. 

— Ullwin, de ce faceţi pe clownul? Aţi furat smaraldele 
de la „Equitable”, nu-i aşa? 

Profesorul clipi din ochi. 

— Da, dragul meu, am furat nişte smaralde celebre. O 
reuşită frumoasă, daţi-mi voie să vă spun. Una dintre cele 
mai frumoase pe care le-am avut. 

— Deci nu a fost prima dumneavoastră tentativă? 

— O, nu, nici pe departe, dragul meu. Am mai reuşit şi 
altele, mai norocoase. 

— Sunteţi un hoţ?! 

— Să zicem un cavaler al industriei, pentru că nu sunt 
specializat, şi apoi, această denumire mi se pare mai 
distinsă, rectifică profesorul, după care scoase un chiştoc 
din buzunarul vestei şi îl aprinse tacticos. De multă 
vreme, desfăşor o carieră bogată în afara legii. Am 
început cu o escrocherie grozavă, în Anglia. Apoi am 
plecat în Franţa, unde mi-am găsit norocul la o bancă 

pariziană. Am continuat să „lucrez” mult timp pe Riviera. 
Aveam acolo şi o combinaţie profitabilă, la ruletă. Au 
urmat câteva lovituri reuşite în Elveţia, Germania şi 
Austria. Metodele mele erau atât de elegante, încât am 
fost supranumit „profesorul”. Bine înţeles că am avut o 
decepţie. Dar cine nu are? In orice caz, dacă ar trebui să- 
mi fac un bilanţ, aş spune că am dus o viaţă plăcută şi 
profitabilă. 

— Şi fiica dumneavoastră? întrebă Lewis cu o voce 
dură. Ea a participat la aceste aventuri profitabile? 

Pentru prima oară de la începutul discuţiei, Ullwin 
reacţionă. Obrazul său palid se congestionă şi îl fulgeră cu 
privirea pe Lewis. 

— Nu! zise el cu un ton hotărât. Sylvia mi s-a alăturat 
doar pentru că eram în pericol. Ea reprezintă singurul 
lucru curat din viaţa mea şi sunt sigur că v-aţi dat seama 
de asta. 

O mare uşurare se revarsă în inima lui Lewis, ca o 
suflare răcoritoare. Il privi pe bătrânul ticălos care-şi 
revenise, recăpătându-şi candoarea şi se uită la el cu o 
privire sfidătoare. 

În ciuda faptelor reprobabile, bătrânul reuşise să-l 
emoţioneze şi Lewis i se adresă cu o voce uşoară: 

— Ar trebui să vă dăm pe mâna poliţiei, dar nu o vom 
face; (Tăcu un timp). Totuşi, dacă vreţi să vă ajutăm să 
treceţi graniţa va trebui să restituiţi smaraldele furate de 
la „Equitable”. 

Profesorul zâmbi în colţul gurii şi ridică din umeri. 

— Chiar dacă aş vrea, n-aş putea, dragul meu. Pentru 
că nu le am, iar banii i-am cheltuit. Vedeţi 
dumneavoastră, persoana căreia le-am încredinţat mi-a 
dat numai o mică parte din valoarea lor. 

— Şi dacă o să vă percheziţionăm ca să fim siguri că nu 
minţii? 

— Cum doriţi, dragii mei. Scormoniţi până în ultimul 
ungher al acestei locuinţe mizerabile. Dar vă dau 
cuvântul de onoare că nu mai am aceste smaralde. 

Era ceva atât de convingător în aceste cuvinte ale lui 
Ullwin încât Lewis suspină: 

— Cred că n-avem niciun motiv să nu vă dăm crezare. 
Dar, dacă vreţi să vă ajutăm să ieşiţi din încurcătură, va 
trebui să vă recâştigaţi cinstea. Dacă nu, o să vă ardeţi 
urât, vă garantez. 

Ullwin lăsă capul în jos şi vorbi pe un ton grav şi plin de 
recunoştinţă: 

— Dragii mei, nici nu vă daţi seama ce mult mă- 
ncurajează cuvintele dumneavoastră. De multă vreme 
caut posibilitatea de a mă schimba total şi de a reîncepe 
o viaţă nouă, pe ruinele celei vechi. 

Ridicându-se în picioare, profesorul luă mâna lui Lewis 
şi o strânse cu ardoare, după care făcu acelaşi lucru cu 
Steve. 

Se lăsă o tăcerea grea. Nici unul dintre cei doi prieteni 
n-ar fi fost în stare să spună cum de reuşise acest bătrân 
şarlatan să se asigure de complicitatea lor. Cert era că 
reuşise să-i câştige pe amândoi pentru interesele lui. 

Lewis îşi privi ceasul: 

— Ar fi bine să ne întoarcem la Gasthof pentru a ne 
pregăti de plecare. 

Profesorul îi conduse desculţ până la uşă. 

— Le revedere, dragii mei şi Dumnezeu să vă 
binecuvânteze. 

— De asta o să avem într-adevăr nevoie, răspunse 
Steve. Şi să nu mai încercaţi să jucaţi necinstit când ne 
vom întâlni la Breintzen căci veţi avea mult de regretat. 

Erau deja la jumătatea drumului spre Gasthof când 
Steve îşi încruntă sprâncenele şi clătinând din cap se 
adresă prietenului său: 

— Vezi tu, Lewis, bătrânul ăsta e un şarlatan grozav, 
care mi-a devenit chiar simpatic. 

Lewis aprobă în linişte. Deodată, Steve se opri din 
mers, roşu la faţă. 

— O, boierule! exclamă el, am uitat să-mi iau banii! 

CAPITOLUL 10 


Două ore mai târziu. La Gasthof, Connie, Sylvla şi Steve 
pregătiţi de plecare. Se grăbiseră să mănânce pentru că 
sania aştepta în faţa uşii. Lewis era şi el gata de drum. În 
ultimul moment se hotărâse să-i însoţească pe cei trei 
până la Lăchen. De ce luase această decizie, nici el nu-şi 
dădea prea bine seama. |n suflet i se învălmăşeau 
sentimente şi porniri ciudate, contradictorii, faţă de 
Sylvla. Totuşi, poate dorinţa de a mai fi în preajma ei 
câteva ore îl determinase să întreprindă această călătorie 
anostă, până la gară. 

Când cobori din camera lui, gata îmbrăcat în palton şi 
înfăşurat cu un şal gros, observă că cineva îi stătea în 
cale, barându-i drumul. Era Oberholler, micul negustor 
ambulant. Când Lewis se apropie, el întoarse capul 
zâmbind dar nu se urni din faţa lui. 

— O! Bună ziua! zise el. Nu vreţi să ieşiţi? 

— Ba da, răspunse Lewis. 

— Dar aţi făcut deja o călătorie pe munte! exclamă 
Oberholler. O călătorie riscantă, şi, dacă ar fi să ne luăm 
după aparenţe şi neplăcută; cred că n-aveţi de gând să 
înfruntaţi iar providenţa. 

Dacă Lewis n-ar fi fost atât de absorbit de gândurile 
sale, ar fi descoperit, cu siguranţă, o oarecare insistenţă 
în atitudinea lui Oberholler. Dar el se mulțumea să-l 
privească cu o figură absentă. 

— Sunteţi un băiat tare simpatic, continuă Oberholler. 
Deşi vă cunosc de puţin timp, vă stimez şi mi-ar părea 
tare rău dacă vi s-ar întâmpla ceva. 

— Ce-ar putea să mi se-ntâmple? 

— Nu se ştie niciodată, zise Oberholler, cu o figură 
expresivă. Aici, clima este incertă, terenul periculos şi- 
apoi, nu ştii cu ce fel de oameni ai de-a face. Zău, sincer, 
sunt foarte neliniştit pentru dumneata, dragul meu 
prieten american. 

— Nu vă fie teamă, sunt destul de mare ca să-mi port 
de grijă, răspunse Lewis care voia să plece. 

Dar, împotrivindu-se, Oberholler continua să-i bareze 
drumul. Părea hotărât să renunţe la amabilitatea cu care 
vorbise până acum. Privirea lui deveni pătrunzătoare. Se 
apropie de Lewis şi îi spuse simplu: 

— Nu glumesc, domnule Merrid, vă sfătuiesc în modul 
cel mai serios să plecaţi de aici imediat, cu sora şi cu 
prietenul dumneavoastră. Duceţi-vă la Paris, la Berlin, la 
New York sau la Tombouctou, oriunde vă place, dar nu 
mai rămâneţi mult timp în Austria - şi mai ales, nu vă mai 
amestecați în afacerile care nu vă privesc. 

De data aceasta avertismentul era serios şi foarte clar 
exprimat. Dar Lewis era prea preocupat pentru a-l 
înţelege pe deplin. Cu un ton voit superficial îi răspunse: 

— Sunt dezolat, domnule Oberholler, dar Tombouctou 
nu mă interesează deloc şi apoi, îmi place grozav să mă 
amestec în situaţiile care nu mă privesc. Mulţumesc 
totuşi! 

Şi dându-l la o parte pe Oberholler, îşi continuă drumul. 

Afară îi găsi pe ceilalţi, în trăsură, aşteptându-l. Aplecat 
spre Sylvia, Karl nu se hotăra să-şi ia rămas bun, vrând 
parcă să se revanşeze pentru cele două zile cât aveau să 
fie despărțiți. În faţa acestei scene, figura lui Lewis 
înmărmuri. Era pentru el un spectacol dureros, mai ales 
că nu-şi putea da seama dacă această îmbrăţişare 
prelungită, îi plăcea sau nu fetei. 

În sfârşit, sania porni. Cea mai mare parte a drumului 
până la Lăchen, Steve şi Connie au vorbit într-una, în timp 
ce Lewis şi Sylvia nici n-au deschis gura. Păreau 
împovăraţi de o tăcere apăsătoare, iar Lewis se simţea 

total descurajat. O iubea pe această fată. Crezuse sincer 
că găsise, în sfârşit idealul pe care-l căutase 
dintotdeauna. Dar, în definitiv, cine era ea? Fiica unui 
şarlatan internaţional. Prin tăcerea ei, Sylvia îl inducea în 
eroare. Cu tristeţe, Lewis se hotărî să-şi învingă această 
pasiune nebunească, să o uite pentru totdeauna, pentru a 
scăpa de durerea sfâşietoare câre-l chinuia. 

Acestea erau gândurile lui Lewis, când sania ajunse la 
ultima pantă, înainte de Lăchen. Deşi era un sat mic, 
contrasta puternic cu dezolantele singurătăţi de unde se 
întorcea. Aici străzile erau pline de oameni, radioul de la 
cafenea urla, un tren de marfă făcea manevre 
zgomotoase. Gara, cu trenurile ei venind şi plecând 
pretutindeni, lega această lume pierdută de civilizaţie. 

Călătorii intrau în cafenea pentru a bea ceva cald şi 
printre ei Lewis zări o figură cunoscută, un om cu o carte 
în mână, care nu era altul decât Heinrich, cel care îl 
condusese la Gasthof. Îi privi atent pe noii veniţi, apoi, cu 
un surâs puţin încurcat, se adresă lui Lewis: 

— lată-vă, în sfârşiţi... După cum am prevăzut, aţi 
coborât. 

Lewis aprobă tăcut, dar Steve, întotdeauna bine dispus 
când intra într-un bar, propuse: 

— N-aţi vrea să beţi ceva cu noi? ` 

Heinrich acceptă cu plăcere o altă jumătate de bere. In 
timp ce o bea, privirea lui făcu înconjurul sălii şi se- 
ndreptă spre fereastră. El vorbea mult, mai mult ca de 
obicei. Vorbea cu voce tare despre vreme, despre 
zăpadă, despre radioul care era kaput dar care fusese 
foarte bine reparat, despre melodia frumoasă pe care o 
ascultase. Apoi, brusc, în mijlocul acestei vorbării, se 
aplecă spre Lewis, spunându-i repede, cu jumătate de 
gură: 

— Atenţie! Sunteţi supravegheați! Şi începu imediat să 
laude minunata bere care se servea la această cafenea. 

Tot organismul lui Lewis acţionă sub şocul acestui 
avertisment neaşteptat. Tristeţea i se risipi şi în ochi îi 

apăru o lumină. După ce achitară nota de plată, Steve şi 
Connie ieşiră din cafenea. Trenul trebuia să sosească 
peste cinci minute. Lewis şi Sylvia îi urmară la câţiva paşi 
distanţă. Dar în momentul în care se pregăteau să iasă. 
Lewis, mânat de un instinct puternic, întinse mâinile, 
rămânând cu Sylvia în umbra uşii. 

Fără a bănui nimic, Steve şi Connie, traversară strada 
în direcţia gării. Ajungând în gară, Steve se apropie de 
ghişeu pentru a cumpăra bilete. Atunci, doi oameni care 
stătuseră rezemaţi de zidul din apropiere, se repeziră 
spre călători, scoțând din buzunar o pereche de cătuşe. 

Totul se petrecu foarte repede şi fără scandal. Un 
minut mai devreme Steve şi Connie erau la ghişeu cerând 
bilete, un minut după aceea erau arestaţi. Şi chiar în 
momentul în care li se puneau cătuşele, patru poliţişti, doi 
în uniformă şi doi în haine civile, ţâşniră din cealaltă parte 
a zidului îndreptându-se spre bar. 

Lewis înţelese imediat că aceştia urmau să se ocupe de 
el şi de Sylvia. In aceeaşi clipă observă că trenul marfar 
îşi terminase manevra şi se pregătea să intre pe linia 
principală. Creierul îi funcţionă cu o iuţeală fulgerătoare şi 
i se adresă imediat Sylviei, foarte grăbit: 

— Vino! Să fugim, repede! 

O luă de braţ şi traversară în mare viteză strada, în 
direcţia şinelor. 

Văzându-i ţâşnind astfel din bar, poliţiştii rămaseră o 
clipă uimiţi, apoi scoaseră un strigăt şi se năpustiră în 
urma lor. Lewis zărise în exteriorul gării o portiţă care 
trebuia să fi rămas deschisă pentru că se adusese marfă. 
Sylvia era la fel de iute ca el, şi amândoi trecură, 
alergând prin acest loc. Totuşi, trenul începu să prindă 
viteză. Atunci Lewis făcu un efort suprem şi prinse una 
din barele de fier care încadrau uşa ultimului vagon. 
Sărind pe scară, o trase pe Sylvia, cu toate puterile spre 
el şi reuşi să o urce. 

Pentru o clipă rămaseră dezechilibraţi, dar Lewis 
împinse uşa glisantă şi intrară în vagon. Aici rămaseră 

întinşi, sleiţi de puteri, auzindu-şi bătăile puternice ale 
inimilor, în timp ce locomotiva şuiera şi se îndepărta cu 
toată viteza de Lächen. 

Lewis se ridică primul şi se aşeză pe mormanul de paie 
din vagon. 

— Îmi pare rău că a trebuit să acţionez aşa, declară el 
rece, dar altfel ne-am fi întâlnit la închisoare. 

Sylvia îşi îndepărtă părul de pe frunte şi-l privi cu 
frumoşii ei ochi trişti. 

— Mie trebuie să-mi pară rău, zise ea cu o voce 
înăbuşită, că v-am antrenat în această aventură. 
Încercăm zadarnic să scăpăm. Am fost văzuţi şi nu mai 
avem nicio şansă... 

Văzând-o atât de  descumpănită, Lewis îşi uită 
resentimentele faţă de ea, şi se simţi cuprins de milă. 

— Ba da, mai avem şanse! Noi suntem încă liberi, iar 
Connie şi Steve nu vor vorbi. Nimic nu-l împiedică pe tatăl 
dumneavoastră să ajungă la Breintzen, aşa cum am 
hotărât. Şi dacă noi vom ajunge acolo cu vreo maşină, 
cred că-l vom putea ajuta să treacă graniţa. 

Privirea Sylviei începu să se lumineze: 

— Credeţi într-adevăr că-l mai putem ajuta încă să 
treacă în Elveţia? 

— Avem o şansă. Misiunea va fi grea, dar dacă punem 
toţi umărul reuşita este posibilă. Primul lucru pe care 
trebuie să-l facem este să părăsim acest tren pentru că 
mai mult ca sigur, ne vor căuta în gara următoare. Dacă 
ne vor descoperi aici, ne va fi greu să explicăm ce ne-a 
determinat să călătorim cu un tren de marfă. 

Sylvia privi cu atenţie vagonul care i se părea un mic 
post adăpostit în mijlocul unui univers ostil şi ochii ei se- 
ntunecară pentru o clipă, dar răspunse cu o voce 
hotărâtă: 

— Sunt gata să fac tot ce-mi veţi cere. 

Fără a mai adăuga ceva, Lewis se ridică în picioare şi 
merse spre a deschide din nou uşa vagonului, ferindu-se 
să nu cadă din pricina masei de aer care pătrunse brusc 

înăuntru. Peisajul înzăpezit era searbăd şi posomorât. 
Lewis nu ştia în ce direcţie mergeau, dar simţi o oarecare 
uşurare văzând că începe să se întunece. Aproape 
douăzeci de minute privi stâlpii de telegraf care defilau 
prin faţa ochilor săi. Deodată îşi dădu seama că trenul 
încetineşte. Imediat se-ntoarse spre Sylvia şi-i spuse: 

— O să ne oprim. Vă rog să fiţi foarte atentă, pentru că 
timpul ne este măsurat şi o singură ezitare ne poate face 
să pierdem ultima şansă de reuşită. Deci, când voi sări 
eu, săriţi şi dumneavoastră şi urmaţi-mă. Clar? 

Cu buzele uscate, Sylvia clătină din cap şi se aşeză 
lângă el. Rămaseră astfel unul lângă altul, în timp ce, prin 
întunericul care se lăsa, trenul mergea din ce în ce mai 
încet, apropiindu-se de o gară mică. Lewis blestemă în 
gând această gară care, prin dimensiunile ei reduse făcea 
să crească pericolul de a fi reperaţi. Deodată, îi sări 
inima. Un tren de călători, staţiona pe cealaltă linie. După 
vagoanele vechi şi locomotiva demodată, părea un 
personal. Pe loc, Lewis se hotărî. In clipa în care trenul de 
marfă se opri, el îi făcu semn Sylviei şi săriră aproape 
deodată amândoi. 

Începură să alerge pentru a ocoli capătul celuilalt tren 
şi treizeci de secunde mai târziu se aflau deja într-un 
compartiment gol. 

Urmară momente de maximă încordare. Lewis strângea 
din dinţi. Trenul ăsta blestemat n-avea de gând să plece? 
Cu fiecare clipă care trecea, creştea pericolul de a fi 
descoperiţi. Un hamal trecu pe culoar şi îi privi o clipă. 
Oare bănuia ceva? Îi văzuse înconjurând trenul? Dar omul 
se clătină puţin şi îşi continuă drumul. In minutul următor 
locomotiva şuieră lung şi se puse în mişcare. Pe când 
trenul ieşea din gară, Lewis aruncă o privire în afară, dar 
ceea ce văzu îl făcu să se retragă imediat lângă spătarul 
banchetei, scoțând un suspin de uşurare. Un pluton de 
poliţişti inspectau trenul de marfă. Probabil că şi Sylvia îi 
văzuse, pentru că îi zise cu o voce surdă: 

— Aţi găsit momentul cel mai potrivit pentru a schimba 

trenul. 

Îşi continuară drumul prin noapte. Încotro mergeau? 
Lewis nu-şi dădea seama de nimic şi această incertitudine 
îl chinuia. Îl trecură fiorii când se gândi că trenul îi putea 
duce înapoi la Lăchen. 

Se scurse aşa o oră, apoi îşi dădură seama că se 
apropiau de un oraş. După punctele luminoase care 
străpungeau întunericul, Lewis presupuse că era vorba de 
un mare oraş, dar ideea nu-l încântă deloc. Când intrară 
în gara acoperită îi sări în ochi un nume: Innsbruck. Îi făcu 
semn imediat Sylviei şi părăsiră rapid trenul. Un mare 
număr de oameni coborau aici, şi mergând braţ la braţ 
prin acea mulţime reuşiseră să ajungă la ieşire. _ 

Afară ploua torențial. Era o vreme rece, apăsătoare. In 
faţa lor se vedea un fel de piaţă, cu câte un mare hotel de 
o parte şi de alta. Deşi ploua, Lewis nu îndrăznea să 
oprească un taxi, de teamă să nu fi fost cumva urmăriţi. 
Pe jos, puteau trece mult mai uşor neobservaţi. Uzi 
leoarcă, pătrunseră pe o mare arteră plină de buticuri 
luminate şi de cafenele. Deodată, pe o străduţă 
trasversală, Lewis zări un mic cinematograf şi o împinse 
pe fată în direcţia aceea. 

In sala de cinematograf, la adăpost, Lewis se simţi în 
siguranţă şi răsuflă uşurat. Era un cinematograf de mâna 
a şaptea, cu scaune aproape dezmembrate care 
scârţâiau, iar pe ecran se proiectau actualități şi 
documentare de scurt metraj. 

Pe furiş, Merrid îşi privi însoţitoarea. Chiar în lumina 
slabă a ecranului se vedea că e foarte palidă, udă până la 
piele, cu faţa marcată de oboseala şi emoţiile prin care 
trecuse. Îşi dădu seama că dacă mai stă mult aşa îşi 
poate risca grav sănătatea. Trebuiau să găsească imediat 
o locuinţă pentru această noapte. 

Dar nu era deloc uşor. Intr-adevăr, poliţiştii erau pe 
urmele lor şi fuseseră nevoiţi să-i alerteze şi pe colegii lor 
din Innsbruck. De aceea nu se putea gândi să meargă la 
vreun hotel. Dar nu era asta singura complicaţie, căci 

Lewls trebuia să găsească modalitatea de a lua legătura 
cu Karl şi cu profesorul, pentru a nu risca să încheie toată 
această aventură printr-o înfrângere penibilă. 

Privind fix ecranul, Lewis îşi puse la încercare 
imaginaţia. Printr-o coincidenţă ironică, filmul care se 
proiecta preamărea fericirea de a trăi în insulele scăldate 
de soare ale Pacificului. Aceste imagini îl stimulară pe 
Merrid care, aplecându-se spre fată îi zise: 

— Vreţi să rămâneţi aici un moment? Sunteţi în 
siguranţă, iar eu aş vrea să cercetez puţin împrejurimile. 

Ea îl privi o clipă, apoi se concentră din nou asupra 
ecranului, aprobând printr-o mişcare a capului. 

Lewis ezită. Ar fi vrut să mai adauge ceva, dar nu mai 
spuse nimic. Atunci se ridică şi ieşi din sală. 

Ploaia se transformase în burniţă. Lewis inspectă 
strada, în stânga şi în dreapta şi ajungând la capătul ei 
porni hotărât prin ploaie. Ceea ce-şi propunea să facă era 
foarte riscant, dar trebuia să încerce. 

Găsi poşta pe strada principală. Intră cu capul în jos, şi 
se opri la o masă de pe margine. 

Scrise o telegramă lui Heinrich - Barul Gării Lächen - 
care suna aşa: 


Am ajuns bine - Preveniţi-i 
pe prieteni că întâlnirea va 
avea loc - Vă vor oferi un 
cadou frumos. 


Lewis ştia că Heinrich îi simpatizează şi pe cei doi şi că 
promisiunea unei recompense l-ar stimula. Şi chiar dacă 
telegrama s-ar pierde, consecinţele nu puteau fi 
neplăcute. Lewis avu un moment de teamă când dădu 
telegrama persoanei de la ghişeu, dar aceasta era 
adormită, numără cuvintele şi apoi anunţă maşinal preţul. 
Merrid ieşi în stradă cu sentimentul că s-a descurcat de 
minune. 

Intră apoi într-un mare magazin, de unde cumpără o 

valiză, un halat de baie gros, o vestă, o eşarfa de lână şi 
două impermeabile. După ce îmbrăcă impermeabilul, care 
era cam mare pentru el, băgă restul în valiză. 

Până acum se părea că nu trezise nicio suspiciune. 
Bucuros de această constatare, Merrid se aventură într-o 
acţiune foarte delicată: Cu valiza în mână colindă pe 
străzi, evitând marile artere, până când ajunse într-un 
cartier liniştit. Vreme de un sfert de oră hoinări pe 
drumuri pustii, întunecate, pe lângă case cu obloanele 
trase. În sfârşit ajunse pe o stradă cu reclame luminoase, 
unde citi că se închiriază camere. Se îndreptă la 
întâmplare către una din aceste case şi bătu la uşă. 

Imediat îi deschise o femeie, la vreo cincizeci de ani, 
durdulie, cu o figură plăcută. 

— Bună seara, doamnă, se adresă el foarte politicos. 
Sunteţi proprietara acestei case? Aş dori două camere 
pentru mine şi sora mea. 

— Da? zise ea cu ezitare, privind valiza şi hainele ude. 

— Suntem americani, explică el şi ne petrecem vacanţa 
în Austria. Am lăsat cea mai mare parte a bagajelor la 
gară şi din cauza timpului urât, am lăsat-o pe sora mea 
într-un bar şi am pornit în căutarea unei locuinţe. 

— Americani, repetă doamna. Aveţi paşapoarte? 

— Bineînţeles! 

Lewis îl prezentă pe al său, precizând cu amabilitate: 

— Sora mea îl are la ea. 

— Da, da, fireşte. 

Figura doamnei se destinse şi-i adresă un surâs. Lewis 
îşi dădu seama că şi de data asta câştigase partida. 

— Da, da. Am două camere bune. Dar va trebui să 
achitaţi înainte nota pe o săptămână, aşa se obişnuieşte. 
Vreţi să le vedeţi? 

— Da, sigur. 

Intrând în casă Lewis o urmă pe proprietăreasă la etaj. 
Camerele pe care i le arătă erau drăguţe şi foarte curate. 
Se declară imediat mulţumit şi îi dădu doamnei cei 
treizeci de șilingi pe care îi ceruse, anunţând-o că merge 

să-şi aducă sora. 

După ce văzu banii, proprietăreasa nu mai avea nicio 
teamă şi începu să-l dăscălească pe Lewis cu un aer 
matern: 

— Dragul meu domn, sunteţi ud leoarcă. Mă duc să 
aprind focul şi cred că ar trebui să vă faceţi o baie 
fierbinte. 

— Se poate servi şi o masă bună? sugeră el. 

— Da! Da! n-aveţi nicio grijă, cred că o să vă placă 
preparatele mele. 

Coborâră scara împreună şi îndreptându-se spre uşa 
care dădea spre stradă, Lewis spuse gazdei sale: 

— Voi fi înapoi peste douăzeci de minute. 

Foarte vesel, Merrid porni spre cinematograf. 

Cel puţin pentru moment ieşiseră din încurcătură, 
asigurându-şi un pat şi un acoperiş, în această modestă 
casă particulară erau în siguranţă, cel puţin până a doua 
zi, când aveau să plece din nou. 

Când intră pentru a doua oară în sala de cinema, Lewis 
n-o zări imediat pe Sylvia prin întuneric şi avu o tresărire. 
Apoi, îşi dădu seama că nu se orientase bine şi că ea era 
în acelaşi loc. Se grăbi să ajungă la ea şi îi şopti în timp ce 
se aşeza: 

— Gata! Am aranjat totul! Mai stăm cinci minute ca să 
nu atragem atenţia, şi apoi ieşim împreună. 

Fata se întoarse spre el, în timp ce pe buze îi înflorea 
un zâmbet. 

— Trebuie să plecăm deja? N-am văzut decât de trei ori 
documentarul despre mările sudului! 

Când ajunseră la destinaţie, Lewis observă cu plăcere 
că proprietăreasa se ţinuse de cuvânt. Aprinsese focul în 
amândouă camerele şi în cea mai mare dintre ele 
aranjase pe o măsuţă acoperită cu un şervet alb, foarte 
bine călcat, două tacâmuri care îi îmbiau pe cei doi 
călători. Tăcură jenaţi observând că între cele două 
camere era o uşă de comunicare. Lewis rupse tăcerea 
vorbind pe un ton ferm: 

— Înainte de toate, faceţi o baie caldă. Apoi îmbrăcaţi 
acest halat pentru cină. Nu e momentul să ne lăsăm 
stânjeniţi pentru nişte convenţii idioate. Nu mi-ar face 
plăcere să vă văd cu o pneumonie. 

Intenţionat îi vorbise aşa brusc, considerând că ar fi 
mijlocul cel mai potrivit pentru a o face să accepte 
situaţia, căci, într-adevăr îi era teamă să nu fi răcit. Dar 
Sylvia nu protestă, aşa cum se aşteptase. Işi luă ceea ce Îi 
era necesar şi părăsi camera. 

În timp ce tânăra era în baie, Lewis trecu în camera sa, 
îşi scoase cu grijă hainele ude, şi rămas cu pieptul gol, se 
fricţionă cu un prosop, la căldura focului. Apoi îmbrăcă 
pulovărul pe care şi-l cumpărase şi se simţi mult mai 
bine. Orele nesfârşite petrecute pe puntea stropită de 
valuri, îl căliseră într-atât, încât, ceea ce îndurase în 
ultimele ceasuri, nu era pentru el decât o încercare care îl 
stimula. 

După zece minute, o auzi pe Sylvia reintrând în camera 
vecină, auzi vocea proprietăresei vorbindu-i cu simpatie, 
zgomote de pahare şi farfurii. Apoi, linişte. Lewis aşteptă 
un moment şi bătu la uşa interioară. Fu poftit să intre. 
Deschise uşa, dar rămase înmărmurit în prag. Sylvia 
stătea în faţa căminului, înfăşurată în halatul pe care i-l 
cumpărase. Prosopul alb, imaculat îi dădea o notă de 
frumuseţe virginală. Baia îi făcuse foarte bine. Obraijii ei 
îşi recăpătaseră culorile, iar privirea îi era senină, fără 
vreo urmă de plictiseală. 

— A! exclamă el, arătaţi mult mai bine! Acum vă puteţi 
odihni. O să-mi iau ceva de mâncare şi trec imediat 
dincolo. 

— Nu. De ce să fim ridicoli? - protestă ea imediat, 
îmbujorându-se la faţă. Rămâneţi. Am pregătit masa aici. 

Lewis ezită, apoi se-ndreptă încet spre masă, aşteptă 
ca Sylvia să se aşeze şi stătu şi el lângă ea. Incepură să 
mănânce în tăcere. Supa ţărănească, groasă şi caldă îi 
înviora. Din când în când Sylvia îşi ridica ochii spre Lewis, 
dar privirea lui încremenită, imobilă o făcea să se retragă 

imediat. 

Când terminară masa, se hotări totuşi să vorbească: 

— E minunat că aţi găsit această casă! 

Îşi găsea greu cuvintele, le rostea cu stângăcie, dar 
chiar această tulburare dădea un sens adânc mulţumirilor 
ei banale. 

— Nu ştiu cum să vă mulţumesc, niciodată n-am să vă 
pot spune... 

Se întrerupse, schiţând un gest de neputinţă şi rupse o 
bucată de pâine. Lewis nu răspunse imediat. Il tulbura 
apropierea ei. Şi apoi, pe tot parcursul zilei fusese chinuit 
de ideea că Sylvia îl minţise. Acum, când pericolul părea 
îndepărtat, cel puţin pentru moment, simţea nevoia să o 
rănească, să o facă să sufere şi ea, cum suferise el. De 
aceea îi răspunse cu un ton distant: 

— V-am mai spus deja că nu trebuie să-mi mulţumiţi. 
Sunt fericit să-l pot ajuta pe tatăl dumneavoastră, pentru 
că mă deranjează să văd că este persecutat un om 
nevinovat. 

Ea îşi muşcă deodată buzele şi îşi feri privirea de a lui. 
Atunci Lewis continuă: 

— Pentru mine această aventură e mai degrabă 
incitantă. Dar îmi dau seama ce neplăcut trebuie să vă 
simţiţi dumneavoastră, urmărită şi prigonită, după viaţa 
liniştită pe care aţi dus-o la Heidelberg. 

Din nou se aşternu o tăcere apăsătoare, în timp ce 
obrazul fetei devenea livid. Cu preţul unui efort vizibil ea 
îşi ridică ochii spre Lewis şi pentru o clipă privirile lor se 
întâlniră. 

— Eu nu locuiam la Heidelberg. 

— Nu? zise el, părând surprins. N 

— Am stat mereu la Paris, continuă ea hotărâtă. In 
ultimii ani am urmat cursurile Şcolii de belearte. 

— Şcoala de belearte? întrebă el. Ce romantic! 

Ea roşi la această remarcă ironică. Deşi vocea îi 
tremura puţin găsi puterea de a-i întoarce vorba. 

— Nu e chiar aşa de romantic cum s-ar crede, mai ales 


71 


că nu cred că sunt prea talentată. Şi-apoi, stăteam destul 
de prost cu banii: doar ce puteam câştiga lucrând la 
agenţii de publicitate, sau alte servicii mărunte, ceea ce 
era foarte neplăcut. 

— Mă surprinde ceea ce-mi spuneţi. Scuzaţi-mi 
remarca, dar credeam că tatăl dumneavoastră, cu salariul 
lui de profesor vă putea oferi o situaţie materială 
confortabilă. 

Din nou obrajii ei păliră. 

— Deşi l-am iubit întotdeauna mult pe tata, nu am 
acceptat niciodată vreun ban de la el. 

Pentru o clipă privirile lor se înfruntară pe deasupra 
mesei, dar o bătaie în uşă puse capăt acestei stări de 
încordare. Proprietăreasa, excesiv de amabilă, intră 
aducând în mână un platou. Le zâmbi, privind farfuriile: 

— V-a plăcut supa mea? Să vă fie de bine! Mă bucur 
grozav! Şi acum vă servesc o pulpă de vită preparată în 
stil bavarez, despre care aştept să-mi spuneţi ce părere 
aveţi. 

Schimbă farfuriile, continuând să vorbească: 

— Bieţii mei copii... uzi şi cu stomacul gol! Dar eu sunt 
obişnuită să primesc oameni care vin de la munte pe 
orice vreme. Am găzduit mulţi turişti, dintre care unii 
călătoreau pe jos. De fiecare dată însă, mi-am dat seama 
imediat dacă am de-a face cu oameni ca lumea, sau nu. 

Aşeză în mijlocul mesei platoul care mirosea îmbietor şi 
aşteptând ca cei doi să se servească, îi privi cu ochii ei 
strălucitori. 

— Deşi sunteţi frumoşi amândoi, nu semănaţi deloc. 
Dacă n-aş ştii că sunteţi fraţi aş jura că sunteţi doi 
îndrăgostiţi. 

Cu mâinile în şold îşi dădu capul pe spate pentru a râde 
cu poftă de gluma pe care o făcuse. 

— Acum, continuă ea, gustaţi friptura şi spuneţi-mi 
dacă e gustoasă. 

— E delicioasă, o asigură Sylvia, cu o voce cam 
răguşită. 

După ce femeia ieşi, Lewis vorbi cu o ironie aproape 
nemascată: 

— V-a deranjat remarca acestei doamne? Am fost 
obligat să-i spun că-mi sunteţi soră, altfel nu ne-ar fi 
primit sub acoperişul ei. De altfel, cam asta e şi 
realitatea. Apropo, ce credeţi, Karl n-ar avea ceva de 
obiectat? 

— Nu. 

Buzele ei uscate rostiră cu mare greutate acest cuvânt. 

— Probabil că regretaţi, că nu este el în locul meu 
acum. 

— Credeţi asta, într-adevăr? 

— De ce nu? replică el cu un zâmbet înţepător. Pentru 
că îl iubiţi, aţi fi putut îmbina agreabilul cu utilul. 

Văzând-o cum rămase încremenită, cu obrazul cenuşiu, 
Lewis se simţi cuprins de remuşcări. Ce-i venise să o 
tortureze aşa? Schimbând tonul, îi vorbi calm. _ 

— Mâine ne vom procura o maşină de ocazie. Intr-un 
oraş ca Innsbruck, nu cred că o să fie prea greu. Vom 
merge apoi la Breintzen, circulând numai pe drumuri 
lăturalnice. În aceste condiţii, cu puţin noroc vom putea 
ajunge pe seară la destinaţie. 

Dar Sylvia nu se lăsă înşelată de această bruscă 
schimbare a subiectului şi continuă să-l privească pe 
Lewis. Îşi umezi buzele decolorate, îşi împreună mâinile 
vrând parcă să-şi dea singură curaj şi începu să 
vorbească: 

— Trebuie să vă spun ceva. Dar mai întâi lăsaţi-mă să 
vă pun o întrebare: V-aţi gândit ce vi s-ar putea întâmpla 
dacă am fi prinşi în cursul acestei... escapade? 

— Nu vom fi prinşi. 

— Asta nu se poate şti. Eu îmi dau seama mai bine 
decât dumneavoastră pentru că ştiu cât de mult doresc 
acei oameni să-l prindă pe tatăl meu. 

— Să nu vorbim despre asta, acum... 

— Ba da. Trebuie să vorbim, insistă ea cu nervozitate. 

Pentru o clipă, Lewis crezu că fata va face o criză de 

nervi; dar ea reuşi să se calmeze şi continuă să vorbească 
privindu-l cu intensitate. 

— Tatăl meu nu a fugit din motive politice, cum credeţi 
dumneavoastră. Îl urmăresc pentru că este un hoţ. 

Merrid rămase neclintit. Din proprie iniţiativă, fără să o 
fi constrâns, Sylvia îi făcuse destăinuirea care o costa atât 
de mult. Sufletul i se umplu de bucurie, dar reuşi să-şi 
ascundă satisfacția şi o ascultă în continuare pe Sylvia. 

— Nu mai puteam suporta să vă ştiu înşelat, zise ea, 
vorbind foarte repede, ca şi cum se eliberase de orice 
constrângere. Îmi reproşam că am tăcut şi îmi era ruşine. 
Dar aţi apărut într-un moment nepotrivit, iar eu îmi iubesc 
foarte mult tatăl. O, de câte ori am fost pe punctul de a 
vă destăinui totul, dar mă uitam la tata şi-mi era imposibil 
s-o fac. Chiar dacă nu valorează mai nimic, este tatăl meu 
şi ştiu că, dacă l-ar băga în închisoare, n-ar mai ieşi viu de 
acolo... Totuşi, acum îmi dau seama că există limite pe 
care nu le pot depăşi, chiar dacă ar trebui să-mi văd tatăl 
mort şi să mor şi eu. Nu mai vreau să continui a vă înşela 
cu o minciună mârşavă, când dumneavoastră mă 
înconjurați cu atâta duioşie şi devotament. 

Suspină adânc. 

— Acum v-am spus totul... Aici, trebuie să ne 
despărţim. Eu mă voi duce singură la Breintzen, iar 
dumneavoastră veţi uita repede că m-aţi cunoscut pe 
mine şi pe sărmanul meu tată... 

Urmă o tăcere îndelungată. Apoi, întinzând braţul, 
Lewis luă mâna tinerei fete în a sa şi îi răspunse mai întâi 
cu un surâs plin de tandrete: 

— Sylvia tot ceea ce îmi cereţi e imposibil. N-aş putea 
nici să vă uit, nici să vă las să plecaţi singură la Breintzen. 

ÎI privi năucă, cu ochii scăldaţi în lacrimi. Bolborosi: 

— Dar după tot ce v-am spus... 

— Ştiam deja. 

Sylviei îi trebui ceva timp pentru a înţelege sensul 
acestor ultime cuvinte. 

— Ştiaţi?... Şi totuşi aţi continuat să... 

— Bineînţeles. 

— De ce? întrebă ea cu sufletul la gură. 

— Pentru că vă iubesc. 

Incă o dată camera fu învăluită în tăcere. Buzele Sylviei 
începură să tremure şi vorbi cu o voce abia auzită: 

— Dar nu înţelegeţi că totul e zadarnic? l-am dat 
cuvântul meu lui Karl. Era... era necesar. 

— Vreţi să spuneţi că aţi acceptat să vă căsătoriţi, 
pentru că aceasta era condiţia pusă de el pentru a-l ajuta 
pe tatăl dumneavoastră? 

— Da! Cu toate acestea, nu voi mai reveni niciodată 
asupra promisiunii pe care i-am făcut-o. 

Un val de bucurie umplu inima lui Lewis. Deci, nu-l 
iubea pe Karl. 

— Înţeleg, dar eu nu vă cer nimic în schimb. 

Ea îşi lăsă capul în jos şi lacrimile, multă vreme 
înăbuşite, îi acoperiră obrajii. Văzând-o aşa, Lewis se simţi 
foarte emoţionat şi îi spuse cu o voce sufocată. 

— Vă rog, nu mai plângeţi! Nimic nu suport mai greu, 
decât să vă văd plângând! 

Dar ea îşi sprijini braţele pe masă şi înfundându-şi 
capul în ele, continua să plângă. Era mai frumoasă ca 
oricând. Când încercă să o îmbărbăteze, mângâindu-i 
încet mâinile, ea hohoti: 

— Nu, nu mă atingeţi, lăsaţi-mă! 

El se supuse, privind-o cu o compasiune adâncă. Apoi 
dându-şi seama că prezenţa lui nu făcea decât să crească 
durerea fetei, se ridică şi părăsi camera. 

CAPITOLUL 11 


A doua zi dimineaţă, vremea se schimbase şi zorii 
luminoşi promiteau o zi însorită. Lewis care dormise 
destul de agitat, se trezi devreme. Întins în pat, conştient 
de prezenţa Sylviei în camera vecină, el trecu în revistă 
toate evenimentele din ajun, savurând cu plăcere liniştea 
care-l invadase. Mărturisirea Sylviei îi luase o piatră de pe 
inimă. Acum se simţea pregătit pentru o aventură. 

Ridicându-se din pat se duse să tragă perdelele duble, 
pentru a vedea cum e dimineaţa. Dar când se apropie de 
fereastră, expresia i se schimbă: privirea îi deveni imobilă 
şi întunecată. Pe cealaltă parte a străzii, puţin mai 
departe, trei oameni vorbeau, cu nişte figuri grave. Unul 
era poliţist în uniformă, altul, un funcţionar de la gara din 
Innsbruck, pe care Lewis îşi aminti că-l zărise aproape de 
ieşire. lar al treilea - o apariţie neaşteptată, atât de 
departe de Gasthof Hohne, era Oberholler în persoană. 

Contemplând această imagine pe care la început o 
privise cu neîncredere, Lewis se simţi din ce în ce mai 
dezamăgit, amintindu-şi scurta conversaţie din ajun cu 
acel om micuţ şi avertismentul aproape direct pe care i-l 
dăduse Oberholler. Abia acum înţelegea că acesta nu era 
negustor ambulant ci detectiv. 

Chiar în momentul în care Lewis îi privea pe cei trei, 
aceştia se despărţeau. Oberholler, care dirija operaţiunile, 
se îndepărtă. Polițistul şi funcţionarul de la gară începură 
să patruleze încoace şi încolo. 

Lewis mai întârzie o clipă pentru a le observa manevra, 
apoi se îndepărtă de la fereastră, plin de nelinişte. Îşi 

imaginase că scăpase de urmăritorii săi şi că în curând 
avea să plutească pe o mare de fericire. Dar iată că 
poliţia ştia, sau cel puţin bănuia, că el şi Sylvia se găseau 
în acest oraş, pe această stradă şi poate reperaseră chiar 
această casă. Pentru cineva care se sculase plin de 
optimism, această situaţie era greu de acceptat. ŞI 
Oberholler! Lewis nu-şi dădea seama care era jocul 
acestui detectiv, dar fără îndoială, el trebuia interpretat 
prin prisma comportamentului de la han şi se releva plin 
de subtilitate. 

Lewis îşi privi repede ceasul. Era ora opt. Cu puţin 
noroc ar putea să mai găsească un garaj deschis. Trebuia 
neapărat să facă rost de o maşină. Fără maşină, nu mai 
aveau nicio scăpare. Imbrăcându-şi pardesiul, Lewis ieşi 
cu grijă din cameră şi cobori scările în vârful picioarelor. O 
auzi pe proprietăreasă umblând prin bucătărie. Se gândi 
să meargă pe acel coridor şi întorcându-se cu spatele 
spre stradă descoperi uşa care dădea în curte. O clipă 
după aceea, escaladă zidul mic care împrejmuia curtea şi 
ajunse pe o străduţă străjuită de lăzi de gunoi. De aici 
ajunse în partea de est a oraşului unde începu să 
cerceteze garajele. După ce trecu pe lângă două sau trei, 
fără a intra, îşi alese un altul mai deosebit după opinia lui, 
unul care părea a fi cunoscut şi zile mai bune, dar acum 
trecea printr-o perioadă proastă. Intră hotărât. 

Un om îmbrăcat într-o salopetă murdară, spăla un Fiat 
vechi. Deşi era plin de zorzoane, aliura lui păstra ceva 
dintr-un vechi militar, dar după obiceiul tuturor garajiştilor 
din lume, nu dădu nicio atenţie noului sosit, timp de 
câteva minute. 

— Aş putea să discut cu proprietarul? întrebă Lewis 
când celălalt consimţi să-şi întoarcă privirea spre el. 

— De ce? 

— AŞ vrea o maşină, explică Lewis. 

Omul îl privi cu atenţie apoi, pentru a arăta că o 
eventuală tranzacţie nu l-ar interesa prea mult, ridică un 
furtun cu care mai stropi o dată vechiul Fiat. După ce 

termină această activitate zise cu o voce seacă. 

— Eu sunt proprietarul. Dar nu vând maşini. Nu vând 
nimic. Dacă vreţi vreo maşină hodorogită de tinichea 
foarte strălucitoare mergeţi la fraţii Schmitz, chiar în 
colţul străzii. Ei vând astfel de podoabe. Eu nu sunt decât 
mecanic, dar mecanic adevărat. Numai că, în aceste 
vremuri, adăugă el cu o privire plină de ură, un bun 
mecanic nu face nici cât o ceapă degerată. 

Se vedea că e dezgustat şi revoltat. 

— Ce păcat, zise Lewis, cu o oarecare emfază, îmi 
trebuia neapărat o maşină şi sunt dispus să plătesc 
oricât. Nu caut o maşină nouă, ci una de ocazie, dar care 
să fie foarte rapidă... Ce mai... o maşină aşa cum speram 
să găsesc la un adevărat mecanic. 

— Zău? zise celălalt, manifestând un subit interes. Deci 
aşa ceva doriţi? 

— Da. 

Omul dădu drumul furtunului şi dintr-odată lăsă la o 
parte şi masca de ostilitate de până atunci. Il privi încă o 
dată pe Lewis din cap până-n picioare, şi păru satisfăcut. 

— Eu aş avea o maşină, zise el, cu un aer circumspect, 
dar costă mai mult decât aţi putea plăti dumneavoastră. 

— M-aş mira, zise Lewis, dacă ar fi vorba, bine-nţeles 
de maşina pe care mi-o doresc. 

— Nici nu v-aţi putea dori ceva mai bun. Ştiţi ce? Dacă 
găsiţi una mai bună, vă las să treceţi peste mine cu ea! 
Veniţi s-o vedeţi! 

Omul se îndreptă spre o uşă dublă, cu vopseua 
coşcovită pe care o deschise larg. In interior era o maşină 
lungă şi scundă, de un negru intens, cu scaunele 
îmbrăcate într-o piele crăpată, dar care în ciuda 
aspectului exterior, se vedea, se simţea că are o 
rezistenţă de ogar. Garajistul o privi cu mândrie. 

— E maşina mea, copilul meu... Eu însumi am construit- 
o. Şasiu de Mercedes, motor de avion, carburator cu 
dublu corp. În timpul războiului - se întoarse şi scuipă -, 
eram în aviaţie. De atunci mă pricep la motoare. Şi acesta 

este o bijuterie! 

Garajistul ridică capota şi arătă un motor în perfectă 
stare, ale cărei piese de cupru şi nichel străluceau în 
lumina dimineţii. 

— Cu această maşină, am atins două sute de kilometri 
la oră. Dacă o vreţi, este a dumneavoastră, pentru suma 
de zece mii de şilingi. 

Fără o vorbă, Lewis scoase portofelul, luă din el zece 
bancnote pe care le întinse garajistului. Acesta, pe 
vremuri as al aviaţiei, dar fără noroc în viaţă, privea tăcut 
banii, în timp ce obrajii i se îmbujorau uşor. 

— Aceştia sunt bani, zise el, şi nu fac mai mult decât un 
salariu de mizerie, pe care nu l-am văzut demult. Imi pare 
rău că am făcut această vânzare, dar nu mai am decât o 
vorbă să vă spun: maşina este a dumneavoastră cu o 
singură condiţie. Dacă sunteţi găsit cu această maşină, 
nu aţi cumpărat-o de la mine; aţi furat-o. Şi împături grav 
banii. 

— Am înţeles, aprobă Lewis, am furat-o. Acum daţi-i 
drumul vă rog, pentru că sunt foarte grăbit. 

Din spatele maşinii, garajistul scoase o manivelă pe 
care o înfipse în partea de jos a capotei, apoi o învârti cu 
o forţă extraordinară de parcă ar fi vrut să răstoarne un 
munte. Motorul prinse viaţă cu un zgomot îngrozitor, care 
părea că zdruncină din temelii garajul. 

— Asta e, zise simplu garagistul. 

— Văd, aprobă noul proprietar al maşinii. Strânse cu 
putere mâna interlocutorului său, ca şi cum ar fi pecetluit 
un pact şi se strecură în spatele volanului. Simpla 
atingere a acceleratorului îl făcu să se simtă extraordinar 
de puternic. 

Porni cu viteza întâia şi, în timp ce ieşea încet din garaj, 
fostul proprietar al maşinii îi strigă: 

— Fiţi prudent, nu vreau să aud că aţi murit. Prin viraje 
zboară ca o pasăre, dar pe o şosea udă o să vă omoare 
dacă nu sunteţi atent! 

x 


Un minut mai târziu, Lewis pătrundea din nou pe 
străduţa de unde plecase. Încetini viteza, se plasă lângă 
perete, apoi opri motorul. După un alt minut, intra în casă 
pe uşa din spate. Când ajunse în camera sa, se duse 
direct la fereastră. Cei doi oameni continuau să patruleze 
pe stradă. Oare cât timp îşi vor mai prelungi această 
manevră, fără să ia măsuri mai energice? Greu de bănuit. 

Era opt şi jumătate. Lewis se gândi că Sylvia trebuia să 
se fi sculat. Părăsind fereastra, se îndreptă spre uşa 
interioară şi bătu uşor. Sylvia îi deschise imediat şi el 
observă că era gata îmbrăcată. 

— Bună dimineaţa, zise el, forţându-se să pară destins. 
Aţi dormit bine? 

— Da, foarte bine. 

Emoţia care o copleşise în seara din ajun dispăruse şi 
fata era acum foarte reţinută. 

— Aţi servit micul dejun? 

— Nu... sunt doi oameni în stradă, adăugă ea, după o 
scurtă pauză. Văzându-i, mi-a dispărut pofta de mâncare. 

El surâse uşor. 

— Nu vă neliniştiţi din pricina lor. Sunt la ordinele 
amicului nostru Oberholler care se manifestă aici într-o 
lumină cu totul nouă. Probabil bănuieşte că suntem într- 
una din aceste case şi cred că a plecat să aducă forţe noi 
pentru a percheziţiona toată strada. Deci, dacă sunteţi 
gata, ar fi bine să plecăm fără întârziere. O să luăm micul 
dejun la ţară. 

— Eu sunt gata. 

Lewis scrise câteva cuvinte proprietăresei, cerându-şi 
scuze că trebuiau să plece aşa de repede şi-i mulţumi 
pentru amabilitate. Se simţea cuprins de remuşcări că 
trebuie să se poarte astfel cu această femeie atât de 
amabilă, dar se hotărî să revină altă dată, pentru a 
îndrepta gestul de acum. Lăsă scrisoarea la vedere pe 

masă şi împinse pe Sylvia spre scară. După ce se furişară 
în curte, se auzi soneria sunând insistent la uşa din faţă. 
Era şi timpul! gândi Lewis. O ajută pe Sylvia să treacă 
peste zidul micuţ, o instală în maşină şi învârti cu putere 
manivela. Dar fie că nu avea îndemânare, fie că motorul 
nu-l asculta, cert e că Lewis învârti de mai multe ori cu 
putere manivela, dar fără niciun rezultat. Broboane de 
sudoare îi apărură pe frunte şi inima i se strânse de frică: 
dacă maşina nu va porni... Şi deodată, brusc, motorul 
scoase un vuiet, ca de obuz. Cu sufletul la gură Lewis se 
repezi în spatele volanului şi apăsă pe ambreiaj. Maşina 
porni ca o săgeată. 

Lewis voia să părăsească oraşul Innsbruck cât putea de 
repede, dar nu cunoştea deloc această localitate şi, 
preocupat doar de a se îndepărta de Oberholler, făcu o 
greşeală, întorcând pe o stradă laterală, care după 
părerea lui, ar fi dat înspre periferie, Lewis se trezi în plin 
centru al oraşului. Aici, neputând întoarce, trebui să 
urmeze şirul lung de maşini care mergeau pe artera 
principală şi fu prins chiar într-un blocaj de circulaţie. 

Lewis mormăi o înjurătură. Lunga maşină neagră 
trecea greu neobservată, iar răcnetele pe care le scotea 
motorul de fiecare dată când mai înaintau câţiva metri, 
atrăgeau atenţia trecătorilor. 

Lewis îşi dădu seama că, fără o pălărie care să-i 
ascundă faţa trezea curiozitatea oamenilor. Sylvia se 
legase cu un fular şi amândoi formau o pereche bizară, 
mai ales într-o asemenea maşină. 

Aşteptarea se prelungi dar, în sfârşit, după câteva 
interminabile minute, blocajul de circulaţie se desfăcu şi, 
ţâşnind printre alte vehicule, Lewis reuşi să ajungă 
departe de oraş, pe un drum care urca în zigzag printre 
brazi. Pe o distanţă de peste douăzeci de kilometri, el 
merse cu viteză, fără însă a forţa motorul, traversă mai 
multe sate care aveau toate acelaşi farmec pitoresc, până 
ce ajunseră într-un orăşel cu piaţa şi buticuri încărcate de 
mărfuri. Fără a opri motorul, Lewis îşi plasă maşina în faţa 

unui butic şi dispăru pentru o clipă înăuntru. leşi de acolo 
peste câteva minute şi traversă repede piaţa, 
îndreptându-se spre o lăptărie. Când reveni la maşină, 
era încărcat cu pachete. 

Porni imediat şi îi spuse Sylviei: 

— V-am promis că veţi putea lua micul dejun în aer 
liber. Ne putem opri imediat dar, spre regretul meu, nu vă 
pot oferi decât lapte, unt, brânză şi biscuiţi. 

Sylvia rămase nemişcată, în aceeaşi stare de încordare. 
Răspunse: 

— N-ar fi trebuit să vă opriţi pentru asta căci, probabil 
suntem urmăriţi. 

— N-aveam de ales. Trebuia să cumpăr o hartă, fără de 
care ne-am fi învârtit probabil în cerc, pentru a ne trezi 
din nou la Innsbruck, la sfârşitul zilei, pradă uşoară în 
ghearele numitului Oberholler. 

— Domnul Oberholler, repetă ea cu o voce stinsă. N-aţi 
glumit când mi-aţi vorbit despre el mai devreme? 

— Deloc. Se pare că micul negustor ambulant este cu 
totul altcineva decât ne-am fi putut imagina. 

Obrajii Sylviei se îmbujorară şi, după o scurtă ezitare, 
vorbi pe un ton hotărât: 

— Am citit că „Equitable” apelase la un mare detectiv 
pentru a-l găsi pe tatăl meu. 

Simţind cât de greu îi fusese Sylviei să-i spună acest 
lucru, Lewis îi răspunse cu o dezinvoltură simulată: 

— Nu pot garanta, dar nu m-aş mira, dacă micul nostru 
prieten ar fi chiar acel detectiv. 

— Nu pot să înţeleg! zise ea încruntându-şi sprâncenele 
şi ducându-şi o mână la frunte. De ce nu ne-a arestat la 
Gasthof, sau cel puţin de ce nu ne-a împiedicat să 
plecăm? 

— Data viitoare când o să-l întâlnim, răspunse Lewis 
zâmbind, adu-mi aminte să-l întreb. Sylvia redeveni 
tăcută. De dimineaţă Lewis o simţise distantă şi 
încordată, zgârcită şi la gesturi şi la vorbă. Orele care 
trecuseră accentuaseră această impresie. După ce mai 

rulă câţiva kilometri, Merrid părăsi strada, parcă maşina 
în  luminişul unei păduri, apoi începu să aşeze 
cumpărăturile pe un covor din ace de pin. 

Intorcându-se spre Sylvia, întrebă: 

— V-am deranjat cumva? Credeam că totul e foarte clar 
între noi. 

— Dar asta e situaţia, răspunse ea evitând să-l 
privească. 

— Atunci de ce sunteţi aşa de distantă, atât de rece? 

Ea roşi, apoi deveni lividă, păru cuprinsă de spasme, 
dar când îl privi pe Lewis reuşi să-i vorbească foarte calm: 

— Imi pare rău dacă mă găsiţi distantă şi rece. Ştiţi 
foarte bine că vă sunt recunoscătoare pentru totdeauna. 

Aproape fără motiv, Lewis se simţi emoţionat. 
Propunându-şi să schimbe subiectul, despături încet harta 
pe care o cumpărase şi o aşeză pe jos, în faţa lor. După 
ce o studie, începu să explice ajutându-se de degetul 
arătător: 

— lată unde ne aflăm! Foarte aproape de Garsbad, 
unde am făcut acele câteva cumpărături. Şi aici, este 
Breintzen. O sută de kilometri, în linie dreaptă. Dacă, din 
prudenţă am face acest ocol - urmări cu degetul linia 
roşie, subţire, a drumurilor secundare - asta ar însemna, 
aproape dublu. Un traseu de cel mult patru ore. Ori, tatăl 
dumneavoastră nu va ajunge decât după căderea serii. 
Deci, cu puţină şansă, ar trebui să ajungem acolo, 
înaintea lui. 

Ea clătină din cap, apoi remarcă aproape indiferentă: 

— Văd că nu mâncaţi. 

— Refuz să mănânc, dacă nu mâncaţi și 
dumneavoastră. 

Ea acceptă cu un zâmbet trist şi în câteva minute 
înfulecară tot ce aveau. Se întoarseră la maşină. Inainte 
de a se aşeza la volan Lewis îi dădu Sylviei harta pentru 
ca aceasta să-i poată indica drumul. 

Motorul maşinii scoase un zgomot sforăitor. La această 
altitudine, în aer se simţea deja o adiere de primăvară, 

care le mângâie obrajii. 

Deşi vorbiseră puţin şi Sylvia îl ţinea mereu la distanţă, 
Lewis simţea vibrând între ei o emoție puternică. 

Evitând marile aglomerări urbane ei rulau printr-o 
regiune de păşuni. La intrarea în satul Halsen, găsiră o 
staţie de benzină unde Lewis făcu plinul. Işi continuară 
drumul,  fascinaţi parcă de zgomotul neîncetat al 
motorului. Apoi, deodată, când intrară pe valea Laarului, 
Sylvia se aplecă spre Lewis: 

— Cred că ne urmăreşte o altă maşină. 

Lewis se aplecă de pe locul său, privind cu mare 
atenţie oglinda retrovizoare. În spatele lor, şoseaua era 
goală. 

— N-am văzut nimic, se grăbi ea să adauge, dar de o 
jumătate de oră aud un zgomot de motor. 

— Poate fi un ecou de la maşina noastră. 

Ea clătină din cap, cu un gest de îndoială. El ascultă din 
nou, dar nu distinse nimic în afară de zgomotul propriului 
lor motor. Şi poate o fâlfâire uşoară... 

Ajunseră în vârful unei pante foarte lungi. Lewis opri 
motorul şi în timp ce coborau uşor, ascultă din nou. De 
data asta, peste zgomotul roţilor, el distinse clar şi 
zgomotul unui alt motor. O privi semnificativ pe Sylvia. 

— Da, se aude o altă maşină. Poate să fie a vreunui 
fermier, dar e bine să ştim sigur. 

El puse cheile în contact, dar reduse viteza la treizeci 
de kilometri pe oră. Şi totuşi nu reuşiră să vadă maşina 
care-i urmărea, deşi ascultând cu atenţie, se auzea în 
permanenţă zgomotul înăbuşit al unui alt motor. Lewis 
încetini şi mai mult, ajungând la zece kilometri pe oră. 
Atunci, deodată, cealaltă maşină, care fusese nevoită să 
reducă viteza, ţâşni din spatele lor, accelerând, pentru a-i 
ajunge. Nu era o maşină de fermier, ci o maşină oficială, 
verde-închis, iar în spatele parbrizului se zăreau uniforme 
de aceeaşi culoare. 

— Poliţia! zise Lewis, fără a se emoţiona totuşi. 

Zicând asta, apăsase puternic pe accelerator şi maşina 

sări ca un cal cu pinteni. În câteva secunde atinse o 
viteza de şaizeci de kilometri pe oră. 

Dar cealaltă maşină era la fel de rapidă. Acum, după ce 
fusese reperată, se vedea clar că intenţia ei nu mai era 
de a-i urmări, ci de a-i prinde pe cei doi. La nouăzeci de 
kilometri pe oră, se declanşă o sirenă al cărui sunet se 
propagă până departe. 

Lewis strânse din dinţi. Cu acest bolid care urla în 
spatele lor, situația devenea  dintr-odată foarte 
periculoasă. Acum, totul depindea de viteza maşinii pe 
care precedentul proprietar o lăudase atât de mult. 
Ţinând bine volanul cu amândouă mâinile, Lewis apăsă pe 
accelerator. Maşina  reacţionă admirabil şi acul 
indicatorului de viteză făcu turul cadranului, atingând 
aproape punctul de pornire. Maşina gâfâia ca o fiinţă 
însufleţită. Mai repede, tot mai repede... Vântul urla pe la 
urechile lor ca un uragan şi copacii de pe marginea 
drumului formau parcă o pâclă cenușie. 

Aproape un minut şi jumătate maşina poliţiei se 
menţinu aproape de ei, apoi, încet, încet, începu să 
piardă teren. Printre zgomotele furtunii care-i urla în 
urechi, Lewis auzi sunetul sirenei îndepărtându-se. Nu 
îndrăznea să încetinească, deşi era conştient că cel mai 
mic salt, cea mai mică greşeală i-ar costa pe amândoi 
viaţa. Lângă el, Sylvia părea o statuie. 

În sfârşit, maşina celor care-i urmăreau nu se mai văzu 
în oglinda retrovizoare şi zgomotul sirenei încetă să se 
mai audă. Continuând să ruleze cu o viteză care le-ar fi 
putut fi în orice clipă fatală, Lewis pândea un moment 
prielnic. Brusc le apăru în faţă o intersecţie. Lewis frână 
violent şi se angajă pe celălalt drum, care era mult mai 
îngust. După ce făcu două viraje, ajunse la o reţea de 
drumuri întortocheate, mărginite de garduri de nuiele 
care se întindeau de-a lungul unei câmpii triste, 
cufundată în mocirlă. Continuând să ruleze cu viteză, 
Lewis avu un moment de ezitare, neştiind încotro s-o 
apuce, după care zâmbi în sinea lui, gândindu-se că şi 

urmăritorii lui vor trece inevitabil pe aici. 

Amintindu-şi că Breintzen era undeva spre vest, Lewis 
trecând de pe un drum pe altul, se orienta tot timpul în 
această direcţie. Pe la două după-amiază zări la marginea 
şoselei un panou care indica Me/keburg - 5 kilometri. Se 
opri pentru a privi harta. Situat pe şoseaua naţională, 
oraşul Melkeburg era la aproximativ o sută de kilometri 
de Breintzen. Mergând prin mijlocul câmpiei, ei reuşiseră, 
nu numai să scape de urmăritori, dar scurtaseră drumul 
cu aproape cincizeci de kilometri. 

Bine lămurit asupra locului în care se aflau, Lewis îşi 
continuă drumul reducând viteza, până când, la marginea 
unui câmp invadat de stuf, zări un grajd părăsit. Băgă 
acolo maşina şi trase frâna de mână, simțind imperios 
nevoia de a se destinde. 

— Pentru că poliţia e pe urmele noastre, zise el 
întorcându-se spre Sylvia, e mai bine să ocolim şoselele, 
cel puţin pe timp de zi. E vorba doar de câteva ore, până 
la căderea serii. Vom rămâne deci aici, vom conversa, ne 
vom face siesta, vom spune ghicitori. Imi pare rău că nu 
mai avem nici brânză, nici biscuiţi. Ne-ar fi ajutat să 
treacă timpul mai repede. 

La fel de rezervată ca şi înainte, Sylvia răspunse 
gânditoare: 

— Nu e uşor să înfrunţi pericolul. Dar e şi mai greu să-l 
înfrunţi zâmbind. Şi, în consecinţă, aveţi un fel de a 
conduce, remarcabil. 

El nu-i putea spune că veselia pe care o arbora era 
prefăcută, că simula doar buna dispoziţie; puse o 
întrebare tangenţială: 

— La ce vă gândeaţi când rulam cu o viteză aşa de 
mare? 

Fata îi răspunse foarte gravă: 

— Mă gândeam că dacă trebuia să murim, am fi murit 
împreună. 

Pe moment, el nu mai ştiu ce să spună şi începu să 
cotrobăie prin maşină, pretextând că vrea să vadă dacă 

nu cumva uitaseră vreun pachet de biscuiţi sau vreo 
bucată de brânză din cele cumpărate la Garsbad. Nu găsi 
nimic, bine-nţeles dar, deschizând cutia maşinii găsi o 
veche muzicuţă. O luă imediat şi arătându-i o Sylviei zise: 

— Trebuie să mai ştiţi că eu sunt şi muzician. lată 
instrumentul la care cânt. V-ar plictisi un mic concert? 

Privindu-l cu un aer ciudat, fata clătină din cap. 

Îmbărbătat de această încurajare Lewis duse muzicuţa 
la gură, încercă repede câteva game, după care începu să 
cânte melodii vechi marinăreşti, auzite demult, pe 
vremea când, copil fiind stătea ore întregi pe puntea 
vapoarelor tatălui său. Căpătase o oarecare virtuozitate 
căci, demult, prin porturile străine îşi omorâse timpul 
cântând la muzicuţă. 

Ascultându-l, Sylvia îşi dădu seama că el cânta numai 
pentru ca s-o distreze dar încet, încet se lăsă furată de 
ritmul plăcut al acestor vechi refrene. Când se opri, fata 
suspină cuprinsă de un sentiment ciudat. 

— Trebuie să fie minunat să pluteşti cu un vapor, 
mergând spre tări îndepărtate, spre  ţărmuri 
necunoscute... 

Prin aceste cuvinte ea îşi exterioriza dorinţa de a fugi. 

— Vă place marea? întrebă Lewis. 

— Nu ştiu nimic despre ea. N-am avut ocazia să... 

Simţi nevoia să mai adauge ceva: 

— Viaţa mea a fost altfel decât a dumneavoastră. N-am 
cunoscut niciodată libertatea,  depărtările, liniştea 
sufletească... decât, poate când eram foarte mică şi 
mama trăia încă. Am dus o viață monotonă. Am trăit 
întotdeauna cu impresia că între mine şi lume era un zid 
care mă împiedica adesea să privesc spre stele. 

Sylvia tăcu, apăsându-şi inima cu mâna, vrând parcă să 
pună capăt acestui val de revelaţie care îi venea pe buze. 

Lewis rămase tăcut gândindu-se la viaţa neplăcută şi 
tristă pe care această fată fusese obligată să o ducă, 
imaginându-şi-o pe Sylvia copil, purtată de la o locuinţă la 
alta, în atmosfera înăbuşitoare a oraşelor, printre oameni 

dubioşi, încercând zadarnic să-şi păstreze puritatea, 
tremurând mereu de teama de a nu se degrada. Fusese 
ca o floare printre mărăcini. Trebuia cu orice preţ să o 
ajute şi Lewis avu sentimentul că singura chemare a 
destinului său era de a o salva pe Sylvia. 

Se lăsase întunericul. Merrid porni uşor maşina, ieşi din 
grajd cu spatele şi se lansă în ultima etapă a călătoriei 
lor. 

Cu o viteză destul de mare el traversă localitatea 
Melkeburg şi porni pe drumul spre Breintzen. Deşi nici 
unul dintre ei nu mai mâncase nimic de dimineaţă, Lewis 
nu-şi permise riscul de a intra într-un magazin. Avuseseră 
norocul de a ajunge până aici, scăpând de cei care-i 
urmăreau şi nu-ndrăzneau să ceară mai mult Cerului. 
Totuşi la Magsner, când traversau piaţa goală, el zări un 
distribuitor automat. Cu câteva monede pe care le avea, 
reuşi să obţină ţigări şi câteva bucăţi de ciocolată. Ţigările 
erau infecte, dar ciocolata le mai calmă puţin foamea. 
Apoi, pe la orele unsprezece, ajunseră în vârful ultimei 
coline şi văzură într-o vale oraşul în care trebuiau să 
ajungă. Breintzen nu era un oraş mare, dar sub 
strălucirea stelelor, clopotniţele delicate, străzile pavate 
care urcau spre metereze, îi dădeau un aer de frumuseţe 
medievală, chiar feerică. Pe când cei doi călători 
contemplau acest tablou, se auzi ritmul cadenţat al unei 
ritomele şi apoi, ceasul sunând miezul nopţii. 

Când maşina intră în oraş, străzile erau pustii, 
magazinele închise, cafenelele, aproape goale. S-ar fi 
putut crede că semnalul de stingere era încă în vigoare la 
Breintzen şi că toţi stimabilii burghezi ai acestui oraş erau 
în pat. Lewis descoperi, fără prea mare dificultate, strada 
Robertsplatz, de unde o porni pe strada Blumenstrasse şi 
se opri la numărul 17. 

— lată casa, îi zise Sylviei. Acum trebuie să ne asumăm 
riscul de a ne încredința domnului Schwartz, prietenul 
devotat al lui Steve. 

Lăsând-o pe Sylvia în maşină Lewis traversă strada şi 

sună la numărul 17. 

Era o casă veche, pitorească, jumătate locuinţă, 
jumătate magazin, cu două coame de zid ascuţite şi o uşă 
grea care ar fi putut rezista chiar unui asediu, deasupra 
căreia se afla o firmă din fier, lucrată cu migală, unde se 
putea citi: Johann Schwartz, Antiquittes. 

Lewis sună şi aşteptă un moment, fără a auzi vreo 
mişcare în casă. Apoi, chiar când se pregătea să mai sune 
o dată, uşa se deschise cu precauţie şi o servitoare 
scoase nasul afară. 

— Domnul Schwartz este acasă? întrebă Lewis. 

— Da, domnule, este aici, răspunse servitoarea cu o 
voce neconvingătoare. 

— Vreau să-l văd. 

Trecu puţin timp. 

— Sunteţi domnul pe care-l aşteaptă? 

Lewis îşi simţi inima uşurată şi se grăbi să răspundă: 

— Da, sunt domnul Merrid, anunţaţi-l pe stăpânul 
dumneavoastră că eu şi doamna îl aşteptăm... spuneţi-i 
că este urgent. 

Servitoarea îi aruncă o privire speriată şi clătină din cap 
înainte de a dispărea în casă. 

În timp ce aştepta, Lewis privea cu teamă în stânga şi 
în dreapta pe stradă. 

În sfârşit, se auzi zgomotul unor paşi apropiindu-se şi 
apăru un om cu barbă, împovărat de ani care îi privi cu 
mare atenţie din prag. După un moment de tăcere 
absolută, acest om le spuse cu o resemnare tristă: 

— Intraţi, vă rog. Eu sunt domnul Schwartz şi vă 
aşteptam. 

În clipa următoare Sylvia şi Lewis intrară pe un hol 
întunecat şi igrasios. Uşa dinspre stradă se închise în 
spatele lor cu un zgomot puternic şi Lewis se simţi în 
siguranţă. Într-un elan de recunoştinţă întinse mâna 
gazdei sale. 

— Nici nu ştiţi ce fericiţi suntem că am ajuns la 
dumneavoastră, domnule Schwartz. Sunteţi într-adevăr 

un om deosebit, dacă aţi acceptat să ne primiţi aşa. 

— Vă rog să nu-mi mulţumiţi, răspunse grav bătrânul. 
V-am primit aici, urmând instrucţiunile care mi-au fost 
date. 

El deschise uşa şi îi băgă într-o cameră mică, situată în 
spatele casei. Atunci, brusc Lewis încremeni pe loc. 

Steve şi Connie erau acolo, aşezaţi în nişte fotolii vechi 
de catifea roasă de molii. Dar de lângă ei, îl privea pe 
Lewis, detectivul Oberholler. 

CAPITOLUL 12 


În ajun, la Gasthof, văzând că Lewis nu se mai întoarce 
de la Lăchen, Karl începuse să tune şi să fulgere. După ce 
trecu în revistă pe-ndelete evenimentele din ultimele 
douăzeci şi patru de ore se simţea copleşit de umilinţă, 
iar amintirea bătăii care avusese loc lângă cabană îl 
indigna cel mai mult. Strângând din pumni şi verificându- 
şi elasticitatea bicepşilor, stătea cu ochii aţintiţi asupra 
şoselei care urca din vale. 

— Fir-ar să fie! repeta printre dinţi. De ce nu se 
întoarce? 

Se hotări să bea pentru a-şi pansa rănile amorului 
propriu şi pentru a-şi uşura aşteptarea. Luă un lichior de 
chimen, apoi altul şi încă altele cu o rapiditate din ce în ce 
mai mare. | se părea că alcoolul îi face bine, că îi redă, că 
îi restituie simţul valorii. Karl nu obişnuia să bea, dar şi 
când o făcea, bea alcoolul ca pe apă. 

Aşezat lângă fereastră, cu mâna crispată pe pahar, o 
observă destul de târziu pe domnişoara Rudi care, 
aproape invizibilă în penumbră, îl privea cu un aer 
gânditor. 

— Ei bine, o interpelă el, ce faceţi aici? 

— Mă gândesc. 

— La ce? 

— Mă gândesc la ceva important. 

— Asta nu spune nimici 

Ea avu un zâmbet ciudat, apoi clătină încet din cap ca o 
marionetă, lăsând să se vadă un obraz palid şi slăbit. 
Niciodată nu mai fusese parcă într-o stare atât de jalnică. 

— Dimpotrivă, asta spune multe. Vedeţi 
dumneavoastră, în toate aceste zile, în lipsă de distracţii 
n-am făcut altceva decât să reflectez. Poate de aceea mă 
simt acum foarte lucidă. Vă surprinde dacă vă spun că m- 
am gândit la dumneavoastră? 

— A! nu, domnişoară, deloc, o asigură el râzând. 

— Nu vă înşelaţi... Mă gândeam că e păcat să fiţi atât 
de stupid. 

— Zău? întrebă el consternat, privind-o cu gura 
căscată. 

— De ce suferiţi pentru o femeie care nu vă iubeşte? 

Faţa lui neagră se roşi intens. 

— E o minciună! 

— Nu. E purul adevăr. Şi dumneavoastră o faceţi şi pe 
ea nefericită. 

Karl înjură printre dinţi şi pentru o clipă fu gata să 
arunce cu paharul în obrazul tinerei fete. Dar reuşi să se 
stăpânească, mai luă un lichior şi întrebă zeflemitor: 

— Asta e tot? 

— Nu. Mai e ceva. Sunteţi pe cale de a vă îmbăta, într- 
un moment în care aveţi nevoie de multă prezenţă de 
spirit. 

— Chiar aşa? o ironiză el. Şi de ce, mă rog? 

— Încercaţi să vă  răspundeţi singur la această 
întrebare, sau puneţi-o domnului Oberholler, când îl veţi 
mai vedea. 

— Domnul Oberholler? repetă instructorul cu o figură 
stupidă. 

— Bineînţeles, el nu se numeşte aşa, continuă ea 
gravă. Acesta nu este numele lui adevărat, căci face 
parte din poliţie. 

— Din poliţie? repetă Karl ca un papagal. E clar, nu-mi 
spuneţi decât minciuni. 

Rudi nu clipi. 

— L-am văzut la Viena. Este un om important, foarte 
bine cotat. V-aş fi avertizat mai demult dacă aţi fi fost mai 
drăguţ cu mine, sau cel puţin politicos. 


92 


Karl Edler o privi pe tânăra fată, încruntându-şi 
sprâncenele şi încercă să se concentreze. 

— Ei bine, dacă ăsta e adevărul, o să-i zic vreo două 
când va reveni pentru cină. 

— Nu va mai reveni, declară Rudi senină. A plecat 
imediat după prânz, pentru a-i urma pe prietenii 
dumneavoastră. Dar vor veni alţi poliţişti în locul lui. Nu 
sunt nici oarbă, nici surdă, nici proastă. Ştiu ce aveţi de 
gând să faceţi. În locul dumneavoastră americanul ar 
evita să bea. 

— Să-l ia dracul pe american! urlă Karl. Şi pe dumneata 
cu el! Nu vă cred! Nu cred nicio iotă din balivernele 
scornite de mintea dumitale îngustă şi perfidă. 

Se ridică de la masă încruntat şi părăsi încăperea. 

Când uşa se închise în spatele lui, domnişoara Rudi 
ridică indiferent din umeri, apoi puse un disc la fonograf. 
Se scurse aşa o oră, apoi încă una. În sufrageria pustie 
domnişoara Rudi cina singură. Familia Schatz plecase 
acasă de două zile şi ea era singura care lua masa la 
cabana de la Gasthof. Anton se plimba de colo, colo ca o 
umbră. Vorbea puţin, se mişca fără zgomot, dar se vedea 
că era preocupat de ceva care-l neliniştea. 

Pe la zece şi jumătate apăru Heinrich care întrebă de 
Karl. 

— Ce s-a întâmplat? întrebă Anton frecându-şi mâinile 
şi pocnind din degete. 

— Ar trebui să ştii, răspunse Heinrich cu o figură 
importantă. Dar mai întâi, spune-mi unde este domnul 
Edler? 

Chemat de Anton, Karl reveni în încăpere. Se ţinea greu 
pe picioare şi îl privi pe Heinrich cu ochii congestionaţi. 

— Ei bine, ce doriţi? 

— Îmi pare rău că v-am deranjat, domnule Edler, dar 
am un mesaj pentru dumneavoastră, o telegramă. Am 
venit foarte repede, riscând să-mi rup gâtul. Veţi vedea 
aci că e vorba de o recompensă... 

— Daţi-mi mesajul. 

— Dar, domnule Edler, recompensa... 

Karl smulse telegrama din mâna lui Heinrich. Pe 
măsură ce citea se încrunta din ce în ce mai mult. ÎI 
întrebă mânios pe Heinrich: 

— Ce ştiţi despre povestea asta? 

Părăsind imediat tonul arogant de mai înainte, Heinrich 
raportă cu multe detalii tot ceea ce se întâmplase la gara 
din Lăchen, arestarea lui Connie şi a lui Steve, fuga 
celorlalţi doi. Văzând că declaraţiile lui fac senzaţie, 
Heinrich căpătă mai multă siguranţă şi povesti plin de 
animaţie. Când tăcu, liniştea se lăsă în încăpere, apoi Karl 
zise cu o voce caraghioasă: 

— Au fugit împreună. 

Anton interveni mai agitat decât de obicei: 

— Dar e foarte grav, Karl! Poliţiştii la Lăchen... ŞI 
adineauri au trecut pe-aici doi oameni. Mi-au spus că 
schiau şi s-au rătăcit venind de la Taube. Dar sunt 
convins că erau... 

Făcând un gest expresiv cu amândouă mâinile, Karl îi 
porunci: 

— Închide asta! 

— Dar buna reputaţie a casei mele... 

— Inchide odată! urlă Karl. O să părăsim această casă 
cu reputaţie bună. Trebuie să fiu la Breintzen mâine 
seară, continuă el, privind telegrama. Vreau să zic vreo 
două americanuluicare unelteşte cu logodnica mea. 

— Dar, domnule Edler, gândiţi-vă la poliţie, protestă 
Anton. 

— Nu-mi pasă de poliţie! Sunt mai şiret decât curcanii! 

Învârtindu-se în loc i se adresă lui Heinrich: 

— Tu, ascultă puţin! o să te duci până la cabana de pe 
Kriegeralp. Dacă toată lumea e pusă la curent cu situaţia, 
la ce bun să ne mai ascundem? O să te duci, deci să-l 
cauţi pe bătrânul care locuieşte acolo şi o să-l aduci aici. 
Spune-i că vii din partea mea şi că mâine în zori pornim 
spre Breintzen. 

— Dar, domnule, în telegramă... 

— Da, da, o să ai o recompensă, dar grăbeşte-te dacă 
vrei să mai contezi pe ea. 

După ce Heinrich plecă fără să mai ceară nimic, Karl se 
aşeză din nou la masă şi comandă încă o sticlă de lichior 
de chimen. Continuă să bea, în timp ce ura înverşunată 
faţă de Lewis creştea din ce în ce. 

Stătu toată noaptea în sufragerie, gândindu-se cu 
duşmănie la Lewis şi întocmind cu mintea tulburată de 
băutură fel de fel de planuri pentru a ajunge la Breintzen. 

Aproape de şase dimineaţa, Heinrich se întoarse, 
aducându-l pe profesor. Ullwin părea cam verde la faţă, 
dar comportamentul nu i se schimbase deloc. 

— E adevărat ce aud, dragul meu? Se manifestă o 
anumită activitate în sector? In ce punct al micii noastre 
expediţii ne aflăm? 

Karl se întoarse către profesor, măsurându-l din cap 
până-n picioare cu ochii roşii de nesomn. 

— Inchide-ţi gura! zise el, vorbindu-i cu un ton nou şi 
neobişnuit, profesorului. Eu sunt cel care conduce 
această mică expediţie, cum spuneţi dumneavoastră şi, în 
consecinţă, singurul care vorbeşte la acest capitol. 

— Da, dragul meu Karl... 

— Nu mai sunt dragul dumneavoastră Karl. lar 
dumneavoastră nu mai sunteţi dragul meu profesor, ci un 
bătrân şnapan. Nici atât: un bagaj pe care trebuie să-l 
predau la Breintzen, pentru a mă putea căsători cu Sylvia. 
Deci, comportaţi-vă în consecinţă. 

Continuă ridicând deodată vocea: 

— Clar? Veniţi cu mine fără să-mi puneţi întrebări şi 
fără să deschideţi fleanca. 

Profesorul îi aruncă o privire speriată, dar rămase 
tăcut. 

— Aşa e mai bine, aprecie instructorul. Acum, pregătiți- 
vă! Avem de făcut pe jos douăzeci şi cinci de kilometri. 
Drace! Când mă gândesc la ce mă expun pentru 
dumneavoastră, îmi vine să vă scot ochii! 

Anton se grăbi să aducă o gustare delicioasă. Părea 

dispus să facă orice concesie pentru a scăpa cât mai 
repede de aceşti musafiri nepoftiţi. 

Profesorul îmbucă ceva, Karl nu se atinse de nimic. Dar 
instructorul nu lăsa deloc din mână sticla de lichior. 

— Acum sunt gata! declară ridicându-se în picioare şi 
umflându-se în pene. O, neamule! Mă simt în stare să 
înfrunt toţi curcanii şi toţi americanii din Austria! 

Cei doi oameni plecară pe la şapte. De la fereastra 
camerei ei, Rudi îi privea cum se îndepărtau şi simțind un 
sentiment de milă faţă de neîndemânaticul profesor, în 
timp ce Anton uşurat închidea uşa în urma lor. 

Era o dimineaţă plăcută şi luminoasă, cu un aer 
primăvăratic. Pe potecă, zăpada se topea în unele 
porţiuni şi, din când în când o adiere uşoară venea 
dinspre piscuri, ca o pulbere de zahăr. Deschizând ochii 
puteai vedea efectiv o izbucnire de pulbere albă coborând 
peste crestele munţilor. Numai că, bine-nţeles, nu era 
vorba de zahăr, ci de zăpadă, tone de zăpadă, care era 
azvârlită în vale. Erau avalanşele care începeau să se 
rostogolească şi aveau să continue în săptămânile 
următoare. 

Cei doi oameni nu o apucară pe drumul spre Lăche, ci 
pe altă cărare mai la vest. Karl mergea cu câţiva paşi 
înainte, cu dinţii încleştaţi, iar bocancii lui de schi lăsau 
urme peste omătul strălucitor. Profesorul îl urma tăcut, 
docil ca un căţel. După ce mai merseră aşa vreo două 
ore, începură să zărească mai jos, cabane şi forme 
izolate, apoi un grup de case care formau satul Taube. 

Karl se opri pentru a privi aceste acoperişuri şi zise: 

— O să coborâm acolo. Trebuie să beau ceva. 

Profesorul se opri şi bâlbâi cu o figură consternată: 

— Departe de mine dorinţa de a ridica vreo obiecţie, 
dragul meu. Dar cred că dacă o să intrăm în acest sat 
riscăm foarte mult să fim reperaţi. N-ar fi mai înţelept să 
mergem mai departe pe această potecă? 

— Da, da, ar fi mai înţelept, fără îndoială, zise Karl 
imitând tonul însoţitorului său, dar mi-e sete, al dracului 

de sete. 

— Dar, Karl... 

— Gura! V-am spus că nu sunteţi decât un bagaj! Am 
prieteni la Taube... Peste tot am prieteni care mă iubesc 
şi mă admiră... Aşa că, dacă poliţiştii sunt în zonă, o să 
aibă ce vedea! 

Zicând acestea Karl începu să coboare. 

Profesorul nu avea de ales. Işi urma ghidul resemnat, 
dar inima îi era plină de presimţiri întunecate. 

Satul nu avea decât o stradă, cu biserica la un capăt şi 
un han, la celălalt. Karl trecu indiferent pe lângă biserică, 
apoi, intră în han ca un cuceritor. 

— Oh! Oh! strigă el bătând cu pumnul în tejghea. Nu e 
nimeni aici să-mi ofere ceva de băut? 

Un bărbat cu sort albastru sosi imediat. Fără nicio 
plăcere profesorul comandă bere, în timp ce Karl rămase 
fidel lichiorului de chimen. 

Totul ar fi fost bine dacă instructorul s-ar fi mulţumit cu 
un singur pahar, dar mai ceru unul şi în timp ce-l turna pe 
gât, în han intrară doi poliţişti care se aşezară la o masă 
de lângă uşă. 

După ce trase o ocheadă spre ei, profesorul îngălbeni. 

— Pentru Dumnezeu! Hai să ieşim repede de aici! 

Dar, înviorat de alcool, instructorul se simţea mai mult 
ca oricând superior „tuturor curcanilor” şi uită că trebuie 
să fie prudent. Ba chiar căuta o înfruntare. Privindu-i pe 
poliţişti cu un aer batjocoritor, el îi vorbi profesorului cu o 
voce răsunătoare: 

— Încă nu văzusem până acum, piei de vacă în sector. 

Era o provocare atât de inutilă, atât de stupidă, încât 
profesorul simţi în şira spinării un fior de teamă şi de 
mânie. 

Cei doi poliţişti nu dădură nicio atenţie acestor cuvinte, 
atitudine suficientă pentru a justifica temerile 
profesorului. Cel mai înalt dintre ei, cel cu faţa osoasă, cu 
nasul acvilin şi cu privirea de gheaţă, îi spuse ceva 
însoţitorului său. Atâta tot. 

Dacă nu ar fi fost pe trei sferturi beat, Karl nu ar fi avut 
niciodată un astfel de comportament, dar aşa, continuă 
să peroreze minute în şir, insultându-i pe cei doi. Apoi, 
indignat parcă de faptul că poliţiştii ignorau provocările 
lui, Karl aruncă o monedă pe tejghea şi se pregăti de 
plecare. 

Dar când instructorul se ridică şi se îndreptă spre ieşire, 
cel mai înalt dintre poliţişti făcu la fel. 

— Daţi-mi voie să mă prezint, zise el cu o politeţe rece. 
Sunt sergentul Hubner şi prietenul meu e caporalul 
Brandt. Puteţi să-mi spuneţi, la rândul dumneavoastră, 
cum vă numiţi? 

Karl îi măsură din cap pănă-n picioare. 

— Duceţi-vă dracului! 

— Nu acum, i-o întoarse sergentul. Mai întâi trebuie să 
vă informez că suntem în căutarea a doi domni ale căror 
semnalmente corespund cu ale dumneavoastră. 

— Chiar aşa? 

— Da, chiar aşa. Şi semănaţi atât de mult, încât mă văd 
obligat să vă arestez. 

În loc de răspuns, Karl lovi cu pumnul nasul acvilin al 
poliţistului care se prăbuşi imediat. Picioarele lui lungi se 
încurcară printre picioarele scaunului, încât omul căzu pe 
spate şi craniul se izbi cu zgomot de pământ. Rămase lat, 
fără să mişte, dar celălalt poliţist sări, scoţându-şi 
revolverul. Învârtindu-se pe loc, cu un urlet de bucurie, 
Karl îl lovi în stomac. Omul se îndoi de durere, apoi căzu 
şi el. 

— Vedeţi? urlă Karl triumfător. lată ce face Karl cu 
curcanii. 

Profesorul dispăruse deja afară şi Karl vru să o ia după 
el. Dar caporalul Brandt, cu faţa desfigurată de durere se 
sprijini într-un cot şi trase spre el. 

Glonţul îl atinse pe Karl în timp ce fugea. Instinctiv îşi 
ridică mâna, dar continuă să fugă strigând: 

— Oh, m-a atins! 

Profesorul îl privi speriat: 

— E grav? 
— Nu, gâfâi Karl, dar regret enorm că nu i-am scos 
măruntaiele ăluia! 


Karl nu spusese adevărul, căci înainta cu greutate. 
După ce urcară râpa, fură nevoiţi să se oprească pentru 
că erau la capătul puterilor. Karl tuşi şi din gură îi ţâşni 
sânge. 

— la, ce caraghios... zise el. 

Profesorul îşi freca mâinile, lamentându-se. 

— Dacă m-aţi fi ascultat măcar, dacă aţi fi ocolit acest 
sat! 

— Aveam nevoie să beau un pahar, zise Karl cu o 
expresie stupidă. Şi acum aş vrea unul! 

Profesorul privi în urma lui, în timp ce mintea îi lucra 
intens. Până acum nu-i urmărise nimeni. Poliţiştii erau 
momentan incapabili să acţioneze, dar cu siguranţă că 
vor alerta toate satele din împrejurimi. Pentru cât putea 
judeca bătrânul, singura lor ieşire era de a se întoarce în 
muntele care îi adăpostise până acum. 

Luându-l pe Karl de braţ, profesorul încerca să-l ajute 
să urce panta. Se gândi să-l ducă pe rănit la Gasthof, dar 
după un kilometru de chin înţelese că nu vor ajunge acolo 
niciodată. Karl era ca un sac atârnat de umerii lui. Acum 
el era bagajul. La un moment dat instructorul se 
împiedică şi se prăbuşi în zăpada moale. 

— O! zise el, într-un acces de tuse, picioarele mele, ca 
un plug curăţă zăpada pe drumuri! 

Profesorul îşi dădu seama că Edler era foarte palid, 
pentru că pierduse mult sânge. 

— Lăsaţi-mă să vă pansez... 

Răspunsul lui Karl fu aproape imperceptibil: 

— E în interior... dar iese mereu... 

Un nou acces de tuse îi umplu buzele de o spumă 
roşiatică, în timp ce privirea i se tulbura. Profesorul 

înţelese că Edler va muri şi un fior îi străpunse şira 
spinării. Deşi era un bandit, nu era obişnuit cu astfel de 
lucruri; îşi încruntă fruntea, în timp ce pe faţă îi apăru o 
uimire aproape copilărească, iar mâinile i se mişcau 
dezordonat. Se aplecă spre Karl, bolborosind: 

— Pot să fac ceva pentru dumneata? 

— Asta e câştigul meu... 

Au fost ultimele cuvinte pe care le-a pronunţat 
instructorul. Se lăsă o linişte lungă, apăsătoare. Totul 
părea de necrezut. Cu câteva clipe mai devreme, Karl 
tuna şi fulgera, bătând cu pumnul în tejgheaua hanului, 
iar acum... Brusc, Karl tuşi din nou. Îşi întoarse capul spre 
umăr, rămase cu gura deschisă şi se răsturnă alături. 

Profesorul se ridică privindu-l cu o fascinaţie morbidă. 
În timp ce se uita la el, se spălă pe mâini cu zăpadă. Apoi, 
dintr-odată deveni conştient de propria-i situaţie. Il mai 
privi pe Karl pentru ultima dată şi porni pe potecă. 

Pe o distanţă de doi, trei kilometri se întoarse pe 
drumul pe care venise cu Karl. Amprenta bocancilor lui 
Karl îl conducea, dar încet, încet profesorul îşi dădu 
seama că se afla într-o dilemă: nu se punea problema să 
se întoarcă la Gasthof, dar nici nu putea să ajungă la 
Breintzen. Pentru el, singura speranţă era singurătatea 
munţilor. Tăind drumul, putea ajunge direct la cabană. 
Abandonând imediat panta, bătrânul începu să se caţere 
spre înălţimi. Înainta greu, dar îşi urma cu îndârjire 
drumul, urcând mereu şi mărind, cu fiecare pas, spaţiul 
care îl despărţea de coşmarul trăit la Taube. 

Când ajunse la prima creastă profesorul se îndreptă, îşi 
şterse fruntea cu un sentiment de satisfacţie şi privi în 
urmă. Ochiul său zări imediat, câteva siluete minuscule, 
care se apropiau încet. In aceeaşi clipă, în sat, clopotul 
bisericii sună ca o alarmă. 

Smuls astfel din starea înşelătoare de siguranţă în care 
plutea, profesorul se grăbi să dispară pe celălalt versant 
al muntelui. Trebuia să facă eforturi pentru a merge mai 
repede. 

Încovoiat, cu dinţii încleştaţi, îşi continua drumul, 
neîndrăznind să privească înapoi, înainte de a mai fi urcat 
mai bine de jumătate de oră. Când privi în urmă se simţi 
ca şi cum ar fi primit o lovitură în plin: cei care îl căutau 
câştigaseră foarte mult teren. Cinci oameni, aşezaţi în 
formă de evantai avansau cu repeziciune şi Ullwin îl 
recunoscu pe cel care îi conducea: sergentul Hubner, cel 
mai înalt dintre cei doi poliţişti care-i interpelaseră la han. 

Profesorul se simţi complet descumpănit. Avea o 
bogată experienţă de viaţă, dar, vai, nu ştia să se 
descurce în asemenea situaţii. Speriat că ar putea fi 
văzut, porni să escaladeze muntele, ca un iepure hăituit 
de câini şi spre surprinderea lui totul se desfăşura cu 
mare uşurinţă datorită unui fel de torent desecat, ale 
cărui blocuri mari de gheaţă ţineau loc de trepte. Din 
când în când rafale de zăpadă fină îi izbeau obrazul, la fel 
de necruțătoare ca şi zonele de pâclă deasă, dar el nu era 
atent la nimic, în afară de strigătele din ce în ce mai 
puternice care răsunau în urma sa. 

Obsedat de o singură idee, aceea de a fugi, nu îşi dădu 
seama că acele strigăte păreau că vor să-l avertizeze, să-l 
pună în gardă. 

Deodată, pâcla de zăpadă care-l înconjura deveni 
densă, bombardându-l cu particule de zăpadă solidificată, 
în timp ce îşi dădu seama că tunetele care se auzeau în 
depărtare se apropiau din ce în ce mai mult. Apoi, un 
torent de zăpadă se învârti în jurul lui, purtându-l ca pe 
un pai. Atunci ţipă - strigăt zadarnic spre nicăieri, aşa 
cum fuseseră şi strigătele celor care îl urmăreau. În timp 
ce aceştia alergau spre stânga sau spre dreapta pentru a 
lăsa câmp liber avalanşei, profesorul era aruncat fără 
milă spre poalele muntelui, scufundat în această 
rostogolire albă. Deodată, chiar în clipa în care această 
masă de zăpadă părea gata să-l înghită şi să-l anihileze 
pentru totdeauna, îşi luă din nou avânt şi fu proiectat 
deoparte. Astfel ca prin miracol, căzu în afara avalanşei, 
şi doborât, aproape inconştient, rămase întins în zăpada 

care îl acoperea, în timp ce avalanşa îşi continua 
terifianta cursă cu urletul unui trăsnet. Atunci, profesorul 
închise ochii şi, pentru moment, îşi pierdu cunoştinţa. 

Mai jos, sergentul şi cei patru oameni, fascinaţi, priveau 
tăcuţi avalanşa. Erau ţărani din Taube pe care Hubner îi 
adunase în grabă pentru a-l ajuta să facă cercetări. 

— Ei bine, suspină în sfârşit unul dintre ei, s-a terminat 
cu el. 

— Am văzut avalanşa năpustindu-se chiar asupra lui, 
zise un altul închinându-se. 

— Dumnezeule! zise al treilea, vă daţi seama sergent, 
că sunt amândoi morţi, şi el şi Edler? 

— Uf! zise Hubner, pe un ton aspru. Edler a fost 
întotdeauna un om dificil, predestinat să sfârşească rău. 
Merita să moară, pentru felul în care l-a lovit pe tovarăşul 
meu. Dar acest englez bătrân şi nebun, ce nevoie avea 
să-şi rişte astfel viaţa? 

— Totuşi, am strigat pentru a-l avertiza! 

— Da, da, am strigat destul! 

Toţi clătinau cu gravitate din cap, ca pentru a se 
justifica. 

— Oricum, şefii mei nu vor fi încântați, mormăi 
sergentul. Nici cei de la Viena. Ei voiau să pună mâna pe 
acest bătrân, pentru a-l obliga să spună unde a ascuns 
bijuteriile furate. 

Se lăsă tăcere. Apoi, unul dintre oameni vorbi: 

— Şi dacă le avea asupra lui? 

— Cum ai vrea să-l găsim sub atâta zăpadă? protestă 
un altul. 

— Totuşi, trebuie să încercăm, hotări sergentul. Ca să 
nu ni se reproşeze că n-am făcut-o. 

O jumătate de oră mai târziu, când avalanşa se potolise 
definitiv, porniră cu toţii să urce panta cu mare atenţie, 
pentru a începe cercetările. Dar în forul său interior, 
fiecare era convins de inutilitatea acestui efort, gândind 
că muntele nu va mai înapoia ceea ce luase. 

Când soarele începu să asfinţească, sergentul exclamă 

nervos: 
— Ajunge! Să ne oprim! Ne chinuim zadarnic. E mai 
bine să ne întoarcem acum, pentru că trebuie să 
transportăm şi corpul lui Edler la Gasthof. Acolo va avea 
loc ancheta asupra morţii sale. 
Atunci, în timp ce umbrele se lăsau peste munte, cei 
cinci oameni coborâră în vale. 

CAPITOLUL 13 


În cămăruţa situată în spatele casei pe care domnul 
Schwartz o locuia la Breintzen, detectivul care se 
prezentase sub numele de Oberholler, îl privea fix pe 
Lewis. Remarcând, fără îndoială, privirea disperată cu 
care tânărul american îl înconjura, zise grav: 

— Nu vă sfătuiesc să încercaţi din nou să fugiţi. Dacă o 
faceţi, o să vă coste, vă garantez. 

Acum, după ce-şi scosese ochelarii cu rame de aur, nu 
mai avea aceeaşi aliură. Stângăcia şi veselia îi 
dispăruseră, şi prin întreaga lui atitudine arbora o 
siguranţă glacială de gardian de puşcărie. 

— Amintiţi-vă că sunteţi prizonierii mei. 

Apoi, întorcându-se spre anticar, continuă pe un ton 
mai puţin sec: 

— Până una-alta domnule Schwartz, vă rog să o 
conduceţi pe domnişoara Ullwin în camera pe care i-am 
pregătit-o. Sunt sigur că e foarte obosită după tot ce a 
întreprins astăzi. 

Sylvia aruncă o privire disperată spre Lewis şi, 
plecându-şi capul se lăsă condusă spre uşă de domnul 
Schwartz. Atunci Connie îl întrebă pe detectiv. 

— Pot să mă duc şi eu cu ea? 

Omul cel scund aprobă cu o mişcare a capului. Apoi, 
când se văzu singur cu Lewis şi Steve rămase un timp 
tăcut. După aceea, îşi împreună mâinile şi declară cu o 
voce severă: 

— Domnule Merrid, trebuie să vă avertizez că sunteţi 
într-o situaţie foarte gravă. De data aceasta nu mai aveţi 

de-a face cu poliţia oficială de care v-aţi bătut joc cu atâta 
abilitate şi pe care aţi ridiculizat-o, ci cu mine, care sunt 
un detectiv particular din Viena. 

Tăcu un timp, pentru a da mai multă importanţă 
cuvintelor sale. 

— Nu puteţi spune că nu v-am pus în gardă. Amintiţi-vă 
avertismentul pe care vi l-am dat la Gasthof. Dar nu aţi 
vrut să ţineţi cont de nimic. Deci, în deplină cunoştinţă de 
cauză, deliberat, v-aţi făcut complice într-un delict grav... 
care s-a transformat acum, într-o adevărată dramă. 
Domnule Merrid, vreau să ştiţi că azi dimineaţă, Karl Edler 
a fost omorât în timp ce-l ajuta pe George Ullwin să fugă. 
Şi că însuşi Ullwin (din nou o mică pauză), a fost prins de 
o avalanşă în timp ce încerca să scape de poliţie. Şi ela 
murit. 

O linişte apăsătoare să lăsă în încăpere. Lewis îl privea 
pe detectiv, lovit el însuşi la ştirea acestei tragedii. Steve 
vorbi primul. 

— Lewis, asta explică de ce suntem aici. Când domnul 
Oberholler ne-a făcut cunoscută această situaţie ne-am 
dat seama că nu mai aveam de ce să păstrăm tăcerea. 
Atunci i-am spus că trebuie să ne întâlnim cu toţii aici, la 
Breintzen. E mai bine să terminăm cât mai repede cu 
această întâmplare blestemată. 

Lewis rămase tăcut. Se gândea la Sylvia şi la tot ce îi 
promisese că va face pentru ea. 

Îngrijorat, Steve îşi privi prietenul şi spuse: 

— Într-adevăr, e greu pentru Sylvia, căci ea îşi iubea 
tatăl. Dar e mai bine pentru ea, că a scăpat de el. Şi-apoi, 
nu e numai ea în cauză, căci toţi suntem amestecați în 
această încurcătură ciudată. 

Lewis îşi întoarse privirea încet către detectiv: 

— Ce i se va întâmpla domnişoarei Ullwin? 

Celălalt ridică din umeri: 

— Mi-e teamă că urmările acestei afaceri vor fi foarte 
neplăcute pentru ea... mai ales, acum, când tatăl ei este 
mort. Societatea Equitable a apelat la mine. Misiunea 

mea, cea mai importantă este să găsesc smaraldele 
furate. Asta vă lămureşte de ce am rămas la Gasthof în 
observaţie, în loc să-l arestez imediat pe Ullwin. Ştiam că 
locuia în acea cabană, înainte ca dumneavoastră să 
ajungeţi la Gasthof Hohne. Şi într-o noapte, în timp ce 
Ullwin dormea profund, cabana şi lucrurile sale au fost 
percheziţionate cu mare atenţie. Dar bijuteriile nu erau 
nici acolo, nici în apartamentul pe care-l ocupa la Viena. 
Aşteptam deci un indiciu, ceva care să mă pună pe 
urmele bijuteriilor dispărute... Sosirea unui complice, de 
exemplu. 

Se întrerupse şi dădu din umeri semnificativ. 

— Acum, sunt practic convins că smaraldele au fost 
vândute imediat după furt, vreunui traficant. Banii s-au 
dus, bijuteriile au dispărut, toate acestea graţie domnului 
Ullwin. În aceste condiţii credeţi că vreunul dintre clienţii 
mei ar putea avea simpatie pentru fiica lui? 

— Dar ea nu e implicată cu nimic, protestă Steve. El a 
cheltuit banii. N-aveţi dreptul să vă legaţi de ea! 

— N-avem dreptul! repetă detectivul. Ar trebui să vă 
feriti să pronunţaţi acest cuvânt. În condiţii obişnuite, 
situaţia domnişoarei Ullwin n-ar fi fost de invidiat. Dar 
acum, poate fi mult mai rău. 

Încruntat, Lewis îşi muşca uşor buzele, pradă unei 
reflexii amare. După un timp, păru că a luat o hotărâre şi 
vorbi rar: 

— Care este valoarea - valoarea maximă - a acestor 
smaralde furate? 

Detectivul răspunse scurt: _ 

— Aproximativ patru sute de mii de şilingi. In urma 
furtului probabil că a scos mult mai puţin. Dar datorită 
valorii lor istorice, în registrele clienţilor mei erau 
estimate la această valoare. 

— Şi cât reprezintă această sumă în dolari? 

— Deci... da... o sută de mii de dolari, răspunse 
detectivul, puţin descumpănit. 

Lewis se aşeză la masa rotundă situată în mijlocul 


106 


încăperii, scoase din buzunarul interior al hainei un stilou 
şi un carnet de cecuri. Appi, impasibil, completă un cec 
pe care-l întinse detectivului după ce îl semnă. 

Omul cel scund luă cecul şi îl citi cu stupoare, pe 
măsură ce îl privea, expresia i se schimba. Îşi mângâie 
bărbia, în timp ce privea când cecul, când pe Lewis. 

— Dragul meu domn, declară el, neputându-şi ascunde 
o oarecare agitaţie, acesta este un gest nobil care 
schimbă complet aspectul situaţiei. Nu e nevoie să vă 
spun că... 

— Atunci nu-mi mai spuneţi, i-o tăie Lewis. Am 
cumpărat smaraldele voastre-fantomă şi gata. E posibil 
ca domnişoara Ullwin să mai aibă neplăceri? 

— Cum vă spuneam, dragă domnule Merrid, sunt 
convins că extraordinara dumneavoastră generozitate îi 
va face pe clienţii mei să se oprească aici. [in să vă 
asigur de pe acum, că voi aplana toate dificultăţile, mai 
mult sau mai puţin oficiale, care ar mai putea exista. 

— Şi domnişoara Ullwin, va fi liberă să părăsească 
această ţară? 

— Vă dau cuvântul meu... 

Urmă o pauză scurtă, destul de dramatică, după care 
Lewis se informă: 

— Mai aveţi încă nevoie de mine? Dacă nu, cred că o să 
merg să mă culc. 

— Dar, vă rog! zise omul cel scund, cu înflăcărare. Sunt 
sigur că sunteţi foarte obosit şi camere sunt destule în 
această casă. Intre timp, eu mă duc să iau legătura cu 
Viena şi sper că mâine voi avea veşti foarte bune pentru 
toată lumea, concluzionă el zâmbind. 

Lewis clătină din cap, salută grăbit şi părăsi încăperea. 
Servitoarea îl conduse într-o cameră. Aici se descălţă, îşi 
scoase haina, stinse lumina şi se trânti în pat, pe 
jumătate îmbrăcat. Dar, deşi era foarte obosit, nu putea 
dormi. Sute de gânduri contradictorii îl tulburau. Totul 
începuse ca o aventură palpitantă, dar se termina stupid 
şi dramatic, cu doi morţi în urmă. Îşi dăduse aere, vrusese 

să pară un nobil cavaler, şi sfârşea într-o întâmplare 
sordidă care-l costase bani grei. Dacă ar fi fost un erou de 
roman, ar fi reuşit s-o treacă pe Sylvia peste frontieră, 
purtând-o cu maşina lui ca pe un cal de paradă, în galop; 
dar, în loc de asta, semnase simplu un cec, comportându- 
se ca un negustor pentru a cumpăra libertatea Sylviei. 

Şi Lewis se perpelea fără încetare în patul lui îngust; nu 
se gândea nicio clipă că gestul lui putea fi considerat 
frumos şi generos. Se dispreţuia pentru felul în care 
acţionase, deşi se simţea obligat să admită că nu putea 
face nimic altceva. 

Spre ziuă aţipi şi se trezi pe la opt. Era o dimineaţă 
mohorâtă. Lewis se sculă, îşi făcu toaleta şi cobori pentru 
a vedea ce a făcut Oberholler. 

In încăperea din spate, unde pe o masă rotundă se afla 
un mic dejun frugal, o găsi pe Sylvia. Servitoarea îi 
adusese o ceaşcă de cafea, dar fata nu era deloc atentă, 
şi stând cu coatele pe masă, privea ţintă înainte. 

Deodată, supunându-se parcă unui instinct ascuns, 
întoarse capul şi îl văzu pe Lewis în cadrul uşii. Rămase la 
fel de tristă şi pentru un moment se priviră amândoi 
tăcuţi. 

— Imi pare rău pentru tatăl dumneavoastră, zise în 
sfârşit Lewis. Şi pentru Karl. 

Rostite rar, aceste cuvinte trădau afecțiunea. Sylvia nu 
zise nimic şi dădu încet din cap. Ceva din atitudinea ei 
ridica o barieră între cei doi şi Lewis avu sentimentul că 
nu trebuia să pătrundă în cameră; de aceea îi vorbi din 
prag: 

— Nu ştiu ce aveţi de gând să faceţi. Dar sunt gata să 
vă ajut oricând. 

Ea îl privi cu răceală. 

— Nu pot face nimic. Nu mi se dă voie să asist nici 
măcar la anchetă. 

— Cu atât mai bine, zise Lewis. 

Atitudinea Sylviei deveni mai glacială. 

— Nu, nu e deloc bine. Aş fi vrut să fac front comun cu 

tatăl meu şi cu Karl. Ei au suferit; eu, nu. Şi fără să-i fi 
cerut cineva, a intervenit un necunoscut. A pus între mine 
şi ceilalţi un zid protector, îndepărtându-mă de toate 
necazurile. Acum, chiar şi detectivul mă menajează. 
Condescendenţa lui mă umple de indignare! 

Privirea lui Lewis se înăspri. Era deci la curent cu totul. 
De aceea reacţiona în acest mod. Rămase o clipă tăcut, 
întristat de atitudinea ei nedreaptă, după care găsi de 
cuviinţă s-o întrebe: 

— Aţi fi preferat să mergeţi la închisoare? 

Sylvia schiţă din buze disprețul, înainte de a-i 
răspunde: 

— Cel puţin aşa mi-aş fi salvat mândria. 

El se simţi foarte ofensat: 

— Credeţi că e momentul potrivit să faceţi pe eroina? 
Puțin bun simţ mi s-ar părea mai nimerit. 

Ea se îmbujoră şi respiraţia îi deveni sacadată. 

— Dacă a da dovadă de bun simt înseamnă a te lăsa 
cumpărată ca o marfă, atunci nu sunt născută pentru aşa 
ceva. 

Atmosfera din încăpere era gata să explodeze. 
Ascultându-şi inima care bătea dureros, Lewis auzi paşi la 
etaj. Era Connie care se pregătea să coboare pentru micul 
dejun. Furios şi rănit, nu putu îndura ideea de a se 
comporta ca şi cum nimic nu s-ar fi întâmplat. De aceea 
murmură câteva scuze şi întorcându-se, ieşi din casă. 

Nici n-apucă să facă doi paşi pe stradă, că se lovi de 
detectivul care se întorcea dinspre centrul oraşului. 

— Ah! Domnule Merrid! exclamă celălalt cu un glas 
triumfător. Sunt bucuros că v-aţi trezit deja, pentru că vă 
aduc veşti bune. Foarte bune! Clienţii mei sunt foarte 
mişcaţi de generozitatea dumneavoastră şi au renunţat la 
continuarea urmăririi penale. Ceea ce e şi mai bine, e că 
poliţia consideră că cele două evenimente triste de ieri au 
încheiat această afacere. Nu mai rămâne decât simpla 
formalitate a anchetei care se va face la Gasthof Hohne, 
dar la aceasta nu e nevoie să asistați. Am aranjat totul. 

— Aţi fost foarte cumsecade, zise Lewis. 

— Sunteţi mulţumit? 

Lewis făcu un efort pentru a adăuga câteva cuvinte de 
mulţumire şi apoi, înclinând din cap îl lăsă baltă pe 
detectiv. 

Merse la întâmplare pe străzile orăşelului, care se 
trezea vesel în această dimineaţă. Femeile spălau 
pragurile caselor, în timp ce copiii se îndreptau spre 
şcoală, făcând să răsune pe trotuar blacheurile pantofilor. 

Depăşind pereţii cenuşii ai casei lui Schwartz, tânărul 
se plimbă urmând cursul liniştit al râului, pe ale cărui 
maluri înverzite, păşteau în linişte vacile. Şi încet, încet 
furia îi trecea, se calma permițându-i să judece totul cu 
sânge rece. Sylvia suferea, de aceea era nedreaptă. Dar 
el o iubea pe Sylvia. Nimic altceva nu mai conta. Trebuia 
să se întoarcă la ea imediat pentru a şterge stupida lor 
neînțelegere... 

El făcu repede cale întoarsă şi ajunse acasă imediat 
după ora unsprezece. Steve şi Connie erau în salon. Il 
strigară să vină la ei, dar fără să îi asculte, el alergă la 
domnul Schwartz care era la biroul său. 

— Care este camera domnişoarei Ullwin? Aş vrea să-i 
vorbesc neapărat. 

Scoţându-şi nasul din cărţi, bătrânul anticar îl privi 
uimit, mângâindu-şi barba. 

— Domnişoara Ullwin? A părăsit casa, de mai bine de o 
oră. 

Lewis avu în acea clipă presentimentul unui dezastru şi 
îşi simţi inima sugrumată parcă de o fantomatică mână 
îngheţată. 

— Unde s-a dus? 

— Nu ştiu, răspunse anticarul. Ştiu doar că nu se va 
mai întoarce. Asta mi-a spus-o chiar ea. 

Lewis  resimţi puternic această lovitură a soartei. 
Rămase o clipă ca paralizat, apoi părăsi încăperea şi 
bătrânul îşi văzu în continuare de ale lui. 

CAPITOLUL 14 


La Gasthof ancheta publică era pe terminate; martorii 
şi oficialităţile care luaseră parte la aceasta începeau să 
se împrăştie. Locul, atât de singuratic de obicei, cunoştea 
o neobişnuită animaţie. Ţăranii veniţi de la Taube şi de la 
Lăchen discutau în grupuri, în faţa hanului unde săniile 
stăteau aliniate pe două rânduri. Oberholler era în tindă, 
în compania lui Brandt care se resimțea încă după 
lovitura în stomac, pe care i-o aplicase Karl. In spatele lor 
mai stăteau trei poliţişti, aşteptând să-i conducă la gară. 

Dintr-o parte, o doamnă îmbrăcată într-un costum 
popular elveţian, împreună cu soţul ei, amândoi cam între 
două vârste, priveau cu coada ochiului spre grupul 
oficialităților. Erau domnul şi doamna Edler, nişte veri ai 
lui Karl, care constituiau singura lui familie. Veniseră 
pentru a asista la înmormântarea nefericitului instructor, 
dar şi pentru a lua tot ce se putea de la vărul lor decedat. 

Toată lumea era de părere că ancheta se desfaşurase 
în condiţii rezonabile. Se vorbea şi se râdea zgomotos, în 
timp ce Anton se agita să-şi servească consumatorii, 
bucuros peste măsură că a scăpat cu un simplu blam 
pentru rolul pe care-l jucase în această poveste. De la 
fereastra camerei sale de la parter Rudi observa totul cu 
un interes amestecat cu o oarecare tristeţe. Boala o 
constrângea la o viaţă de pustnic, şi de aceea, orice 
contact cu lumea exterioară îi producea un fel de 
fascinaţie. Se simţise ciudat de emoţionată de moartea lui 
Karl. Şi, deodată, în timp ce ea privea spectacolul de 
afară, mulţimea fu cuprinsă de un moment de tăcere. 

Rudi zări atunci un sicriu de curând terminat pe care nişte 
oameni îl scoteau din atelierul care fusese al lui Edler şi îl 
duceau în camera în care Karl se odihnea, învelit într-un 
giulgiu. 

Fără să vrea Rudi se lăsă cuprinsă de un tremur uşor şi 
simţi ochii câinelui culcat la picioarele ei, ridicându-se 
spre ea. 

Chiar după ce sicriul gol nu se mai văzu şi afară 
conversaţia reîncepu, tânăra rămase încremenită privind, 
fără să vadă efectiv, fulgii de zăpadă. Se lăsase 
întunericul, toată lumea plecase, dar ea rămânea acolo, 
nemişcată şi plăpândă, purtând un dialog mut cu sufletul 
său. 

Apoi suspină, şi cu mişcări încete aprinse lumânarea. 
Se spălă pe faţă şi pe mâini, îşi învioră buzele palide cu 
ruj dintr-un obicei vechi care părea acum fantomatic, şi 
cobori la cină. 

Anton era invizibil. Rudi credea că e la bucătărie, 
pregătind masa, dar cei doi verişori ai lui Karl erau deja la 
masă. Ea înţelese că aceştia îşi vor petrece noaptea la 
Gasthof şi vor pleca a doua zi dimineaţă, luându-l pe Karl 
în sicriul lui. Fără a-i răspunde la salut, cei doi îi aruncară 
o privire bănuitoare şi îşi continuară conversaţia pe care 
Rudi o auzi fără să vrea. 

— Sunt în atelier şase perechi de schiuri noi, zicea 
doamna Edler. Cred că fac ceva bani. 

— O să avem nevoie de bani, declară soţul ei cu o 
figură întunecată, pentru că drumul de mâine va costa 
mult. De ce n-ai vrut să-l îngropăm aici? Ceea ce faci eo 
extravaganţă! 

Femeia îşi ţuguie buzele cu un gest de încăpățânare. 

— Vreau să-şi doarmă somnul de veci în cavoul familiei 
noastre. Ce ar zice oamenii? De altfel nu facem nimic pe 
cheltuiala noastră. Ai văzut ceasul de aur pe care l-a 
câştigat la o competiţie? E splendid şi numai el singur, 
merita deranjul. Mai sunt apoi, cupele de campionat, de 
argint masiv, fără să mai vorbim de toate hainele lui. De 

asemenea o să-i cerem domnului Anton să ne dea salariul 
pe o lună, al lui Karl. Crede-mă, nu vom fi sub nicio formă 
în pierdere. 

— Aşa aş vrea şi eu. 

Doamna Edler înfipse vârful cuţitului într-o bucată 
groasă de brânză. 

— Să mâncăm bine în astă-seară, căci mâine s-ar putea 
să ne mulţumim cu câteva sendviciuri. Oh! Bine că mi-am 
amintit: Te-ai ocupat de acte? 

— Totul este în regulă. Sergentul Hubner mi le-a 
semnat. Ar fi vrut să-i ofer un pahar, dar m-am făcut că 
nu pricep. A trebuit să dau trei şilingi pe timbre. Să nu uiţi 
să mi-i dai înapoi. 

Rudi nu putu rezista mult timp să-i asculte. 
Terminându-şi repede cina se ridică şi părăsi sufrageria. 

Ajunsă în camera sa, tânăra încercă să citească ceva 
dar era atât de răvăşită de atâtea gânduri încât nu putea 
înţelege textul pe care-l avea sub ochi. După câteva 
minute renunţă la lectură şi, abandonând cartea, se 
apropie de fereastră, lăsând privirile să rătăcească prin 
întuneric. 

Deodată Rudi tresări. Căci după ce se obişnui cu 
întunericul de afară zări silueta unui om care înainta cu 
dificultate spre han. Atras parcă de lumina tremurătoare 
a lumânării, omul se îndrepta spre fereastră cu paşi 
şovăitori şi lipsit de sprijin se prăbuşi. Pentru o clipă 
tânăra crezu că vede o fantomă. Dar nicio fantomă nu ar 
fi putut avea un aspect mai omenesc şi, cu un fior de 
teamă, Rudi recunoscu în această sperietoare pe omul 
care plecase cu Karl în acea fatală dimineaţă. Era chiar 
profesorul, reîntors din morţi, în carne şi oase. 

În minutul următor, tânăra deschisese deja fereastra şi, 
adunându-şi slabele-i puteri îl ajută pe profesor să 
escaladeze pervazul ferestrei pentru a intra în cameră. 

În timp ce el se prăbuşea pe un scaun, Rudi închise 
fereastra şi trase jaluzelele din interior. Apoi începu să 
fricţioneze mâinile şi obrazul acestui supravieţuitor care 

îşi pierduse cunoştinţa. Pentru că nu ajunse la niciun 
rezultat şi văzându-l ud până la piele, ea îi scoase 
hainele, îl înfăşură într-o cuvertură şi îi turnă printre dinţi 
câteva picături de coniac. El înghiţi, îşi mişcă încet 
pleoapele şi, deschizând ochii o privi pe Rudi. 

— Mulţumesc... gâfâi el. Chiar aveam nevoie de aşa 
ceva... 

Dar tânăra continua să se întrebe dacă n-o înşelau 
simţurile, dacă nu cumva visa. 

— Credeam... toată lumea crede că... sunteţi mort. 

— Am crezut şi eu asta, şi poate că, într-adevăr sunt 
mort... Scuzaţi-mă, dar aş mai putea bea puţin coniac? 

Ea îi dădu ce mai rămăsese din sticluţa pe care o 
păstra în trusa de călătorie. După ce îi mulţumi, bătrânul 
scoase un suspin şi începu să povestească gâfâind. 

— Am fost purtat de avalanşă... Este o experienţă pe 
care n-aş mai dori-o nimănui. N-aş putea să vă spun cât 
timp am stat acoperit de zăpadă, până am reuşit să ies. 
Deşi îngheţat tun am putut să merg până la cabană. Dar 
nici acolo nu mi-a fost bine - n-aveam nici foc, nici 
mâncare, nici haine de schimb. Am tremurat acolo toată 
dimineaţa, dar n-am mai putut rezista. Nu voiam să mor 
acolo, în acea înfricoşătoare singurătate. Mi-am spus că 
trebuie cu orice preţ să încerc să ajung până aici... şi iată 
că am ajuns. 

Vorbise simplu, dar cu o ciudată demnitate. Lipsit de 
aerul lui şiret de altădată, profesorul părea vrednic de 
milă şi Rudi simţi faţă de el o mare compasiune. Cuprinsă 
de un elan de simpatie, îi zise: 

— Ce noroc că aţi putut ajunge până aici! O să vă 
simţiţi mult mai bine după ce o să mâncaţi şi o să vă 
odihniţi la noapte. 

El o privi fix. 

— Şi după aceea - închisoarea? Credeţi că e un loc care 
să-mi convină? 

— Nu, nu! protestă ea. O să vă ajut! 

— Dumneavoastră? 

— Da, aprobă ea, dând din cap cu hotărâre. Şi pentru 
început mă duc să vă aduc ceva de mâncare. Nu faceţi 
nicio mişcare, mă întorc repede! 

Ea ieşi din cameră în vârful picioarelor şi se întoarse 
într-o clipă, aducând un castron de supă cu carne, o 
bucată de pâine, brânză şi mere. 

— M-am descurcat uşor, declară ea, cu un surâs 
încurajator, în timp ce punea mâncarea în faţa 
profesorului. Nu e nimeni pe aici. Toată lumea doarme. 

El nu zise nimic, dar ochii i se măriră văzând mâncarea. 
În timp ce mânca ea îl privea cu o satisfacţie aproape 
maternă. După ce termină păru mai în formă şi imediat îşi 
regăsi ceva din suavitatea lui obişnuită. 

— Nu ştiu cum să-ţi mulţumesc, draga mea copilă, îţi 
mărturisesc că bunătatea de care ai dat dovadă mă face 
să deplâng şi mai mult perspectiva de a merge la 
închisoare. 

— De ce sunteţi aşa de sigur că veţi merge acolo? se 
interesă Rudi. 

El ridică din umeri cu un gest care arăta disperare. 

— De-acum înainte nu voi mai putea părăsi niciodată 
Austria. 

Ea îl privi gânditoare, apoi vorbi foarte rar: 

— Eu ştiu un mijloc de a vă face să treceţi în Elveţia. 

El suspină şi făcu un gest expresiv. 

— Nu e prima dată când mi se spune asta! 

— Da, dar de data asta v-o spun eu, aprobă ea, plină 
de seriozitate. Nu glumesc deloc când vă asigur că aveţi o 
şansă nesperată de a ajunge în Elveţia. 

— Cum? 

Ea se aplecă spre el, pentru a da parcă mai multă 
greutate cuvintelor: 

— Ascultaţi-mă bine... Mâine, verişorii lui Karl vor pleca 
să ducă în Elveţia corpul lui Karl. Sicriul a fost adus 
adineauri şi închis, după ce Karl a fost depus acolo. Actele 
necesare au fost semnate, ştampilate, totul este în 
regulă. Deci, ei vor trece frontiera fără alte formalităţi şi 

mâine după-amiază vor fi la Menasle, în Elveţia. Pricepeţi? 

— Doamne, zise el stupefiat. 

— De ce nu? îl sfătui ea cu amabilitate. Eraţi mort. Mai 
rămâneţi aşa încă puţin... dar luaţi locul lui Karl. Noi doi 
putem aranja foarte bine acest schimb. Numai că Edler va 
fi îngropat aici, asta-i tot. O să fac nişte găuri cu un 
burghiu din atelier ca să aveţi aer. Vă repet: e foarte 
simplu; n-aveţi decât să întârziaţi învierea până când veţi 
ajunge la Menasle. 

Într-adevăr, planul era de o uimitoare simplitate, dar 
profesorul rămase tăcut. Apoi, bolborosi: 

— Nu mă simt în stare să fac asta... 

— Ba da, o să vedeţi! protestă ea pe un ton 
convingător. Să nu-mi spuneţi că tocmai acum, când vi se 
oferă şansa de a supravieţui, vă lăsaţi impresionat de 
acest decor funebru. Sarah Bernhardt nu se culca în 
fiecare seară în sicriul său? Ah! vă asigur că eu n-aş ezita 
nicio clipă dacă... 

Ea se întrerupse, iar obrazul îi fu acoperit de o mare 
tristeţe. 

— Dacă ce? 

— Dacă asta mi-ar putea permite să-mi continui viaţa. 

Se lăsă tăcerea, apoi profesorul întrebă cu o voce 
schimbată: 

— Spuneţi asta pentru că sunteţi bolnavă? 

Ea zâmbi. 

— Da, sunt foarte bolnavă şi această stare se 
agravează mereu. În curând voi pleca şi eu în mica mea 
cutie de lemn, dar eu n-o să ies de acolo la capătul 
drumului. De aceea, am poftă să-i joc o festă morţii, de 
data asta, încheie ea tot zâmbind. 

Din nou tăcură amândoi. Profesorul o privea intens, 
profund emoţionat de ceea ce aflase. 

— Sunteţi o fată drăguță, zise el cu o jumătate de gură 
şi nu mai putu adăuga nimic, deşi altfel era atât de 
vorbăreţ. 

— Atunci, s-a făcut? 

— S-a făcut... cu o condiţie. 

— Care? 

Ullwin păru că se reculege, apoi luă o hotărâre, cum nu 
mai luase niciodată în viaţa lui. 

— Cu condiţia să mergeţi la Viena, în apartamentul pe 
care îl ocup la Felixplatz. O să vă scriu adresa. Am acolo 
ceva pe care vreau să vi-l dăruiesc. 

— Ce? întrebă ea surprinsă. 

— Un tub de pastă de bărbierit, îi răspunse el foarte 
calm. 

— Mulţumesc, râse ea. O să-l păstrez ca pe o amintire 
de la dumneavoastră, căci, oricum n-o să-l folosesc 
niciodată. 

Profesorul nu se arătă deloc vesel. 

— Da, cea mai mare parte a oamenilor ar reacţiona la 
fel... cum au făcut, de altfel şi poliţiştii când mi-au 
percheziţionat casa. Un tub cu pastă de bărbierit... Asta 
nu poate fi de niciun folos... Deci, să-l lăsăm în baie! Dar, 
dumneavoastră, micuța mea prietenă, o să luaţi acel tub 
şi după ce o să-l tăiaţi, o să găsiţi în el ceva neaşteptat, 
ceva care vă va îmbogăţi şi vă va permite să consultaţi 
cei mai mari specialişti, să vă îngrijiţi în cele mai bune 
staţiuni din lume. Pe scurt, ceva care vă va reda viaţa. 
Să-l luaţi, este un dar pe care ţin să vi-l ofer. 

Ea fu gata să refuze, să răspundă că această 
generozitate era inutilă... Dar se abţinu, văzând deodată 
în asta un semn divin care îi aminti că nu trebuie 
niciodată să înceteze să creadă în Providenţă. 

— Mulţumesc, răspunse întinzând mâna profesorului. 
Totul este acum pus la punct între noi, da? 

— Totul este O.K., aprobă el. 

— Atunci, reluă ea conversaţia zâmbind, o să vă 
întindeţi o clipă în patul meu după care, o să vă iau de 
mână şi o să trecem în camera cealaltă. 

El aprobă cu o mişcare a capului, apoi se-ntinse cu greu 
pe pat. Rudi îl acoperi cu un pled şi bătrânul foarte 
extenuat, adormi imediat. 

Atunci ea se aşeză la căpătâiul lui, pentru a-l veghea. 

CAPITOLUL 15 


A doua zi dimineaţă cei doi Edler se treziră foarte 
devreme. La fel şi domnişoara Rudi. 

Când ieşi de la Gasthof, după o întrevedere furtunoasă 
cu Anton privitoare la salariile datorate lui Karl şi la nota 
de plată, doamna Edler era foarte prost dispusă. Văzând- 
o pe Rudi în curte, tocmai când se pregăteau să pună 
sicriul pe sanie, se enervă şi mai tare: 

— Doamne, Dumnezeule, exclamă ea. Ce căutaţi aici? 

— Am ieşit să respir aerul dimineţii, îi răspunse 
politicoasă Rudi. 

Doamna Edler o măsură din cap până-n picioare 
murmurând ceva printre dinţi, după care se grăbi să 
ajungă la soţul său care era deja în sanie. Inainte de a 
porni se plânse că stau înghesuiți şi că păturile sunt prea 
mici. 

— La revedere! strigă Rudi, când sania se puse în 
mişcare. Şi noroc! 

Ea făcea semn cu mâna, în timp ce silueta ei subţire, 
pierdută parcă în mijlocul curţii pustii, se detaşa pe 
fundalul acestei dimineţi mohorâte. 

— „Noroc”? repetă doamna Edler, înainte de a privi 
bănuitoare spre soţul ei. De ce spune asta? 

— De unde naiba vrei să ştiu? 

Obrazul palid al femeii se congestionă: 

— Degeaba urli! Ştiu de ce eşti capabil, te cunosc! 

Această scenă de familie se continuă tot drumul. La 
Taube se opriră un timp pentru a plăti omului cu sania şi 
se urcară într-o camionetă care îi aştepta în faţa hanului. 

La bordul acestui vehicul ei se îngrămădiră lângă şofer, în 
timp ce sicriul şi lucrurile lui Karl ocupau partea din spate. 
De data aceasta, călătoria nu fu prea lungă şi se 
desfăşură într-un mod mai plăcut decât drumul cu sania, 
pentru că cei doi vorbeau despre moştenire. Mai ales 
ceasul lui Karl fu obiectul multor speculaţii privitoare la 
valoarea lui. l-l arătară chiar şi şoferului care-l admiră 
grozav, declarând că e într-adevăr o avere, valorând cel 
puţin o mie de şilingi. 

— Doamne! exclamă doamna Edler punând cu grijă 
obiectul în geantă. Atât de mult?! 

Şoferul îi explică: 

— Asta datorită preţului aurului care a crescut teribil în 
ultimul timp. 

Doamna Edler nu zise nimic, dar îi aruncă soţului ei o 
privire expresivă; n-avea dreptate insistând să-şi facă 
datoria faţă de Karl? Aveau să fie recompensaţi pentru 
asta. Era pradă acestor gânduri plăcute când ajunseră la 
Breintzen şi trecură podul pentru a se opri apoi în faţa 
barierei vopsită cu alb şi roşu. 

Podul era bine păzit. Un detaşament de infanterie 
venise în ajutorul poliţiei de frontieră din cauza stării 
internaţionale încordate. Nimeni nu era autorizat să 
treacă de partea cealaltă a barierei înainte de a fi supus 
unul interogatoriu minuţios. După douăzeci de minute de 
aşteptare, doi poliţişti se apropiară de camionetă. 

— Ce aveţi acolo? întrebă unul din ei. 

— Priviţi actele şi o să aflaţi, îi răspunse vesel domnul 
Edler, e într-adevăr scandalos să ne faceţi să aşteptăm 
atâta, pe noi oameni cinstiţi, care trebuie să-l plătim pe 
şofer la oră. 

— Vă sfătuiesc să nu mai vorbiţi aşa, îi spuse imediat 
celălalt poliţist, care avea nasul lung şi buzele foarte 
subţiri. Altfel, mai puteţi aştepta încă mult şi bine! 

El smulse actele din mâna bărbatului şi le studie foarte 
atent în timp ce colegul lui le studia peste umărul său. 

— Dacă înţeleg bine, transportaţi carne moartă, zise el 

în sfârşit. Ce aveţi de gând să faceţi cu această carcasă? 

— Suntem cetăţeni elveţieni, cinstiţi şi respectabili! 
interveni doamna Edler cu o voce stridentă. Nu am venit 
aici pentru a fi insultaţi. 

— Nu prea aveţi nimic în cap, dragă doamnă, ar fi 
trebuit să-mi dau seama că nu veţi înţelege gluma. 

Doamna Edler deveni lividă de turbare: 

— Este capul pe care mi l-a dat Dumnezeu! Şi-mi place 
cum sunt, spre deosebire de dumneata care ai o mutră de 
sperietoare! 

— Destul! i-o tăie celălalt poliţist. Trebuie să controlăm 
sicriul. Dumneavoastră spuneţi că în el se află corpul 
neînsufleţit al unei rude, dar din punctul nostru de vedere 
aţi fi putut ascunde acolo arme, muniții, orice altceva. 

Strângând-o de mână pe soţia sa, bărbatul încercă s-o 
potolească. 

— Faceţi cum doriţi, dar aveţi grijă să nu comiteţi vreun 
sacrilegiu căci e mare păcat. Şi încercaţi să nu ne mai 
ţineţi mult, căci altfel am să vă fac responsabili de 
creşterea cheltuielilor. 

— Du-te şi caută-l pe locotenent, zise primul poliţist 
colegului său. 

În sicriu, profesorul care nu pierduse niciun cuvânt din 
conversaţia lor, avea transpiraţii reci. 

La plecare, după ce depăşise neplăcerea de a se simţi 
închis, profesorul nu întârziase să se bucure de această 
călătorie care, fără să-i ceară vreun efort, era atât de 
plăcută. Respira în voie şi putea dialoga cu sine însuşi, în 
vreme ce membri familiei Edler aveau atâtea necazuri. 
Dar acum această linişte se risipise şi profesorul începu 
să tremure auzind paşi care se apropiau şi vocea 
locotenentului întrebând: 

— Ce este? Oamenii aceştia fac contrabandă? 

— Nu ştiu nimic, domnule locotenent, dar ei transportă 
un sicriu. 

— Un sicriu? Şi ce au închis acolo? 

— Ce întrebare! strigă doamna Edler, incapabilă să tacă 

mai mult timp. Ce se pune de obicei într-un sicriu? Cred 
că v-aţi pierdut într-adevăr capul dacă puneţi o asemenea 
întrebare. 

Această nouă agresivitate îl sperie şi mai mult pe 
profesor. „Acum, gândea el, percheziţia era inevitabilă”. 

— O să vedem imediat cine şi-a pierdut capul, i-o 
întoarse locotenentul. Unde vă sunt actele? 

— Actele noastre sunt la el, de mai bine de o jumătate 
de oră! exclamă doamna Edler, arătând cu degetul spre 
polițistul pe care-l făcuse sperietoare. 

— lată-le, locotenente. Par să fie în ordine. Totuşi... 

Urmă o pauză, timp în care profesorul şi-l imagină pe 
locotenent ocupat să examineze bănuitor, documentele. 
Această încordare îl ucidea; se surprinse rugându-se cu 
ardoare, implorând Divinitatea să îl ajute şi promițând cu 
lacrimi în ochi, că se va îndrepta. 

Deodată, îl auzi pe locotenent zicând: 

— Toate aceste acte sunt în ordine. Domnul şi doamna 
Edler transportă corpul tânărului lor văr care a fost 
omorât de oamenii noştri, acum două zile; cunosc toate 
detaliile acestei întâmplări. 

Urmă o clipă de linişte, apoi se auzi: 

— Foarte bine, locotenente. 

Profesorul era cât pe ce să leşine de bucurie. Ca prin 
ceaţă o auzi pe doamna Edler rostind câteva cuvinte 
usturătoare, apoi camioneta se puse în mişcare şi trecu 
podul. În sfârşit, era în Elveţia! 

Restul călătoriei se derulă fără incidente. Ajunseră la 
Menasle la ora când felinarele se aprindeau pe străzi, 
parcă pentru a încălzi aerul nopţii. Parcă şi doamna Edler 
simţea efectul acestei călătorii terminate cu bine. Când 
ajunseră la domiciliu, o căsuţă situată pe una dintre cele 
mai modeste străzi ale oraşului, ea ţinu să supravegheze 
personal transferul coşciugului, cărat de soţul său şi de 
şofer până în camera de oaspeţi, situată la etajul întâi. 
Apoi, îl trimise pe Edler la bucătărie să prepare cina, în 
timp ce ea aranjă camera în vederea ceremoniei la care 

aveau să-şi invite vecinii. 

Mai întâi aprinse o lumânare la capătul sicriului pe care 
îl învelise într-o cuvertură de saten. Apoi puse pe un scrin 
toate lucrurile lui Karl: frumosul ceas de aur şi lanţul său, 
cupele, banii pe care-i smulsese lui Anton. Apoi, puse 
lângă mobilă două scaune pe care îngrămădi cele mai 
inimoase haine ale defunctului şi sprijini de scaune 
schiurile. Totul forma un tablou care, gândea ea privindu- 
l, avea de ce să-i umple de invidie pe toţi prietenii ei 
dragi. 

Cu satisfacția datoriei împlinite cobori la soţul ei pentru 
a servi cina. 

Abia părăsise camera şi profesorul intrase deja în 
acţiune. El deschise capacul fără dificultate, căci Rudi 
făcuse în aşa fel încât pe interior piuliţele care mențineau 
şuruburile să nu fie prea strânse. leşind din cochilia sa, 
Ullwin se întinse, îşi îndoi genunchii şi făcu diferite mişcări 
pentru a restabili circulaţia în picioarele sale amorţite. 

Era beat de fericire văzându-se din nou liber şi se 
stăpâni cu greu să nu cânte. Deodată reperă cu privirea 
banii lăsaţi la vedere pe scrin. Ca un sihastru în faţa unor 
mâncăruri interzise, profesorul îşi linse buzele în timp ce 
figura sa exprima lupta interioară care se dădea în el. O 
dată, de două ori, făcu un gest prin care voia parcă să se 
sustragă tentaţiei, dar aceasta nu îl părăsi. 

Atunci profesorul suspină profund, zâmbi straniu şi se 
debarasă de toate hotărârile lui pioase. Redevenit el 
însuşi se apropie repede de scrin. 

După aceasta nu mai ezită deloc. Scoţând hainele sale 
zdrenţuite se îmbrăcă repede cu cele ale lui Karl, băgă 
ceasul într-un buzunar al hainei după ce îşi atârnase 
lanţul de aur la butonieră. Apoi băgă în mica geantă de 
voiaj a doamnei Edler restul prăzii formate din cupe. Işi 
însuşi de asemenea paşaportul lui Karl care îi permitea să 
treacă frontiera franceză, unde, fără îndoială, acest act va 
fi privit cu mare grabă. 

Apoi îşi desăvârşi opera, scriind cu litere groase pe o 

bucată de hârtie smulsă din ziarul care acoperea un 
sertar al scrinului: 


Fiți fără grijă, 
am ieşit să mănânc. 


Lăsând mesajul în interiorul scriului larg deschis, 
profesorul aruncă o ultimă privire în jurul lui, parcă spre a 
se convinge că n-a uitat nimic interesant, luă geanta de 
voiaj şi, deschizând fereastra se lăsă să alunece de-a 
lungul unei ţevi de scurgere. 

Când doamna Edler înghiţea ultima lingură de supă el 
era deja în drum spre gară. 

O oră mai târziu, doamna se întorcea la primul etaj, în 
compania câtorva prieteni invitaţi să aducă un ultim 
omagiu defunctului. 

Ea deschise uşa, plină de importanţă şi intră 
majestuoasă în camera funerară dar, aproape în aceeaşi 
clipă încremeni cu gura căscată. Ochii ei păreau gata să 
iasă din orbite în timp ce mâinile descriau gesturi 
necontrolate. Un strigăt puternic ieşi de pe buze şi 
învârtind în mână placa de marmură goală a sicriului îl 
zgârie pe mâini pe soţul său, înainte de a se prăbuşi la 
pământ plângând cu suspine, în timp ce invitaţii fugeau, 
ca şi cum ar fi fost diavolul pe urmele lor. 

CAPITOLUL 16 


Întors la Viena, Lewis urcă încet Kartnerstrasse, 
îndreptându-se spre hotelul Bristol. Trecuseră deja cinci 
săptămâni din acea dimineaţă de la Breintzen, când cele 
câteva cuvinte rostite de domnul Schwartz îi aduseseră o 
mare tristeţe. Cinci săptămâni de când, în ciuda tuturor 
eforturilor, o căutase zadarnic pe Sylvia. Cu faţa 
întunecată, cu capul plecat, Lewis mergea prin mulţime 
fără să vadă oamenii care treceau pe lângă el. 

Ajuns la hotel, deschise cam brusc uşa salonului pe 
care-l împărțea cu sora sa şi se opri în prag văzându-i pe 
Connie şi pe Steve pe divan, îmbrăţişându-se cu ardoare. 

Schiţând din buze un gest de tristeţe, Lewis privea 
acest spectacol care, normal, trebuia să-l umple de 
bucurie. Sfâşiat de propria-i durere nu mai putea suporta 
fericirea celorlalţi. Se pregătea să plece fără zgomot, 
când Connie îl zări. 

Ea se îndreptă repede, în timp ce obrazul i se 
îmbujorase, iar Steve, la fel de roşu ca şi iubita sa, 
bombăni în timp ce-şi aranja cravata. 

— Nu te aşteptam, Lewis... Of... Cât e ora? 

Connie se apropie de fratele său şi apucându-l de 
reverele hainei îi vorbi plină de afecţiune: 

— Nu voiam să-ţi vorbim despre asta acum, ca să nu 
riscăm să te facem să suferi. 

— Da, zise Steve, aprinzându-şi o ţigară pentru a-şi 
schimba atitudinea, ne-am pus în situaţia ta şi nu vrem, 
ca prin contrast, fericirea noastră să-ţi accentueze 
suferinţa. 

Lewis făcu un efort pentru a zâmbi, o îmbrăţişă pe 
Connie şi strânse mâna lui Steve. 

— Vă felicit! N-aş fi crezut niciodată că certurile voastre 
vor avea un astfel de deznodământ. 

— Certurile noastre, cum zici tu, ne-au arătat fiecăruia 
ce defecte avem şi acum credem că această căsătorie ne 
va permite să ne descoperim părţile bune. 

— Dar, pentru asta, dragul meu, va trebui să trăieşti în 
patria mamă, declară Connie cu un ton hotărât. Nici nu se 
pune problema să-l laşi pe omul pe care-l iubeşti în 
Europa, în vremuri aşa de tulburi, în timpuri atât de 
nefavorabile. Normandia pleacă săptămâna viitoare spre 
New York. Ce zici, Lewis? Nu crezi că a venit momentul să 
te întorci la noi? 

Se lăsă tăcerea, iar Connie şi Steve îl priveau atent pe 
Lewis. După un timp acesta se îndreptă spre fereastră, tot 
privind la cutia sa de ţigări. 

— Poate că ai dreptate, Connie, zise el în sfârşit. Atunci 
mergeţi cu vasul Normandia, tu şi Steve... Dar eu aş vrea 
să mai rămân aici puţin. 

— Nu Lewis, tu nu mai poţi continua aşa! interveni 
Steve pe un ton grăbit. N-avem de unde să ştim în ce 
parte a plecat Sylvia. În aceste condiţii poţi să-ţi petreci 
toată viaţa într-o continuă căutare zadarnică. 

— Da, e adevărat, Lewis, aprobă Connie. Ştiu cât eşti 
de îndrăgostit de ea... Dar trebuie să te mai gândeşti 
puţin şi la afacerile tale... la prietenii tăi... la tine însuţi! 

— Tocmai pentru că mă gândesc la mine, vreau să 
rămân, răspunse Lewis hotărât. 

Se lăsă din nou tăcerea. Connie şi Steve schimbară 
între ei priviri cu subiînţeles, apoi tânăra dădu din cap 
pentru a arăta că această situaţie i se pare fără speranţă, 
în timp ce Lewis se prăbuşi într-un fotoliu cu capul în 
mâini. 

Un minut după aceea se auzi ciocănind insistent în uşă. 
Lewis nu făcu nicio mişcare, dar Steve strigă: 

— Intraţi! 

În uşă apărură doi oameni. Unul slab şi îmbrăcat cu un 
costum închis le era necunoscut, dar cel de-al doilea nu 
era altul decât pretinsul Oberholler. 

Detectivul îşi pocni tocurile, înclinându-se. Figura sa 
trăda o anumită agitaţie şi se grăbi să vorbească: 

— Sunt dezolat că trebuie să vă deranjez, dar am 
considerat că este necesar, absolut necesar... Permiteţi- 
mi să vi-l prezint pe domnul Schuster, directorul de la 
Equitable. (Omul cel slab schiţă o mică plecăciune). V-am 
căutat, domnule Merrid, pentru că a apărut ceva nou, 
cam neplăcut. 

— Ce s-a întâmplat? se interesă Lewis manifestând 
pentru prima dată un oarecare interes. 

— Ei bine, explică detectivul, dumneavoastră aţi 
despăgubit societatea Equitable pentru pierderea celor 
două pietre preţioase. Acest gest dăduse satisfacţie 
clienţilor mei, care vă erau foarte recunoscători. (O nouă 
plecăciune - din partea domnului Schuster). Dar acum... 
mai bine priviţi! 

Detectivul căută într-un buzunar interior al hainei, 
scoase de acolo o cutie din piele de antilopă pe care o 
deschise cu mare emoție. 

Pe pielea galben deschisă două mari smaralde, absolut 
perfecte se ofereau privirilor. Era într-adevăr ciudat să 
poţi privi în sfârşit bijuteriile-fantomă a căror dispariţie 
influenţase atâtea destine. 

— Doamne! murmură Connie, sunt splendide! 

— Da, doamnă, absolut splendide, confirmă domnul 
Schuster, şi în afară de asta au o valoare istorică... 

— Dar de unde vin? îi întrebă Lewis cu o voce curioasă. 

Directorul de la Equitable îşi drese vocea: 

— Au fost aduse la biroul meu, ieri după-amiază de 
către o tânără doamnă, sau mai exact o domnişoară Rudi. 
Când i-am pus unele întrebări mi-a răspuns degajat că 
găsise aceste piese, într-un mod neaşteptat într-un tub cu 
pastă de bărbierit, dar nu ştie ce să facă cu ele pentru că 
ea trebuie să se întoarcă din nou la Kriegeralp pentru a fi 

înmormântată acolo... Pe scurt, mi s-a părut atât de 
extravagant încât am chemat imediat pe consilierul 
nostru, aici prezent. Dar de data asta şi dânsul a rămas 
consternat de această poveste. 

— Da. Numai că am reflectat mai târziu, zise detectivul 
atins în mândria lui profesională. E sigur oricum, că Ulwin 
i-a dat domnişoarei Rudi smaraldele înainte de a fi fost 
omorât. Şi această tânără a acţionat într-un mod 
exemplar. Nu avem ce să-i reproşăm. Dumnezeu ştie... 

— Reveniţi, vă rog, la subiect, zise Lewis căruia îi venea 
greu să-şi ascundă nerăbdarea. 

— Ei bine, noi am fost obligaţi s-o lăsăm pe acea 
domnişoară să plece şi  constrânşi să acceptăm 
smaraldele. Am spus „constrânşi” intenţionat, pentru că 
acest eveniment neaşteptat ne plasează, pe mine şi 
societatea Equitable într-o situaţie foarte neplăcută. 

— Ce vreţi să spuneţi? întrebă Steve. 

— Asta e simplu, dragul meu domn: pentru că acum 
afacerile sunt foarte dificile, noi am folosit cei o sută de 
mii de şilingi, vărsaţi de domnul Merrid. Dacă dânsul ne 
va cere banii, acum când smaraldele au fost găsite, noi 
vom fi obligaţi să... 

Steve izbucni în râs. 

— Oh, ce caraghios! Îţi dai seama, Lewis? Acum poţi tu 
să-i strângi cu uşa. 

— Nu cred că e nimic de râs, declară domnul Schuster 
cu un ton surprins. Noi reprezentăm o casă veche, cu o 
reputaţie excelentă şi iată că acum suntem în 
dificultate... 

Interveni şi detectivul: 

— Deci, domnule Merrid, noi v-am căutat în speranţa că 
veţi binevoi să consideraţi de acum, proprietatea 
dumneavoastră aceste smaralde. Altfel spus, că veţi 
accepta să le păstraţi, lăsându-ne nouă banii. 

— De acord, zise Lewis liniştit. De fapt, după cum v-am 
mai spus, intenţionam să le cumpăr. 

— O, dragul meu domn Merrid, strigă directorul de la 

Equitable a cărui mulţumire i se citea pe faţă. E într- 
adevăr un gest minunat. 

— Deloc, îl întrerupse Lewis. Şi aşa doream să iau o 
amintire a acestei aventuri. lată-mă satisfăcut. 

Detectivul se înclină şi îi dădu cutia din piele de 
antilopă. Lewis o luă şi cântări pietrele preţioase în căuşul 
palmei. Atingerea lor îl umplu de emoție, în timp ce 
contempla fascinat, strălucirea lor, aproape orbitoare. 

— Una i-o voi oferi lui Connie, cu ocazia căsătoriei, 
cealaltă o voi păstra, căci poate, într-o zi, cine ştie, voi 
avea nevoie de ea... Dar ce este aici? exclamă el 
deodată, descoperind o bucată de hârtie împăturită în 
cutia din piele de antilopă în care fuseseră smaraldele. 

— Ceva care vă va interesa poate mai mult decât 
smaraldele, declară detectivul clătinând din cap cu 
subînţeles. Oricum v-am fi dat şi acest bilet, dar acum o 
facem cu şi mai multă plăcere. 

__ Cu inima cât un purice, Lewis despături foaia de hârtie. 
Inţelesese imediat că acest bilet îi era adresat lui. 


Dacă vă mai interesează ceea ce căutați vă sfătuiesc 
să mergeti la adresa de mai sus, la etajul al cincilea. 
Acest apartament are o poziţie foarte frumoasă. Locatara 
lui poate fi găsită după orele 18, în zilele de lucru şi toată 
Ziua, în timpul weekenaului. 

Prietena dumneavoastră de la Gasthof, 
Rudi. 


Lewis mai citi o dată aceste rânduri şi brusc le înţelese 
semnificaţia. Scoase un strigăt şi fără să mai adauge 
vreun cuvânt se îndreptă grăbit spre uşă. 

— Hei! strigă Steve. A înnebunit sau ce are? 

— Lewis, Lewis! strigă Connie. Ţi-ai uitat pălăria! 

Detectivul îşi reţinu cu greu zâmbetul. 

— Nu cred că fratele dumneavoastră vine s-o mai ia, 
scumpă domnişoară... Dar fiţi fără grijă: n-o să răcească! 


129 


CAPITOLUL 17 


Cu capul descoperit, Lewis alergă în stradă. Neavând 
nici cea mai vagă idee în ceea ce priveşte cartierul unde 
se afla adresa notată de Rudi, întrebă un trecător care îi 
indică, plin de amabilitate, drumul. Un taxi îl duse la 
Schânbrun, nu departe de castel, într-o piaţă împodobită 
cu o mică grădină publică şi înconjurată de locuinţe care 
fuseseră frumoase altădată şi mai păstrau încă, în ciuda 
aspectului dărăpănat, ceva din frumuseţea armonioasă a 
trecutului. 

Casa cu numărul pe care-l căuta avea o placă de 
marmură cu menţiunea: Apartamente mobilate. Lewis 
traversă vestibulul pardosit cu dale şi urcă scara de 
piatră. La etajul al cincilea, o singură uşă... Lewis ciocăni 
şi ascultându-şi bătăile dezordonate ale inimii, percepu 
zgomotul unei maşini de scris. O voce pe care ar fi 
recunoscut-o dintr-o mie, strigă: 

— Intraţi! 

El învârti mânerul de porțelan şi împinse butonul care 
se îndrepta spre el. 

Sylvia stătea la o masă de lângă fereastră şi, aplecată 
deasupra maşinii, continua să lucreze fără să se întoarcă. 
Lângă ea, pe un şevalet, erau fixate cu pioneze schiţe de 
afişe publicitare. 

Văzând-o pe Sylvia, Lewis se simţi deodată timid ca un 
adolescent şi rămase încremenit în prag. Soarele care 
intra prin fereastră atingea părul fetei, făcându-i parcă un 
nimb de aur. Se scurseră astfel câteva secunde apoi, fără 
să se întoarcă, Sylvia zise: 

— Puneţi undeva platoul, doamnă Gestner. Vreau să 
termin neapărat ce am de lucru şi după aceea o să 
mănânc. 

Lewis nu făcu nicio mişcare, de teamă să nu o sperie 
dacă îi vorbeşte. Deodată, ea păru contrariată de tăcerea 
doamnei Gestner şi îndreptându-se întoarse capul. 

Scoase un strigăt, apoi tăcu îndelung, după care 
bolborosi: 

— Nu ar fi trebuit să veniţi aici... 

Prin atitudinea ei îl împiedica să cedeze dorinţei de a o 
îmbrăţişa. 

— Sylvia, te caut din dimineaţa în care ai plecat de la 
domnul Schwartz. Doream din tot sufletul să te regăsesc. 

Ea clătină încet din cap. 

— Asta nu poate decât să înrăutăţească situaţia dintre 
noi doi. 

— Noi doi? repetă el. Să înţeleg că asta nu vă lasă 
totuşi indiferentă? 

Ea îşi feri privirea, apoi se uită fix în ochii 
interlocutorului său: 

— Să privim lucrurile aşa cum sunt, Lewis, zise ea încet 
cu o voce plină de tristeţe. In această împrejurare 
sentimentele noastre nu contează. Ştiţi ce umbră ne 
desparte. O! nu fac aluzie la Karl, cu el s-a terminat... 
vorbesc de bani, de preţul pe care l-aţi plătit pentru a 
şterge furtul comis de tatăl meu. Of! nu vreau să vorbesc 
astfel despre el, pentru că l-am iubit din toată inima şi îmi 
lipseşte foarte mult, dar ăsta e purul adevăr... După cum 
au decurs faptele, e ca şi cum el v-ar fi furat aceşti bani, 
Lewis... Şi niciodată nu voi putea uita asta, niciodată! 

— Sylvia, spune-mi un lucru... Ţii într-adevăr la mine? 

Ea îi susţinu cu fermitate privirea. 

— Te iubesc, Lewis şi nu voi mai iubi niciodată pe 
altcineva. _ 

Merrid se simţi învăluit de o mare fericire. li dispăru 
nervozitatea şi vorbi calm: 

— Şi tot ce îţi propui să faci este să stai aici şi să pierzi 

timpul? 

Ea protestă imediat: 

— Nu îmi pierd timpul. Muncesc şi voi munci în 
continuare. Of! nu câştig prea mult, dar poate, într-o zi 
voi avea destui bani ca să plătesc... 

— Smaraldele furate? zise el continuându-i fraza. 

— Da, zise ea coborând privirea. 

Un surâs uşor înflori pe buzele lui Lewis. 

— Ar fi păcat, declară el, imaginează-ţi că mi-au fost 
date în această dimineaţă prin intermediul domnişoarei 
Rudi. 

Sylvia îngălbeni şi îşi duse mâna la gât. Ca şi cum ar fi 
vorbit cu sine însăşi, murmură: 

— De aceea ai venit aici? 

— Fără îndoială! 

Se lăsă tăcerea şi Sylvia deveni şi mai palidă decât 
înainte, cobori privirea, în timp ce învârtea între degete o 
bucată din pulovărul gri pe care-l purta. 

— Inţelegi acum? Nu-mi mai datorezi nimic. Am primit 
ce am plătit. 

Îi spuse asta pe un ton amabil, dar şi ironic şi lacrimile 
începură să curgă pe obrajii Sylviei. Un minut mai târziu, 
fără să ştie cum, era în braţele lui Merrid. 

— O, Lewis, suspină ea, nu-ţi imaginezi ce tortură, ce 
umilinţă am îndurat! Şi în acelaşi timp am suferit că nu 
puteam să te văd şi aveam inima zdrobită. 

Cu capul pe umărul lui Lewis, Sylvia era ca un copil 
care-şi găsise în sfârşit refugiul. El o strânse cu putere şi 
o sărută pe buze. Printre lacrimi, ea zâmbea. 

CAPITOLUL 18 


Vasul Normandia era gata de plecare spre New York. 
Era în amurg şi deasupra oraşului Cherbourg cădea o 
ploaie fină, estompându-i contururile întunecate. La bord 
era efervescenţa obişnuită care precede plecarea unui 
vas mare. Se încărcau ultimele bagaje şi pe puntea 
superioară, câţiva pasageri îndrăzneţi sfidau vremea 
urâtă. Dar în interiorul vasului, de-a lungul culoarelor bine 
luminate, domnea o confuzie generală. Băieți de serviciu 
în haine albe se ciocneau alergând, oameni care aduceau 
flori, telegrame, coşuri cu fructe, oameni eleganţi care-şi 
căutau cabinele lor sau pe cele ale prietenilor. Peste tot 
conversații vesele şi zgomotul sticlelor de şampanie. Pe 
scurt, totul prevestea o traversare reuşită. 

În cabina lor de pe puntea B, Connie se foia veselă, 
inspectând locurile cu  meticulozitatea unei tinere 
căsătorite, în timp ce Steve, întins pe patul său o urmărea 
cu privirea, spunând: 

— Să ştii că îmi face mare plăcere să mă întorc în 
patrie. 

— Cu mine, preciză Connie. 

— Bineînţeles, cu tine... ca şi cu Lewis şi Sylvia. 

Connie izbucni în râs: 

— Nu ştiu dacă asta mă flatează! Dar sunt de acord să 
fim cu toţii împreună. Simt că voi face o călătorie plăcută! 

Steve îşi aprinse o ţigară scoțând fumul încet pe colţul 
gurii. 

— Acum, când fac parte din familie, Connie, cred că pot 
să vorbesc foarte sincer. Fratele tău e într-adevăr un tip 

epatant şi sunt bucuros că lucrurile s-au terminat cu bine 
pentru el. A fost foarte generos dăruindu-ţi un smarald... 

— Dragul meu, asta i-o datorăm Sylviei. Sunt sigur că 
el i le-ar fi dat ei pe amândouă. 

— Vezi, Connie, când mă gândesc la toată povestea 
asta, nu regret decât un singur lucru. 

— Care? 

Se auziră bătăi în uşă şi Sylvia cu Lewis intrară, 
amândoi radioşi. 

— Trebuia să fim pe punte pentru a mai privi o dată 
Europa sub clar de lună, zise Lewis. Dar nu e lună şi cred 
că ne-am săturat pentru o vreme de Europa. Atunci m-am 
gândit că e mai bine să bem aici un pahar. 

— Excelentă idee, aprobă Steve. Fiecare să spună ce 
are pe suflet! 

Fără să se ridice, Steve întinse mâna şi luă telefonul 
pentru a face comandă. Apoi zise: 

— Eu şi Connie discutam, aşa cum o fac cei demult 
căsătoriţi, despre aventura pe care am trăit-o. Într- 
adevăr, totul e bine când se termină cu bine şi totuşi mă 
întristează un lucru. Ştiu că profesorul era un hoţ, 
continuă el cu o privire de scuză spre Sylvia, dar îmi era 
simpatic şi regret că a murit... 

— Gata! îl şopti Connie, căci Sylvia pălise auzind 
vorbindu-se de tatăl ei. 

— Vorbesc sincer şi Sylvia ştie asta, insistă Steve. Deşi 
m-a trişat la poker, aveam o slăbiciune pentru el. Acum, 
când avem de ce să ne bucurăm, propun să ţinem un 
toast în memoria lui, căci a avut o moarte cumplită. 

— lată comanda dumneavoastră, domnule. 

Purtând un platou încărcat, chelnerul intrase în cameră, 
fără ca nimeni să-i fi acordat vreo atenţie. Aşteptase ca 
Steve să termine de vorbit, pentru a-şi anunţa prezenţa 
cu o voce blândă. 

— Mulţumesc, zise Steve, ridicându-se de pe patul pe 
care însă căzu din nou uimit. 

Toate privirile erau aţintite asupra chelnerului de bord, 

un om cu figura rotundă şi ochii trişti care priveau de la 
unul la altul. Impecabil costumat, cu vesta lui albă, se 
înclină cu respect. 

— Tată! strigă Sylvia cu o voce tremurătoare. 

— Da, copila mea, e chiar tatăl tău, confirmă profesorul 
cu modestie. 

Steve dădea din mâini cu putere, încercând parcă să 
îndepărteze o fantomă. 

— Trebuia să fiu, dragul meu, declară profesorul 
ridicând ochii spre cer, şi aş fi dacă divina Providenţă nu 
mi-ar fi venit în ajutor. N-am fost înghiţit de avalanşă, 
cum aţi auzit, ci doar purtat şi aruncat într-o parte. Vă 
amintiţi cu siguranţă versurile unui poet al cărui nume l- 
am uitat: „Ca un pai în furtună, un mănunchi într-un 
torent...” lată ce am fost pentru câteva clipe şi, după 
multe încercări, am reuşit să ajung în Franţa. Am citit în 
ediţia continentală a ziarului Dispatch plăcuta veste a 
celor două căsătorii şi că toţi patru v-aţi hotărât să plecaţi 
în America, la bordul vasului Normandia. Atunci, m-am 
desemnat ca să particip şi eu la acest voiaj, chiar pe un 
post umil, cu scopul de a mă bucura de unirea voastră... 
Şi poate, în speranţa că voi putea începe o existenţă 
nouă, mai fericită, pe continentul american spre care ne 
îndreptăm acum. 

Urmă un moment de tăcere, apoi Connie dădu tonul 
veseliei generale. Când îşi recăpătă suflul, Lewis îi dădu 
mâna socrului său. 

— Profesore, suntem bucuroşi să vă avem printre noi şi 
eu vă voi ajuta, dar... 

— Trebuie să promiteţi că veţi ţine calea dreaptă! 
interveni Steve cu un ton ferm. 

Profesorul îşi duse solemn mâna la inimă: 

— Mulţumesc din toată inima, promit, dragii mei - chiar 
dacă vom mai juca împreună poker - să am de-acum 
înainte o conduită de înger... dar ce zic eu?... de 
arhanghel! 

El se aplecă pentru a lua un pahar pe care şi-l oprise pe 

platou şi îl ridică cu un gest plin de demnitate: 

— Permiteţi-mi acum să vă propun un toast. Să bem 
pentru viitor. Fie să ne regăsim cu toţii pe drumul fericirii 
şi al virtuţii! 

Profesorul aşteptă ca fiecare să ridice paharul, apoi el îl 
goli pe al său, mulţumind cerului cu o privire. 


SFÂRŞIT 

O poveste de dragoste, impletită cu elemente de ro- 
man poliţist creează o lectură captivantă, unică prin ine- 
ditul situațiilor și farmecul personajelor. 

Pierduţi în lumea nesfârșitelor zăpezi, Lewis și Sylvia 
își murmură lubirea, împlinindu-și destinul sub matica 
ninsoare care purifică și sufletele cele mai întunecate. 

